**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Μαρτίου 2023, ημέρα Τετάρτη και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασίλειου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων -Άδωνις Γεωργιάδης, ο Υφυπουργός Ανάπτυξης και Επενδύσεων, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κασσελάκης Ιωάννης, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γάκης Δημήτριος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Κατσώτης Χρήστος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλησπέρα, κυρίες και κύριοι συνάδελφοι.

Συνεχίζουμε την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Αρχίζουμε τη συνεδρίαση, δίνοντας τον λόγο στον κ. Σενετάκη, Εισηγητή της Πλειοψηφίας.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, κλείνουμε σήμερα τον κύκλο των συζητήσεων στην Επιτροπή του παρόντος νομοσχεδίου και τολμώ να πω ότι η στάση των κομμάτων της Αντιπολίτευσης και ειδικά του ΣΥΡΙΖΑ, δεν με εξέπληξε καθόλου. Προφανώς, και δεν με εξέπληξε το γεγονός, ότι ο ΣΥΡΙΖΑ θα υπερψηφίσει τα μέτρα στήριξης των συγγενών των θυμάτων και των πληγέντων του δυστυχήματος των Τεμπών. Δεν μπορούσε να πράξει αλλιώς, αν και πολλές φορές μας εκπλήσσει δυσάρεστα και για τα προφανή.

Θα με εξέπληττε, βέβαια, αν το Κόμμα της Αξιωματικής Αντιπολίτευσης συντασσόταν με τη δική μας προσέγγιση στο θέμα αυτό. Ποια είναι αυτή; Έχουμε πει και ξεκαθαρίσαμε σε όλους τους τόνους, ότι καμία υλική συνεισφορά δεν μπορεί να υποκαταστήσει την ανθρώπινη απώλεια. Τονίσαμε πώς τα μέτρα αυτά αποτελούν ηθική υποχρέωση και το ελάχιστο χρέος της Πολιτείας, απέναντι στις οικογένειες που θρηνούν τους ανθρώπους τους, οι οποίοι χωρίς να φταίνε σε τίποτα χάθηκαν ή πληγώθηκαν από διαχρονικές παραλείψεις, αστοχίες, λάθη και παθογένειες ενός κράτους που επιβάλλεται να μεταρρυθμιστεί τώρα και παντού.

Θα περιμέναμε, λοιπόν, από την Αξιωματική Αντιπολίτευση, μπροστά στο σοκ του τραγικού συμβάντος, να αναγνωρίσει, ότι ως πολιτικό σύστημα, επιτέλους, κάτι πρέπει να κάνουμε, για να μην ζήσουμε παρόμοιες τραγωδίες στο μέλλον. Μάταια, περιμένουμε. Καμία μεταμέλεια, καμία ανάληψη της ευθύνης που και το Κόμμα της Αξιωματικής Αντιπολίτευσης έχει για ότι συνέβη, παρά επιμονή στο αρχικό πολιτικό της αφήγημα. «Εσείς φταίτε για όλα, εμείς τα κάναμε όλα τέλεια». Μία φθηνή προσπάθεια πολιτικής εκμετάλλευσης ενός σοκαριστικού γεγονότος που γίνεται χυδαία, όσο το Κόμμα της Αξιωματικής Αντιπολίτευσης συκοφαντεί και παραπλανά, όχι μόνο κρύβοντας αλήθειες, αλλά κατασκευάζοντας και ψέματα. Είναι θλιβερή αυτή η εικόνα και δεν περιποιεί τιμή στους αδικοχαμένους ανθρώπους. Δεν ικανοποιεί το κοινωνικό αίτημα «όλα στο φως». Δεν ικανοποιεί την απαίτηση των πολιτών να κάνουμε την αυτοκριτική μας και να πούμε αλήθειες για τα πραγματικά αίτια της τραγωδίας, ώστε να πάμε τη χώρα μπροστά και όχι το Κόμμα μας.

Έτσι, όμως, συγκρινόμαστε και έτσι κρινόμαστε και η σύγκριση, προφανώς, δεν γίνεται, επί του συγκεκριμένου θέματος, αλλά γίνεται και για άλλες πρακτικές που το Κόμμα της Αξιωματικής Αντιπολίτευσης μάς έχει συνηθίσει. Όπως, για παράδειγμα, να θέτει θέματα προς συζήτηση, άσχετα με το αντικείμενο που συζητάμε. Δυστυχώς, το έκανε και χθες, κατά τη συζήτηση, επί των άρθρων όπου ζητούσε επίμονα να έλθει προς απολογία, δήθεν, ο Αναπληρωτής Υπουργός Ανάπτυξης και Επενδύσεων για ένα κατασκευασμένο, όπως έχει προκύψει από τον γνωστό εκδότη, θέμα.

Κύριε Μαμουλάκη, επειδή είμαστε και γνωστοί από τον ίδιο τόπο και θέσατε το θέμα του «πόθεν έσχες», πραγματικά, φέρνετε μία τροπολογία και μιλάτε και για τους εκδότες. Πολύ θα με ενδιέφερε να δω, πώς αυτή η εφημερίδα που κατασκευάζει όλα αυτά τα δημοσιεύματα και εσείς μετά τα φέρνετε, ως δεδομένα, στη Βουλή, για, δήθεν, σκάνδαλα, πώς περιήλθε στα χέρια αυτού του εκδότη. Πώς ο κ. Βαξεβάνης έγινε εκδότης; Ποιος, τελικά, κατέχει την «Αυγή», που δεν απαντάτε καθόλου γι’ αυτά τα θέματα. Αν τελικά, το θέμα μας είναι να αναλωνόμαστε σε τέτοιες κουβέντες, που ο καθένας θεωρητικά εκδότης κατασκευάζει ένα δημοσίευμα και εμείς το κάνουμε πολιτικό θέμα, καταλαβαίνετε ότι χάνουμε την ουσία εδώ.

Θα μπορούσα να σας πω, ότι τώρα προέκυψε πάλι το θέμα του κ. Ραγκούση. Οπότε, να έλθει και ο κ. Ραγκούσης να απολογηθεί γι’ αυτά που έχει ξαναπεί εκατό χιλιάδες φορές και ο άνθρωπος μπορεί να έχει και δίκιο, αλλά αφού μπαίνετε σε αυτή τη «λάσπη», ας αρχίσουμε να το κάνουμε.

Ο κ. Γεωργιάδης, σάς εξήγησε προχθές, πόσες φορές έχει κληθεί να απαντήσει για τα ίδια θέματα και εσείς σαν να μην καταλαβαίνετε, σαν να μην βλέπετε, ότι αυτό πια αποτελεί παρελθόν, ότι τέτοιου είδους ξεπερασμένες πρακτικές δεν έχουν θέση στο Κοινοβούλιο. Συνεχίζετε, όμως, και τα φέρνετε. Σας εξηγήσαμε χθες, ότι δεν σας ενδιαφέρει η αλήθεια παρά μόνο να «πετάτε λάσπη». Ε, να πάτε τώρα να βγάλετε και τη «λάσπη» από τον κ. Ραγκούση, να πάτε να τη βγάλετε από τον κ. Βαξεβάνη, να πάτε να τη βγάλετε από τον κ. Παππά, ο οποίοςέχεικατηγορηθεί, αλλά πρέπει να το κάνουμε θέμα πολιτικό; Δηλαδή, συγκρίνουμε πράγματα, τα οποία μας κάνουν να χάνουμε το νόημα και πρέπει να σταματήσει σε αυτή την Αίθουσα, κύριε Πρόεδρε και κύριε Υπουργέ, να «σέρνεται» ο πολιτικός διάλογος από τον καθένα, ο οποίος θέλει να θέσει την ατζέντα. Υπάρχουν δικαστήρια, πάμε εκεί, δεν υπάρχει ασυλία αυτή που λέγαμε παλιά. Πάμε και συζητάμε και αθωωνόμαστε ή καταδικαζόμαστε.

Εμείς, λοιπόν, από την πλευρά μας θα συνεχίσουμε να κάνουμε τη δουλειά μας με μεθοδικότητα και αποφασιστικότητα, καθώς τα προβλήματα είναι πολλά, όπως πολλές είναι και οι προσδοκίες που έχουν οι συμπολίτες μας από εμάς.

Κυρίες και κύριοι συνάδελφοι, τα μέτρα στήριξης των πληγέντων και των συγγενών των θυμάτων της τραγωδίας των Τεμπών ήταν επείγουσα ανάγκη και έπρεπε να συμπεριληφθούν σε ένα νομοσχέδιο που θα ερχόταν, έτσι και αλλιώς, για να κλείσει εκκρεμότητες, λίγο πριν από το κλείσιμο της Βουλής και την ολοκλήρωση του νομοθετικού έργου αυτού του Σώματος. Προέκυψε, φυσικά, και το επείγον ζήτημα της ασφαλούς επαναλειτουργίας του σιδηροδρόμου και της ανάκτησης του αισθήματος εμπιστοσύνης των πολιτών στο μέσο. Γι’ αυτό και στα μέτρα στήριξης των συγγενών προστέθηκαν και μέτρα ενίσχυσης της ασφάλειας. Ουδέποτε είπαμε, ότι είναι ολιστικό πακέτο, είπαμε ότι είναι τα πρώτα και επείγοντα μέτρα, για να ξεκινήσει ο σιδηρόδρομος να λειτουργεί. Το πιο επείγον απ’ όλα, ήταν να περιορίσουμε τις φθορές στο σιδηροδρομικό δίκτυο, που αποδεδειγμένα οδήγησαν σε καθυστερήσεις στο έργο της αναβάθμισης και του εκσυγχρονισμού.

Γι’ αυτό και ένα πρώτο μέτρο είναι η τροποποίηση του Ποινικού Κώδικα για την κλοπή υλικού. Ένα άλλο είναι οι προσαρμογές στη νομοθεσία για την πρόληψη και καταστολή της νομιμοποίησης εσόδων από εγκληματικές δραστηριότητες. Επίσης, ένα άλλο είναι οι προσλήψεις προσωπικού, η επιτάχυνση των προσλήψεων προσωπικού για τη φύλαξη των υποδομών του ΟΣΕ και οι προσλήψεις για τη στελέχωση του Οργανισμού που έχει αποψιλωθεί τα τελευταία χρόνια και έχει περιέλθει στην κατάσταση που όλοι γνωρίσαμε τελευταία με τον, πλέον, τραγικό τρόπο.

Από εκεί και πέρα, κυρίες και κύριοι συνάδελφοι, υπάρχουν ζητήματα που το νομοσχέδιο όφειλε να διευθετήσει, βάσει των συνθηκών που έχουν προκύψει.

Για παράδειγμα, δεν θα έπρεπε να συμπεριληφθούν διατάξεις για την ενίσχυση της προστασίας του καταναλωτή με τις ανακοινώσεις μείωσης τιμών, τη χρονική επέκταση ισχύος για το «καλάθι του νοικοκυριού;»

Δεν θα έπρεπε τώρα, που ξεκινά η τουριστική περίοδος, να νομοθετήσουμε μία σειρά από διατάξεις για ζητήματα που προέκυψαν ως ανάγκη από τους αρμόδιους κλάδους; Έχουμε και το θέμα του Αεροδρομίου του Ηρακλείου, όπου παραχωρείται μία αίθουσα, για να μπορεί να διευκολυνθεί η κίνηση των τουριστικών λεωφορείων, κάτι που περιμέναμε από πέρυσι να γίνει.

Δεν θα έπρεπε, ενόψει της θερινής περιόδου, να νομοθετήσουμε μία σειρά από θέματα που αφορούν στους ανθρώπους των τεχνών, ώστε να τους προστατεύσουμε από περιπτώσεις που οι εργοδότες τους επιχειρήσουν να τους εκμεταλλευτούν;

Δεν θα έπρεπε να ρυθμίσουμε το θέμα των επαγγελματικών δικαιωμάτων των φετινών αποφοίτων των σχολών, που με προχειρότητα η προηγούμενη Κυβέρνηση αναβάθμισε με έναν νόμο από ΤΕΙ σε ΑΕΙ, μην φροντίζοντας για τα επαγγελματικά τους δικαιώματα;

Δεν έπρεπε να ρυθμιστούν ζητήματα, που αφορούν στην εκτέλεση πρόσθετης υπηρεσίας πυροσβεστικού προσωπικού, όταν σε λίγο διάστημα ξεκινά η αντιπυρική περίοδος;

Κυρίες και κύριοι συνάδελφοι, καθώς ο χρόνος «τρέχει» και εισερχόμαστε στην τουριστική περίοδο, είμαστε υποχρεωμένοι να προχωρήσουμε και να φροντίσουμε να ανταποκριθούμε με τον καλύτερο τρόπο στις μεγάλες προκλήσεις που έχουμε μπροστά μας. Θέλουμε φέτος να είναι μία ακόμα καλύτερη χρονιά για τον ελληνικό τουρισμό. Θέλουμε να διατηρήσουμε την αναπτυξιακή ορμή των τελευταίων ετών και να πετύχουμε τους ακόμα υψηλότερους στόχους που έχουν τεθεί.

Έπρεπε, λοιπόν, να ρυθμιστούν όλα αυτά τα τεχνικής φύσεως ζητήματα και να κλείσουν οι εκκρεμότητες, που θα μπορούσαν να δυσχεράνουν την αναπτυξιακή προοπτική της χώρας και την προώθηση των επενδύσεων, ώστε να συνεχίσουμε απρόσκοπτα το έργο μας και για τη νέα τετραετία που με βεβαιότητα θα μας δώσει ο ελληνικός λαός.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, αγαπητοί συνάδελφοι, εισερχόμαστε σήμερα στη β΄ ανάγνωση του νομοσχεδίου, ενός νομοσχεδίου, για το οποίο θέσαμε, εξ αρχής, τον έντονο προβληματισμό μας και τη δυσαρέσκειά μας για τον τρόπο που επιχειρείται, εν προκειμένω, η νομοθέτηση. Ένα νομοσχέδιο που ήταν έτοιμοι από καιρό. Προφανώς, ετοιμαζόταν η Κυβέρνηση να το εισάγει, λίγο πριν τις εκλογές που σχεδίαζε νωρίτερα, αλλά η τραγωδία των Τεμπών μετατόπισε την όλη διαδικασία και όπως πληροφορηθήκαμε χθες, θα έχουμε τις επικείμενες εκλογές στις 21 Μαΐου.

Ένα νομοσχέδιο, λοιπόν, που έχει μία, τελείως, διαφορετική προσέγγιση. Στον πυρήνα του είχε μία λογική κλασική για την κυβερνητική και κοινοβουλευτική ομάδα της Νέας Δημοκρατίας και τα αρμόδια Υπουργεία, μία λογική ετερόκλητων διατάξεων ρουσφετολογικού χαρακτήρα, που θίξαμε πολύ έντονα και γλαφυρά -εκτιμώ- στη χθεσινή, επί των άρθρων, συζήτηση.

Νομίζουμε ότι η προμετωπίδα που έθεσε η Κυβέρνηση, τα Τέμπη δηλαδή, και ο τίτλος, δημιούργησε μία συνθήκη πολιτικού εκβιασμού και γίνομαι πιο αναλυτικός. Πιέζει το σύνολο της Αντιπολίτευσης να υπερψηφίσει διατάξεις, πέραν των 21 άρθρων, διατάξεις οι οποίες καμία σχέση δεν έχουν με τα Τέμπη, καμία σχέση δεν έχουν με την ανάταξη του σιδηροδρομικού δικτύου της χώρας μας, με τις μεταφορές στη χώρα μας και καμία σχέση φυσικά δεν έχουν με τις αποζημιώσεις και τον ελάχιστο φόρο τιμής που οφείλουμε να αποτίσουμε, ως πολιτικό σύστημα, στις οικογένειες των θανόντων. Αυτό από μόνο του συνιστά μία πολιτική ύβρη και το θέσαμε στον δημόσιο διάλογο. Η Κυβέρνηση εμμένει σε αυτή τη λογική. Δεν είναι η πρώτη φορά, αυτά τα τέσσερα χρόνια, είναι αλλεπάλληλες, πλείστες οι φορές, που κινήθηκε σε αυτή τη λογική.

Παρ’ όλα αυτά, θεωρήσαμε σκόπιμο και δεοντολογικά σωστό, να παραθέσουμε νομοτεχνικές προτάσεις, σε ότι αφορά, καταρχάς, το ζήτημα των αποζημιώσεων της Πολιτείας, ειδικά στη χθεσινή συζήτηση που ήταν, επί του αντικειμένου, η κατάλληλη, με συγκεκριμένα άρθρα ειδικά για τη νομική υποστήριξη των οικογενειών, σε επικείμενες δικαστικές διαδικασίες που έπονται, όχι μόνο σε ποινικό και αστικό χαρακτήρα, αλλά και στα διοικητικά δικαστήρια.

Επειδή άκουσα τον συντοπίτη και συνάδελφό μου, τον κ. Σενετάκη, προηγουμένως, να μας εγκαλεί γύρω από τον τρόπο, με τον οποίο κινούμαστε σε κοινοβουλευτικό επίπεδο, ζητώντας, κατά την άποψή μας, τα στοιχειώδη. Εδώ βρισκόμαστε στο Ελληνικό Κοινοβούλιο, βρισκόμαστε σε έναν χώρο, όπου είναι η επιτομή της Δημοκρατίας και οφείλουμε οτιδήποτε ανάγεται στη δημόσια σφαίρα, αυτή είναι υποχρέωσή μας, ως κοινοβουλευτικοί, ως εκπρόσωποι του ελληνικού λαού, να το θέτουμε επί τάπητος. Θέματα διαφάνειας στον δημόσιο βίο, αν μη τι άλλο, είναι πολύ σημαντικά, και δεν χωρούν καμία έκπτωση.

Έτσι, λοιπόν, θεωρήσαμε σωστό, να ζητήσουμε από τον αρμόδιο Υπουργό, του επισπεύδοντος Υπουργείου στο σημερινό νομοσχέδιο, τον κ. Παπαθανάση, να έρθει στο Ελληνικό Κοινοβούλιο, μετά από αυτό τον σάλο που έχει γίνει και όχι από ένα μέσο, όπως άκουσα, προηγουμένως, τον συνάδελφο να λέει. Βλέπουμε, τα τελευταία εικοσιτετράωρα, ότι είναι κοινός τόπος, είναι το ζήτημα των ημερών. Ζητήσαμε, λοιπόν, να έρθει στο Ελληνικό Κοινοβούλιο. Τι πιο απλό, τι πιο ξεκάθαρο, τι πιο κρυστάλλινο, από το να καταθέσει τον περίφημο διακανονισμό, συμβιβασμό βολικό κατά την άποψή μας- με την εν λόγω τράπεζα και τα άλλα ζητήματα που έχουν ανακύψει και που τον αφορούν προσωπικά. Νομίζω ότι είναι πολύ σημαντικό και ο ίδιος θα έπρεπε να ήταν εδώ, να έδινε τις απαντήσεις εδώ στο Ελληνικό Κοινοβούλιο και όχι σε φίλια μέσα και ειδικά πάνελ, και φυσικά, να υπάρχει ανταλλαγή απόψεων και να ασκηθεί η όποια κριτική καλοπροαίρετη σε αυτό το ζήτημα.

Δεν είναι, βέβαια, μόνο ο κ. Παπαθανάσης. Τους τελευταίους μήνες, έχει κυριαρχήσει στον δημόσιο βίο μία αλληλουχία ζητημάτων και σκανδάλων ή ζητημάτων διαφάνειας από Βουλευτές του κυβερνώντος κόμματος. Ο κ. Πάτσης, ο κ. Μαραβέγιας, ο κ. Χειμάρας, ακόμη και στελέχη, όπως η κ. Νικολάου, τώρα ο κ. Παπαθανάσης και είναι ζητήματα σοβαρά. Δεν μπορούμε «να τα κρύβουμε κάτω από το χαλί» και αυτό λέμε.

Χθες, δεχτήκαμε μία χυδαία επίθεση από τον κ. Γεωργιάδη, με μπόλικη αμετροέπεια, συνδυασμένη από ιδιαίτερη οίηση, σε κάτι που εμείς θεωρήσαμε σωστό δεοντολογικά και ηθικά απέναντι στο Ελληνικό Κοινοβούλιο.

Σήμερα είμαστε στην 4η συνεδρίαση και ακόμα ο κ. Παπαθανάσης να εμφανιστεί. Ελπίζουμε, σε επίπεδο Ολομέλειας, να είναι παρών, γιατί υπάρχουν και διατάξεις που πρέπει να υποστηρίξει. Απ’ ότι κατάλαβα, ο κ. Γεωργιάδης χθες, αδυνατούσε να το κάνει, γιατί, ίσως, να μην είναι του χαρτοφυλακίου του. Υπάρχουν διατάξεις του Υπουργείου Ανάπτυξης, οφείλω να πω, είναι επισπεύδον Υπουργείο, παρ’ όλο που δεν είναι η πλειονότητα αυτών των διατάξεων που το αφορούν και αυτό είναι, επίσης, μία παραδοξότητα. Προφανώς, κάποιο άλλο ήταν το επισπεύδον Υπουργείο, αλλά κάποιος άλλος ανέλαβε να κάνει αυτή τη «βρώμικη δουλειά», διότι είναι δυσχερής η θέση που βρίσκεται η Κυβέρνηση, αυτή τη στιγμή, διότι η τραγωδία των Τεμπών, παρ’ όλο που έχει περάσει ένας μήνας και μία ημέρα, παραμένει πολύ ζωντανή στη συλλογική μνήμη.

Και όπως ζωντανή παραμένει η συλλογική μνήμη, τόσο ζωτικής σημασίας είναι και η ανάγκη διαφάνειας και το να χυθεί άπλετο φως σε αυτή την υπόθεση. Και θέλω να πιστεύω, ότι η επιτάχυνση των διαδικασιών που η Δικαιοσύνη οφείλει να έχει, ήδη, εκκινήσει, θα είναι ξεκάθαρη και δεν θα ζήσουμε φαινόμενα υποκλοπών, που από τον Αύγουστο του 2022, σόκαρε την ελληνική -και όχι μόνο- κοινή γνώμη. Διεσύρθη η χώρα μας διεθνώς με τις πρακτικές του συστήματος Μητσοτάκη, καθώς υπέκλεπτε το μισό Υπουργικό Συμβούλιο και το μισό πολιτικό σύστημα και ακόμα δεν ξέρουμε τίποτα για την υπόθεση. Έχουμε φτάσει στον Μάρτη, σε λίγο μπαίνει ο Απρίλης, είμαστε επτά-οκτώ μήνες μετά και δεν ξέρουμε τίποτα για την υπόθεση. Αυτό μας ανησυχεί και οφείλω να το καταθέσω.

Ας μπούμε στις διατάξεις που αφορούν στο νομοσχέδιο, γιατί, πράγματι, είναι σημαντικό. Προτού αυτού, βέβαια, επειδή σε φίλια κυβερνητικά μέσα χθες, βγήκε μία διαρροή γύρω από την τροπολογία που καταθέσαμε για το «πόθεν έσχες», να αναφέρω το εξής. Προφανώς, δεν είναι καλά πληροφορημένοι, γιατί δεν έχει κατατεθεί επισήμως και προφανώς, εικάσθη, ότι πρόκειται για έναν νόμο που, ήδη, έχει καταργηθεί. Δεν ισχύει αυτό. Θα το δείτε, άλλωστε, και στην κατάθεση της τροπολογίας. Είναι μία ξεκάθαρη νομοτεχνική βελτίωση που αποσκοπεί, ουσιαστικά, στο να επεκταθεί ο έλεγχος για τα πρόσωπα που αναφέραμε, όπως πολιτικά πρόσωπα, πρόσωπα του δικαστικού χώρου, του εκδοτικού χώρου, αλλά, κυρίως, έχει να κάνει με την παράθεση αποδεικτικών στοιχείων που αφορούν μισθώσεις, εκμισθώσεις, διαχειρίσεις ακινήτων, κ.λπ.. Είναι στη λογική που και σε άλλα ευρωπαϊκά κράτη ισχύει και είναι κάτι το οποίο μπορεί να δείξει μία θετική πολιτική στάση και η Κυβέρνηση και να ενσωματώσει την εν λόγω τροπολογία. Άλλωστε, όπως ξέρετε, «η γυναίκα του Καίσαρα δεν φτάνει να είναι μόνο τίμια, πρέπει να δείχνει και τίμια». Νομίζω, λοιπόν, ότι είναι μία πρόκληση, καλώς εννοούμενη. Θα δείτε, βέβαια, και την τροπολογία που θα κατατεθεί, η οποία νομίζω μπορεί να ενσωματωθεί. Όταν δεν είναι «τίμια» λαμβάνουν χώρα συγκεκριμένες διαδικασίες.

Αναφορικά τώρα με το νομοσχέδιο. Ξεκίνησε και χθες, ένα πολύ σημαντικό ζήτημα που μας απασχολεί, στο άρθρο 29, κύριε Δήμα. Το λέω, γιατί αφορά στο Υπουργείο Ανάπτυξης γενικότερα. Είναι οι εργαζόμενοι στην ΜΟΔ, είναι οι άνθρωποι που πραγματικά κάνουν το δύσκολο, το επίπονο, το παραγωγικό έργο, για να απορροφηθούν κονδύλια, κυρίως, ευρωπαϊκών πόρων στη χώρα μας. Κονδύλια που αφορούν έργα κατασκευαστικού ή μελετητικού χαρακτήρα, κονδύλια και δράσεις, οι οποίες είναι πάρα πολύ σημαντικές, πολλώ δε μάλλον, τώρα που έχουμε και την πρόκληση επιπρόσθετων ευρωπαϊκών πόρων, όπως το RRF, κ.λπ..

Αυτοί, λοιπόν, οι εργαζόμενοι στη ΜΟΔ -οφείλω να πω ότι έχουν και ένα ανεβασμένο επίπεδο, σε ότι αφορά, όχι μόνο στις ειδικότητες, που είναι μηχανικοί και οικονομολόγοι, αλλά έχουν δυνατότητες και αντίληψη ισχυρή για τη δημόσια διαχείριση και ειδικά σε επίπεδο έργων- ζητούν να μην υπάρχουν δύο ταχύτητες, σε αυτούς τους εργαζομένους. Ζητούν, δηλαδή, να υπάρχει μία ενιαία μισθολογική αντιμετώπιση, διότι, όπως γνωρίζετε, η γνωστή φράση που λέει και ο λαός μας «κάνεις πώς πληρώνεις, κάνω πώς δουλεύω». Άρα, λοιπόν, οφείλουμε να εξισορροπήσουμε, να άρουμε μία αδικία, να επαναφέρουμε μία ενιαία ομογενοποιημένη δικαιοσύνη σε αυτά τα ζητήματα.

Και εδώ έρχεται και μία δέσμευση του ίδιου του Υπουργού, εις τριπλούν, μάλιστα, η δέσμευση αυτή. Σε τρεις διαφορετικές Επιτροπές στο παρελθόν, σε νομοσχέδιο του Υπουργείου Ανάπτυξης και Επενδύσεων, είχε δεσμευτεί ο κ. Γεωργιάδης να ενσωματώσει σε επόμενες διατάξεις και μάλιστα, στο επικείμενο νομοσχέδιο, αυτό το δίκαιο αίτημα. Περίμεναν, λοιπόν, με αγωνία όλο αυτό το διάστημα οι εργαζόμενοι. Δυστυχώς, μέχρι στιγμής, δεν έχει ενταχθεί. Ελπίζουμε, έστω και την ύστατη ώρα, να ενταχθεί στο άρθρο 29, αυτό που ζητούν. Δεν είναι παράλογο. Μάλιστα, έχει αναφερθεί από κυβερνητικά στελέχη, ότι, ήδη, το αίτημα αυτό έχει εισαχθεί στη Γενική Γραμματεία της Κυβέρνησης. Προφανώς, υπάρχει μία δημοσιονομική επίπτωση, αλλά νομίζω ότι είναι ήσσονος σημασίας.

Σε ότι αφορά στο άρθρο 30. Ξεκινάω με μία σειρά, γιατί μέσα από τα άρθρα προκύπτει και μία καλύτερη ανάγνωση του νομοσχεδίου. Γενικά, αυτό που επιχειρείται σε επίπεδο «αξιοποίησης» της περιουσίας του ελληνικού δημοσίου γύρω από το λιμενικό σκέλος και κυρίως, στους τουριστικούς λιμένες, διέπεται από μία πρωτοτυπία. Έχουμε, δηλαδή, μία βασική νόρμα εδώ, καθώς επιταχύνθηκε η διαδικασία ιδιωτικοποίησης λιμανιών, όπως της Καβάλας, εν προκειμένω ή της Ηγουμενίτσας. Κύριε Γιόγιακα, είστε από τη Θεσπρωτία και φαντάζομαι ότι το θέμα της χερσαίας ζώνης το ξέρετε πάρα πολύ καλά. Και είναι ετεροχρονισμένη αυτή η διαδικασία. Δηλαδή, να πούμε ότι η χερσαία ζώνη της Ηγουμενίτσας, ίσως, είναι η μεγαλύτερη σε έκταση και σε ανάπτυγμα χερσαία ζώνη, λιμενικού χαρακτήρα, στη χώρα. Έγινε πλειοδοτικός διαγωνισμός. Είναι αδιανόητο, όμως, μετά την ολοκλήρωση αυτού του πλειοδοτικού διαγωνισμού, δηλαδή, έχουμε ανάδοχο και παραχωρησιούχο, να μην έχει αποκρυσταλλωθεί η κατάσταση. Και υπήρχε δέσμευση της Πολιτείας, η δέσμευση της Κυβέρνησής σας, να δοθεί αυτή η έκταση, πού αλλού; Στους πολίτες της Θεσπρωτίας. Δεν βλέπουμε να συμβαίνει αυτό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εγώ είμαι, ιδιαίτερα, χαρούμενος, γιατί αυτή η Κυβέρνηση -πιστεύω σύντομα- θα ολοκληρώσει αυτή τη διαδικασία και θα το αποδώσει στους δημότες της Ηγουμενίτσας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Χαίρομαι που το αποδέχεστε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Δεν αποδέχομαι τίποτα. Αυτά, κύριε Μαμουλάκη, δεν γίνονται, εν μία νυκτί. Γίνονται με μεγάλη δουλειά, που έγινε τα τελευταία τρεισήμισι χρόνια. Για να μεταβιβαστεί κάτι, πρέπει να γίνει η διαδικασία της νομιμοποίησης, κάτι που δεν είχε γίνει, επί δικής σας Κυβέρνησης. Εγώ είμαι, ιδιαίτερα, χαρούμενος, γιατί ολοκληρώθηκαν αυτές οι διαδικασίες και σύντομα αυτό θα αποδοθεί. Η Κύρωση δεν ήρθε στη Βουλή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Σωστά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύρωση Παραχώρησης δεν έχει έρθει στη Βουλή. Άρα, μαζί με την Κύρωση, σας καλώ να ψηφίσετε και την παραχώρηση της χερσαίας ζώνης στον Δήμο Ηγουμενίτσας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Λοιπόν, χαίρομαι που δια της δηλώσεώς σας αποδέχεστε ότι υπάρχει μία δομική εκκρεμότητα για την παραχώρηση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Η δέσμευση ήταν, ταυτόχρονα, με την Κύρωση. Η Κύρωση δεν έχει γίνει ακόμη.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ναι, αλλά διαψεύδει και εσάς κύριε Μαμουλάκη, να το δηλώσουμε στους πολίτες. Εγώ λέω πώς είναι η πραγματικότητα. Θα το δώσει στους πολίτες η Κυβέρνηση και όχι στον ιδιώτη που λέτε εσείς, γιατί αυτό υπονοήσατε. Άρα, διαψεύδει και εσάς.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Όχι, όχι.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Άρα, αν χαιρόμαστε, να χαιρόμαστε για όλα τα γεγονότα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Είναι κοινός τόπος, λοιπόν, και χαίρομαι γι’ αυτό, κατ’ αρχάς, ότι αποδέχεστε ότι πρέπει να αποδοθούν στους πολίτες.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Δεν το έχουμε αμφισβητήσει ποτέ αυτό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ξέρετε πού έγκειται η αμφισβήτηση; Η αμφισβήτηση, κύριε Γιόγιακα, έγκειται στο γεγονός, ότι προχώρησε με ταχύτατους ρυθμούς η ιδιωτικοποίηση του Λιμένα. Τέσσερα ολόκληρα χρόνια δεν προλάβατε να ξεκαθαρίσετε το σκέλος της παραχώρησης.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Μαμουλάκη, προχωράμε κάτι γρήγορα και μας κατηγορείτε, επειδή κάνουμε γρήγορα. «Λιμνάζουν» τα θέματα, μάς κατηγορείτε γιατί «λιμνάζουν». Πρέπει, τελοσπάντων, να αποφασίσουμε τι θέλουμε να κάνουμε σε αυτή τη χώρα. Να λειτουργούμε ή να καθόμαστε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Να λειτουργούμε, αλλά να λειτουργούμε με δίκαιους όρους και με νόρμες διαφάνειας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Νομιμότατες και διαφανείς διαδικασίες.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Πόσο διαφανές ακούγεται στα αυτιά των πολιτών, το να ιδιωτικοποιείται ένα Λιμάνι, που έχει και τη δυνατότητα ο ιδιώτης να αξιοποιήσει τη χερσαία ζώνη και μεταγενέστερα να έρχεται το δημόσιο;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Όχι, όχι, λάθος. Είναι ξεκάθαρο η σύμβαση παραχώρησης τι περιλαμβάνει και τι θα πάρει ο ιδιώτης. Αυτό έχει ξεκαθαρίσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Η χερσαία ζώνη;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Η χερσαία ζώνη θα αποδοθεί στον Δήμο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Θα αποδοθεί.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Αφού κάνουμε τη διαδικασία για να αποδοθεί;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής**): Θέλετε να παίζουμε με τις λέξεις;Σύντομα είπαμε θα γίνει, αλλά για να γίνει αυτή η διαδικασία, κύριε Μαμουλάκη, πρέπει να γίνει νομιμοποίηση των προσχώσεων, κάτι που δεν είχατε κάνει εσείς, δυστυχώς, τεσσεράμισι χρόνια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κι εσείς τέσσερα χρόνια;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εμείς αυτό κάναμε αυτά τα χρόνια. Ξέρετε τι σημαίνει να πάρεις περιβαλλοντικούς όρους; Έχετε ασχοληθεί ποτέ να βγάλετε περιβαλλοντικούς όρους; Έχετε ασχοληθεί ποτέ να κάνετε νομιμοποίηση;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Λέτε να μην έχω ασχοληθεί;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εάν, λοιπόν, έχετε ασχοληθεί, πρέπει να καταλάβετε τι μεγάλο έργο έχουμε κάνει αυτά τα τρεισήμισι χρόνια. Εγώ χαίρομαι ειλικρινά, που σύντομα αυτή η διαδικασία θα ολοκληρωθεί και θα πάρει «σάρκα και οστά» και αυτά που θα αποδοθούν στους πολίτες της Ηγουμενίτσας. Θα είναι, πλέον, με νόμιμες διατάξεις, κύριε Μαμουλάκη και όχι με «λόγια του αέρα».

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Προσέξτε, όμως, τώρα, θα πάρετε και μία απάντηση. Στο άρθρο 55, είναι η απάντησή σας. Ξέρετε τι κάνετε στο άρθρο 55, κύριε Γιόγιακα; Παρακάμπτετε όλη την κείμενη νομοθεσία για τα Λιμάνια, για να επιτευχθεί ο σκοπός της νομιμοποίησης μεταχρονολογημένα, ετεροχρονισμένα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είναι κακό; Δηλαδή, να τα αφήσουμε στη μέση και μετά να μας λέτε γιατί δεν το κάναμε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ακούστε τι κάνετε, όμως. Στο άρθρο 55, παρακάμπτετε το master plan, παρακάμπτετε την Επιτροπή Σχεδιασμού και Ανάπτυξης Λιμένων, παρακάμπτετε τα συναρμόδια Υπουργεία.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ξέρετε τι νομιμοποιούμε, όμως; Κύριε Μαμουλάκη, νομιμοποιούμε έναν δρόμο, ο οποίος έχει κατασκευαστεί. Κύριε Μαμουλάκη, θέλετε να λύσουμε το πρόβλημα ή θέλετε να πλατειάζουμε την κουβέντα; Πέστε μας, θέλετε να λύσουμε το πρόβλημα; Θέλετε να αποδώσουμε αυτά που πρέπει να αποδώσουμε στην τοπική κοινωνία ή θέλετε να κριτικάρετε, για να κριτικάρετε;

Κύριε Μαμουλάκη, μάς κατηγορείτε για κάτι που λύνουμε. Εγώ χαίρομαι να με κατηγορείτε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Πού είναι η λύση;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ξέρετε τι κάνουμε; Νομιμοποιούμε έναν δρόμο, ο οποίος έχει κατασκευαστεί το 1960 και είναι παράνομος. Κάνατε εσείς κάτι, αυτά τα τεσσεράμισι χρόνια, για να λύσετε το πρόβλημα; Ούτε καν το αγγίξατε και δεν το λέω προσωπικά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Η δέσμευση απόδοσης της δημόσιας περιουσίας υπέρ των πολιτών ήταν μία βάση.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Συμφωνούμε ότι πρέπει να αποδοθεί στους πολίτες, όλοι συμφωνούμε στο ίδιο πράγμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Το ζήτημα απλά είναι να γίνεται με τη σωστή σειρά, αυτό λέω. Και τώρα, με το άρθρο 55, «πυροδοτείται» αυτός ο προβληματισμός και η ανησυχία. Σας λέω, μπορεί να μην αφορά τη Θεσπρωτία ή την Ηγουμενίτσα μόνο. Είναι μία διάταξη που μπορεί να άπτεται πολλών άλλων δημοσίων, μέχρι στιγμής, λιμένων. Παρακάμπτετε, λοιπόν, το master plan, παρακάμπτετε την Επιτροπή Σχεδιασμού και Ανάπτυξης Λιμένων, παρακάμπτονται τα συναρμόδια Υπουργεία, παρακάμπτετε το Υπουργείο Οικονομικών, ακόμα και την απόφαση έγκρισης περιβαλλοντικών όρων, τη γνωστή ΑΕΠΟ. Αυτός δεν είναι τρόπος νομοθέτησης, αυτό είναι a la carte προσέγγιση, ανάλογα με τις περιπτώσεις. Αυτό είπα.

Συνεχίζω με ένα ζήτημα πολύ σοβαρό, που αφορά στην ανάταξη των σιδηροδρόμων. Ακούσαμε πολύ προσεκτικά ανθρώπους, οι οποίοι εργάζονται στον ελληνικό σιδηρόδρομο, ανθρώπους οι οποίοι έχουν εμπειρία και γνώση γύρω από τα ζητήματα και μάλιστα, μία χαρακτηριστική τοποθέτηση του κ. Γενιδούνια, δεν σας κρύβω, ότι εξέπληξε δυσάρεστα όσους την παρακολούθησαν. Τι μας είπε χθες ο κ. Γενιδούνιας; Ότι υπήρχε ένα πλήθος παρεμβάσεων, καταγγελιών, παραιτήσεων, αναφορών, επικλήσεων, προς το αρμόδιο Υπουργείο Μεταφορών και πιο συγκεκριμένα προς τον κ. Καραμανλή, ακόμα και εμπιστευτικό έγγραφο της Αρχής Διαφάνειας του Οκτωβρίου του 2021 στον κ. Καραμανλή, που αναδείκνυαν το μεγάλο πρόβλημα ασφαλείας που υπάρχει στους ελληνικούς σιδηροδρόμους και ειδικά σε συγκεκριμένα κρίσιμα σημεία, όπως, δυστυχώς, ήταν και το σημείο που έγινε αυτό το τραγικό δυστύχημα, αυτή η τραγωδία.

«Τέσσερα χρόνια, ούτε ένα τηλέφωνο απάντησης σε αυτές τις επικλήσεις, παρεμβάσεις, καταγγελίες», είπε χαρακτηριστικά. Ούτε ένα τηλέφωνο απάντησης.

Αυτό νομίζω, ότι είναι μία εικόνα που αποκρυσταλλώνει με τον πιο γλαφυρό τρόπο την αδιαφορία της Πολιτείας και εν προκειμένω, της Κυβέρνησης Μητσοτάκη. Αυτό λέμε, γύρω από τα Τέμπη. Μπορούμε να συζητήσουμε για τα διαχρονικά προβλήματα που υπάρχουν στους ελληνικούς σιδηροδρόμους, στις δημόσιες υποδομές, στο μεταφορικό έργο, το οποίο επιτελείται, αλλά για το συγκεκριμένο δυστύχημα είναι καλό να λέμε την αλήθεια. Την αλήθεια με στοιχεία. Αυτό, τουλάχιστον, στη δημόσια σφαίρα, αυτό τον τελευταίο μήνα, που έχουν παρατεθεί πολλές απόψεις και κυρίως των ανθρώπων που είναι επαΐοντες του αντικειμένου, νομίζω ότι ξεκαθαρίζει το πλαίσιο.

Έτσι, λοιπόν, με τον ΟΣΕ «τρέχει» η Κυβέρνηση να εντάξει και να ενεργοποιήσει διαγωνισμούς, για να πληρωθούν οι κενές οργανικές θέσεις και να ενταχθεί κόσμος στον ΟΣΕ, αλλά με παράκαμψη του ΑΣΕΠ. Σε έναν διαγωνισμό του ΑΣΕΠ που έχει ολοκληρωθεί και στον οποίο υπάρχουν πλήθος ενστάσεων. Όταν δεν ολοκληρώνονται οι ενστάσεις, όπως η νομοθεσία ορίζει, αντιλαμβάνεστε ότι αν δεν είναι παράκαμψη, εν πάση περιπτώσει, είναι μία διαδικασία, με την οποία παρακάμπτονται τα δικαιώματα σίγουρα των υποψηφίων. Αυτό είναι βέβαιο.

Από εκεί και πέρα, μένω σε κάτι σημαντικό. Όταν μιλάμε για «πράσινες» μεταβάσεις ή «πράσινα» οράματα, πρέπει να τα αποδεικνύουμε στην πράξη, γιατί η επιτομή του λόγου μας είναι πάντοτε οι πράξεις. Εδώ έχουμε ένα σχέδιο βιώσιμης αστικής κινητικότητας που αφορά όλους τους Δήμους. Έχει ΣΒΑΚ η Κόρινθος, έχει ΣΒΑΚ το Ηράκλειο, έχουν ΣΒΑΚ όλοι οι μεγάλοι Δήμοι και πόλεις της χώρας.

Εδώ, όμως, έχουμε άλλη μία παράταση. Τέσσερα ολόκληρα χρόνια και δεν έχουν ολοκληρωθεί τα ΣΒΑΚ, που είναι το προαπαιτούμενο, που είναι το υπόβαθρο, για να υπάρξει οποιοδήποτε αναπτυξιακό μοντέλο στα αστικά κέντρα της πόλης μας. Αν έτσι θεωρεί η Κυβέρνηση Μητσοτάκη, ότι προσανατολίζεται και ενισχύει τον πράσινο μετασχηματισμό της χώρας και των πόλεων που ζούμε, εμείς και τα παιδιά μας, νομίζω ότι απέχει παρασάγγας από αυτό που είχε ανάγκη ο κόσμος.

Μία άλλη, επίσης, πολύ σημαντική παράμετρος για τα θέματα ασφαλείας. Αναφέρθηκε ο κ. Καμηλάκης πολύ χαρακτηριστικά χθες. Αντελήφθην και τη δυσφορία από κάποια κυβερνητικά στελέχη για τον τρόπο που εκφράστηκε, γιατί η τραγωδία των Τεμπών «ξύπνησε» ευαίσθητα σημεία, «χτύπησε στο υπογάστριο» οριζόντια όλες τις δημόσιες υποδομές της χώρας, ειδικά, όπως καταλαβαίνετε, και το αερομεταφορικό έργο. Τι μας είπε, λοιπόν, ο εκπρόσωπος της ΑΠΑ; Μας είπε το εξής απλό, ότι μετά από πίεση πολλών ετών για ενίσχυση στελεχιακή, σε μία υπηρεσία που, πραγματικά, ήταν «αφυδατωμένη» στελεχιακά, έρχεται η Κυβέρνηση, μετά την τραγωδία των Τεμπών, να φέρει, σχεδόν, από το «παράθυρο» και να προσλάβει 50 εργαζόμενους. Κανείς δεν λέει όχι σε αυτό, αλλά ποια είναι η ειδικότητά τους, ποιο είναι το γνωστικό τους αντικείμενο; Είναι αυτό που θα πρέπει να εναρμονίζεται με τη σημαντική, ευαίσθητη και νευραλγική θέση, την οποία θα κατέχουν ή είναι μία περίπτωση πάλι ενός άπειρου επικίνδυνου, ενδεχομένως, σταθμάρχη; Αυτό ακριβώς είπαν οι εκπρόσωποι. Δηλαδή, θέλουν εξειδικευμένους αερολιμενικούς και όχι άτομα απλά, που, ενδεχομένως, με κριτήρια «ρουσφετολογικά» θα προσληφθούν.

Και βέβαια, είναι αδιανόητο να βάζουμε την Fraport, τον ελεγχόμενο, δηλαδή, σε θέση σε θέση φορέα, που θα εγκρίνει προσλήψεις ή εν πάση περιπτώσει, την παρακολούθηση του μεταφορικού έργου. Η Fraport έχει υποχρεώσεις απέναντι στο ελληνικό δημόσιο. Υποχρεώσεις συγκεκριμένες και διακριτές. Ο ρόλος της Πολιτείας δεν είναι απλά να «σύρεται ως ιπποκόμος» πίσω από τη Fraport, αλλά να παρεμβαίνει, να την ελέγχει και να κάνει αυτό που οφείλει να κάνει για τη δημόσια ασφάλεια και την ασφάλεια των πολιτών.

Εν κατακλείδι, στην Ολομέλεια θα έχουμε δυνατότητα και ελπίζω να έχουμε κι ένα πλήθος ομιλητών, για να μην βιώσουμε αυτό που είδαμε την προηγούμενη εβδομάδα, που το κυβερνών κόμμα, «ασθμαίνοντας» κατάφερε να φέρει στο Κοινοβούλιο μόλις δεκαεπτά Βουλευτές. Ελπίζω να υπάρχει ένας πλουραλισμός στον δημόσιο λόγο. Είναι η κορυφαία διαδικασία, σε επίπεδο Ολομέλειας. Ενδεχομένως, ελπίζω ο κ. Μητσοτάκης να έρθει αύριο, σε μία τελευταία σύγκρουση πολιτικών αρχηγών στο Ελληνικό Κοινοβούλιο. Είναι σημαντικό. Μπορεί να αποφεύγει τα debate, αλλά, τουλάχιστον, στην Ελληνική Βουλή πρέπει να έρθει. Εκτιμώ ότι θα είναι τελευταία φορά, πριν από τις εκλογές. Αυτό θα το δούμε στην πορεία. Ελπίζω ότι θα εμφανιστεί.

Οφείλω να πω ότι τα ζητήματα που αφορούν στο Υπουργείο Πολιτισμού, ο κ. Γιατρομανωλάκης έθιξε χθες κάποια θέματα και αυτό δείχνει μία βούληση για βελτίωση παρεμβάσεων σε νομοτεχνικό επίπεδο. Περιμένουμε να δούμε στην Ολομέλεια τι θα συμβεί.

Κλείνοντας, λοιπόν, κύριε Πρόεδρε, θεωρώ ότι είναι μία συμβολική και σημασιολογική συζήτηση αυτή, επί του συγκεκριμένου νομοσχεδίου, ως ένα νομοσχέδιο από τα τελευταία που συζητάμε στην παρούσα κοινοβουλευτική θητεία. Νομίζω ότι αποκρυσταλλώνει ξεκάθαρα και αυτό το νομοσχέδιο, αυτό το νομοθετικό έργο που επιτελέστηκε τα τέσσερα χρόνια. Πρόχειρο, ιδιοτελές και πολλές φορές προσβλητικό για το Κοινοβούλιο και ανέφερα τον λόγο στην αρχή της τοποθέτησής μου.

Κλείνει, λοιπόν, ένας κύκλος από την παρούσα Κυβέρνηση του κ. Μητσοτάκη. Κλείνει ένας κύκλος και ανοίγει ένας καινούργιος που νομίζω ότι ο ελληνικός λαός με την ψήφο του θα δώσει μία ανάσα, μία ελπίδα, μία προοδευτική αλλαγή που τόσο ανάγκη έχει ο τόπος.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Κύριε Πρόεδρε, κύριε Υπουργέ, κυρίες και κύριοι συνάδελφοι, καθώς σήμερα οι εργαζόμενοι στην τέχνη και στον πολιτισμό βρίσκονται σε νέα παράσταση διαμαρτυρίας έξω από το Υπουργείο Πολιτισμού, οφείλω και από το βήμα αυτό να ομολογήσω πώς το τελευταίο διάστημα ο χώρος του πολιτισμού βιώνει μία πρωτοφανή επίθεση και απαξίωση από την Κυβέρνηση. Όχι μόνο το προεδρικό διάταγμα 85/2022 δεν έχει ακόμα ανακληθεί, αλλά τα σχετικά άρθρα που βρίσκονται στο σημερινό προς επεξεργασία σχέδιο νόμου, φέρνουν ένα νέο «χτύπημα» στα βασικά εργασιακά τους δικαιώματα, άρθρα τα οποία δεν πέρασαν από δημόσια διαβούλευση και που δεν δημιουργούν κανένα προστατευτικό πλαίσιο στις εργασιακές σχέσεις.

Το άρθρο 106, με τον τίτλο «καταπολέμηση της αδήλωτης και ανασφάλιστης πρόβας» δεν συνδέει την πρόβα με την παράσταση αφού δεν την προϋποθέτει. Γι’ αυτό, μάλιστα, τη διαχωρίζει ως άλλου είδους εργασία από την κύρια εργασία. Έτσι προβλέπει ατομικές συμβάσεις εργασίας με τα ελάχιστα νομίμως προβλεπόμενα για τις πρόβες και μερικής απασχόλησης, βάσει χρόνου απασχόλησης και φυσικά όχι πλήρη εργασία και ασφάλιση.

Επιπλέον, δεν περιλαμβάνει συνολικά και το τεχνικό βοηθητικό προσωπικό, κατευθύνοντάς το, για ακόμα μία φορά, στο τιμολόγιο παροχής υπηρεσιών και στον τίτλο κτήσης. Δεν θεωρούνται εργαζόμενοι που πρέπει να είναι δηλωμένοι, κατά τη διάρκεια της πρόβας σαν να βρίσκονται τυχαία ή εκτάκτως στην πρόβα.

Επίσης, πρέπει να ορίζεται ελάχιστος αριθμός προβών. Διαφορετικά, θα έχουμε το φαινόμενο να δηλώνονται οι καλλιτέχνες λίγες μέρες πριν από την πρεμιέρα, με συνέπεια, τουλάχιστον, για ένα διάστημα ο ελάχιστος αριθμός προβών ενός μηνός θα πρέπει να έχει δηλωθεί, η οποία πρέπει, επίσης, να δηλώνεται με ημερομηνία στην ατομική σύμβαση εργασίας.

Η εφαρμογή της κάρτας εργασίας σε καλλιτέχνες που σχεδιάζουν πολλαπλή απασχόληση, θέατρο και τηλεόραση, παραστάσεις και καινούργιες πρόβες, επόμενης παραγωγής, για παράδειγμα, καθίσταται προβληματική, καθώς η φύση της καλλιτεχνικής εργασίας είναι πολλαπλής και συχνά επικαλυπτόμενης απασχόλησης.

Στο άρθρο 8, το οποίο αναφέρεται στον τρόπο υπολογισμού των δημοτικών τελών αφού με τον ν.4982/2022, η είσπραξή τους μεταφέρεται στον διαχειριστή κάθε πάρκου, αποτελεί, επίσης, μία προβληματική διάταξη. Επιπλέον, όπως δήλωσε χθες ο Πανελλήνιος Σύνδεσμος Επιχειρησιακών Βιομηχανικών Περιοχών, η διάταξη αυτή εξέπληξε, πρωτίστως, τους εμπλεκόμενους, δεδομένου ότι ο Υπουργός κατ’ επιθυμία του και με αντίρρηση δική μας νομοθέτησε, ότι εφεξής η σχέση μεταξύ ΕΑΔΕΠ και εγκατεστημένων επιχειρήσεων είναι μία ιδιωτική σχέση, η οποία διέπεται με απευθείας διαπραγματεύσεις και αυτό λέει ο νόμος. Κατά συνέπεια, παρ’ ότι έχει ψηφίσει αυτό, έρχεται και το ανατρέπει, φέρνοντας μία διάταξη, η οποία θα έπρεπε να έχει συμφωνηθεί, μεταξύ της ΕΑΔΕΠ και των εγκατεστημένων επιχειρήσεων.

Πέρα, λοιπόν, από την απόσυρση της εν λόγω διάταξης, ζητώ να ληφθεί σοβαρά υπόψη η χθεσινή καταγγελία του ΠΑΣΕΒΙΠΕ για τις αυξήσεις στο κόστος λειτουργίας, σε ότι αφορά στα τέλη διαχείρισης, που υπερβαίνουν το 35% για την τεράστια αύξηση του κόστους γης για τις νέες επιχειρήσεις ή τις επιχειρήσεις που θέλουν να επεκταθούν και για την άρνηση της Γενικής Γραμματείας Βιομηχανίας για συνάντηση, τη στιγμή, μάλιστα, που τα μέλη του Συνδέσμου Βιομηχανίας, περίπου 2.000 τον αριθμό, παράγουν το 5%, τουλάχιστον, το ΑΕΠ της χώρας. Κατά συνέπεια, η Πολιτεία έχει την ελάχιστη υποχρέωση να συνομιλεί μαζί τους και όχι να τους αγνοεί.

Συνεχίζοντας, στο άρθρο 30, για τις συμφωνίες παραχώρησης τουριστικών λιμένων, πριν από την ολοκλήρωση του σταδίου χωροθέτησης, έχουμε τροποποίηση της παρ.1, του άρθρου 114, του ν.4926/2022, το οποίο τροποποιείται για δεύτερη φορά, εντός ενός έτους, το πρώτο εδάφιο της παρ.1, στο άρθρο 114, του ν.4926/2022 και προβλέπεται η περαιτέρω μείωση από τα 40.000 στα 25.000 τετραγωνικά μέτρα του απαιτούμενου εμβαδού χερσαίου χώρου που προδιαγράφεται στην παρ.1, του άρθρου 114, του ν.4926/2022, για τη δυνατότητα μη προκήρυξης διαγωνιστικής διαδικασίας, πριν από την ολοκλήρωση της διαδικασίας χωροθέτησης και την εκτέλεση όλων των απαιτούμενων έργων για τη δημιουργία, λειτουργία και εκμετάλλευση του τουριστικού λιμένα, κατά παρέκκλιση των αντίστοιχων διαδικασιών που προβλέπονται από το άρθρο 31, του ν.2160/1993, για τη χωροθέτηση των μαρινών σε δύο στάδια.

Η μείωση, λοιπόν, αυτή του ελάχιστου απαιτούμενου εμβαδού, χωρίς, μάλιστα, να τεκμηριώνεται το γιατί επιλέχθηκε η συγκεκριμένη τιμή, πέραν του ότι μπορεί και να αποτελεί «φωτογραφική διάταξη λειτουργεί εις βάρος της αξιοπιστίας της διαδικασίας, ιδιαίτερα δε, όταν αυτή έχει, ήδη, επαναληφθεί στο πρόσφατο παρελθόν. Γι’ αυτό και θα θέλαμε να ενημερωθούμε για τους λόγους της μείωσης αυτής.

Στο άρθρο 49, έχουμε την παράταση προσωρινής εγκατάστασης και λειτουργίας μονάδων παραγωγής νερών ύδρευσης, μέσω αφαλάτωσης, άλλο ένα άρθρο που δεν είχε συμπεριληφθεί στο σχέδιο νόμου που αναρτήθηκε στο OpenGov προς δημόσια διαβούλευση.

Συνεχίζω με το άρθρο 52, γιατί χθες δεν προλάβαμε, καθώς είναι μεγάλος όγκος των άρθρων να τα αναφέρουμε όλα και τις αλλαγές που θα θέλαμε, έχουμε την κοινωνική ασφάλιση ναυτικών σε επαγγελματικά πλοία αναψυχής. Σύμφωνα με τη συγκεκριμένη ρύθμιση τροποποιείται το άρθρο 134, του ν.4964/2022, και παρέχεται παράταση για την υποχρέωση της εφαρμογής της ελληνικής νομοθεσίας. Απ’ ότι μπορεί να αντιληφθεί κανείς, η παρούσα διάταξη αποδεικνύει την αδυναμία του επιτελικού κράτους για την έγκαιρη ενσωμάτωση των παραπάνω δικαιούχων ναυτικών στο Εθνικό Σύστημα Κοινωνικής Ασφάλισης, εντός του χρονικού διαστήματος που η ίδια η Κυβέρνηση προέβλεψε, με πρόσφατο, μάλιστα, νόμο της, υπονομεύοντας στην ουσία το Εθνικό Σύστημα Κοινωνικής Ασφάλισης, αλλά και τα δικαιώματα των Ελλήνων απογεγραμμένων ναυτικών. Προφανώς, κι εδώ ζητάμε τροποποιήσεις.

Τελειώνοντας, θέλω να αναφερθώ στο άρθρο 80, που προβλέπει την αντικατάσταση ταξί από τις 6 έως 9 θέσεις που εντάσσονται σε νέες περιοχές. Συνεχίζουμε να προτείνουμε ότι η διάταξη αυτή πρέπει να επεκταθεί και να ισχύσει για όλη την Ελλάδα. Όπως αντιλαμβάνεστε, εγώ που προέρχομαι και από μία τουριστική περιοχή, όπως η Χαλκιδική, είναι πολύ μεγάλη ανάγκη η συγκεκριμένη διάταξη να επεκταθεί σε περιοχές σε όλη την Ελλάδα και φυσικά και στη Χαλκιδική.

Χθες, λοιπόν, κύριε Πρόεδρε, κύριε Υπουργέ, κυρίες και κύριοι συνάδελφοι, ανακοίνωσε ο Πρωθυπουργός, ότι η χώρα θα οδηγηθεί σε κάλπες στις 21 Μαΐου και θα παύσει τις εργασίες της η Βουλή. Ευελπιστούμε να υπάρξουν οι κατάλληλες αλλαγές, προκειμένου το συγκεκριμένο νομοθέτημα να γίνει αποδεκτό απ’ όλους μας και να οδηγηθούμε στην ψήφισή του. Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεχίζουμε με τον Ειδικό Αγορητής του Κ.Κ.Ε., τον κ. Κατσώτη.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ,κύριε Πρόεδρε.

Είπαμε και στις προηγούμενες συνεδριάσεις, ότι η ζωή και η ασφάλεια των ανθρώπων δεν κοστολογείται και ότι τα μέτρα στήριξης των συγγενών των θυμάτων δεν μπορεί να αθωώσουν τη συνέχιση της «εγκληματικής» πολιτικής. Δεν μπορεί να συγκαλύψουν το «έγκλημα». Αυτό έγινε εδώ αυτές τις μέρες, μία προσπάθεια συγκάλυψης των αιτίων αυτού του «εγκλήματος». Και οι αιτίες αυτής της «εγκληματικής» πολιτικής είναι η περιβόητη απελευθέρωση της αγοράς, με βάση τις κατευθύνσεις της Ευρωπαϊκής Ένωσης, η εμπορευματοποίηση των συγκοινωνιών, ο «τεμαχισμός» του ΟΣΕ και η ιδιωτικοποίηση των κερδοφόρων κομματιών του, η τεράστια υποστελέχωση σε προσωπικό και οι τεράστιες ελλείψεις σε μέτρα ασφάλειας και υποδομές του κρατικού ΟΣΕ. Πάνω σε αυτά, δεν έχουμε τίποτα στο νομοσχέδιο, ιδιαίτερα, για το θέμα της ενίσχυσης της ασφάλειας. Αυτά που είναι δεν έχουν καμία σχέση.

Αυτή, λοιπόν, η πολιτική ήταν μία κοινή γραμμή των κομμάτων που κυβέρνησαν όλη αυτή την περίοδο. Ξεκίνησε στην Ελλάδα, από τα μέσα της δεκαετίας του ΄90, μετά τη συνθήκη του Μάαστριχτ, επιταχύνθηκε την περίοδο της κρίσης και των μνημονίων. Από τότε οι Κυβερνήσεις της Νέας Δημοκρατίας και του ΠΑΣΟΚ προχώρησαν στην κατάτμηση του σιδηροδρομικού έργου, στον «τεμαχισμό» του ΟΣΕ σε διάφορες εταιρείες, διαχωρίζοντας το μεταφορικό έργο από τα δίκτυα, δηλαδή, τα βαγόνια από τις ράγες, προετοιμάζοντας την ιδιωτικοποίηση, ενώ στη συνέχεια, ήταν η Κυβέρνηση ΣΥΡΙΖΑ που προχώρησε στην πώληση της ΤΡΑΙΝΟΣΕ στην ιταλική εταιρεία.

Επιχειρείται, λοιπόν, μία συγκάλυψη του «εγκλήματος». Η Κυβέρνηση από την αρχή επιχείρησε να ρίξει τις ευθύνες στο ανθρώπινο λάθος, όχι ότι δεν υπήρχε. Επιχείρησε, όπως και εδώ ο Υπουργός να αθωώσει την εταιρεία, ισχυριζόμενος ότι η ευθύνη είναι του ΟΣΕ, δηλαδή, του δημοσίου, γιατί οι παθογένειες, οι συντεχνίες και όλα τα άλλα οδήγησαν σε λάθη και παραλείψεις.

Στην ίδια γραμμή της συγκάλυψης και ο ΣΥΡΙΖΑ, που αναδεικνύει ως αιτία τον σταθμάρχη που ήταν «ρουσφέτι» της Νέας Δημοκρατίας, η οποία ανταπαντά για την ΡΑΣ και για τους σταθμάρχες που προσέλαβε ο ΣΥΡΙΖΑ και ήταν της ίδιας ηλικίας. Κουβέντα δεν είπε για την πολιτική που «δολοφονεί», γιατί με αυτή συμφωνεί, αυτή εφάρμοσε και ως Κυβέρνηση. Επειδή, ακριβώς, συμφωνείτε, γι’ αυτό στήνετε κι εδώ αποπροσανατολιστικούς καβγάδες.

Ο ένοχος αυτού του «εγκλήματος» λέγεται καπιταλιστικό κέρδος. Αυτό υπηρετείτε με τόση ευλάβεια και η Νέα Δημοκρατία και ο ΣΥΡΙΖΑ και το ΠΑΣΟΚ και τα υπόλοιπα συμπληρώματα τους, που είναι η Ελληνική Λύση και το ΜέΡΑ25. Το ίδιο κράτος, με τη λογική του κόστους οφέλους, και στην υγεία οδήγησε στην πανδημία στο θάνατο 36.000 ανθρώπων, γιατί αρνήθηκαν να προσλάβουν γιατρούς, νοσηλευτές, να δημιουργήσουν νέες ΜΕΘ.

Δικό σας «έγκλημα» είναι οι νεκροί από τις φωτιές, 103 στο Μάτι, 29 θάνατοι από φωτιά, μέσο όρο, ανά έτος, από το 2010 έως το 2019, 45 θάνατοι το 2020, 80 το 2021, 25 από τις πλημμύρες στη Μάνδρα και πάνω από 130 την τελευταία εικοσαετία και 143 νεκροί από τους σεισμούς το 1999 και άλλοι που προστέθηκαν πρόσφατα στη Σάμο και το Αρκαλοχώρι.

Μεγάλος είναι ο κίνδυνος μπροστά μας για τα σχολεία, τα νοσοκομεία, τα δημόσια κτίρια, τα εργοστάσια, τις επιχειρήσεις, αλλά και ιδιωτικές κατοικίες που δεν έχουν ελεγχθεί. Αυτά είναι τα Τέμπη που είναι μπροστά μας. «Τα κέρδη τους οι ζωές μας», αυτό ήταν το σύνθημα που φώναζαν σε όλες τις κινητοποιήσεις, πάνω από 2,5 εκατομμύρια άνθρωποι, που πήραν μέρος και αυτό απαντά στην προσπάθεια της συγκάλυψης.

Αντιμετωπίζετε τις προσλήψεις ως κόστος και γι’ αυτό τις κάνετε με το σταγονόμετρο. Η λειτουργία με τις τεράστιες ελλείψεις προσωπικού είναι «εγκληματική». Σύμφωνα με το οργανόγραμμα του ΟΣΕ, οι ακάλυπτες θέσεις εργασίας για ασφαλή κυκλοφορία των τρένων και ασφαλή εργασία των εργαζομένων στους χώρους δουλειάς είναι περισσότερες από 1.300. Αντί, λοιπόν, η Κυβέρνηση να φροντίσει να καλυφθούν αυτές οι κενές θέσεις με μόνιμο προσωπικό, με συγκροτημένα δικαιώματα, φέρνει ένα σχέδιο νόμου, στο οποίο δεν υπάρχει καμία δέσμευση, ούτε για τον αριθμό των προσλήψεων, ούτε για τον χρόνο που αυτές θα γίνουν. Απλά, στο άρθρο 78, αναφέρει, ότι «οι αυξημένες ανάγκες σε προσωπικό δύναται να καλύπτονται από αυτούς που περιλαμβάνονται στους πίνακες κατάταξης της υπ’ αριθ.1/2022 προκήρυξης του Υπουργείου Μεταφορών και Υποδομών» που έπρεπε να έχουν γίνει μέσα στο 2022. Αφορά σε 90 προσλήψεις αορίστου χρόνου και οι περισσότεροι απ’ αυτούς εργάζονται και τώρα με μπλοκάκι στον ΟΣΕ. Επίσης, ότι με απόφαση του Υπουργού Μεταφορών μπορεί να προσαυξάνεται ο αριθμός αυτών των προσλήψεων από τις ειδικές κατηγορίες του άρθρου 13, του ν.4765/2021. Ενδεικτικό της «αξιοκρατίας που θα ισχύσει και σε αυτές τις προσλήψεις, είναι ότι η παρ.2, του άρθρου 78, αναφέρει ότι δεν θα εφαρμόζεται διαδικασία υποβολής ενστάσεων, κατά των προσωρινών πινάκων κατάταξης των υποψηφίων.

Στην ίδια λογική κινείται και το άρθρο 79, που αναφέρει ότι δύναται να ανανεώνονται οι συμβάσεις ορισμένου χρόνου των Φυλάκων Ισόπεδων Διαβάσεων για διάστημα έως 24 μήνες, χωρίς καμία άλλη δέσμευση στον αριθμό των προσλήψεων και στο πότε θα γίνουν. Άρα, δεν είναι καθόλου σίγουρο ότι θα ξαναπροσλάβετε τους 160 έμπειρους φύλακες που απολύσατε, για να δώσετε τη φύλαξη σε εργολάβους.

Αυτά τα μέτρα, λοιπόν, που προβάλλονται ως μέτρα ενίσχυσης ασφάλειας των συγκοινωνιών προκαλούν τους εργαζόμενους στα Μέσα Μαζικής Μεταφοράς που ξέρουν τα μεγάλα προβλήματα, αλλά και τον λαό που η οργή του δεν κοπάζει.

Με το Α΄ Κεφάλαιο, λοιπόν, διευθετούνται διάφορες δεσμεύσεις προς τους επενδυτές, δημιουργώντας, όπως αναφέρεται, φιλικό επενδυτικό περιβάλλον, κατά παρέκκλιση κανονισμών και διατάξεων που εμποδίζουν και διευκολύνουν στρατηγικούς επενδυτές, όπως με τα άρθρα 3 και 4.

Στο πλαίσιο της λεγόμενης δίκαιης αναπτυξιακής μετάβασης, θεσπίζεται καθεστώς χορήγησης ενισχύσεων, μέσω του πληροφοριακού συστήματος παραδοσιακού νόμου, είτε μέσω του πληροφοριακού συστήματος κρατικών ενισχύσεων.

Προβλέπει γενναίες, κατ’ εξαίρεση, φορολογικές απαλλαγές σε επιχειρήσεις και επενδυτικά σχέδια, στο άρθρο 5.

Με το άρθρο 10, η Οικονομική Επιτροπή των Δήμων και Περιφερειών για τις συμβάσεις με σύμπραξη δημόσιου και ιδιωτικού τομέα, ασκεί τις αρμοδιότητες αναθέτουσας αρχής και κατά το στάδιο της εκτέλεσης, προσπερνώντας έτσι αντίθετες θέσεις που μπορεί να εκφραστούν στα Δημοτικά Συμβούλια.

Με το άρθρο 11, διευκολύνει τις επενδύσεις κάνναβης και την εκτέλεση μεταφοράς, της εισαγωγής και εξαγωγής προϊόντων φαρμακευτικής κάνναβης και δεν απαιτείται η προηγούμενη έκδοση και προσκόμιση της άδειας παραγωγής για εξαγωγή των τελικών προϊόντων φαρμακευτικής κάνναβης του Ελληνικού Οργανισμού Φαρμάκων, κατά παρέκκλιση κάθε διάταξης.

Η Κυβέρνηση, λοιπόν, αντιμετωπίζει τη μεγάλη ακρίβεια που έχει «γονατίσει» λαϊκά νοικοκυριά, με «το καλάθι του νοικοκυριού», του «νονού» τώρα, παρατείνοντας την ημερομηνία μέχρι το τέλος των επόμενων εκλογών.

Φέρνει, λοιπόν, η Κυβέρνηση άλλη ρύθμιση για τις φυσικές πηγές νερού και διαμορφώνει τους όρους εμπορίας των πόσιμων ιαματικών ή μη ιαματικών νερών από τους επιχειρηματικούς ομίλους, με 3 έως 5 τοις χιλίοις, ως αντιστάθμισμα στους Δήμους, δηλαδή. Για πωλήσεις 1 εκατομμυρίου ευρώ, για παράδειγμα, 30.000 ή 50.000 ευρώ για τους Δήμους.

Στο μέρος του νομοσχεδίου που αφορά στον εκσυγχρονισμό της τουριστικής και ναυτιλιακής νομοθεσίας, έρχεστε και ρυθμίζετε απαιτήσεις επιχειρηματικών ομίλων, αλλάζοντας ρυθμίσεις και κανόνες που εμποδίζουν.

Το άρθρο 30, έχει ως κύριο θέμα τις συμφωνίες παραχώρησης τουριστικών λιμένων. Επιβάλλει fast track διαδικασίες, για να διευκολύνει τις παραχωρήσεις τουριστικών λιμανιών και μαρίνων, πριν και από την ολοκλήρωση της χωροθέτησης και πριν των όποιων σχετικών έργων. Μία τέτοια ρύθμιση με νόμο ανοίγει τον δρόμο για να εκμεταλλεύονται μεγάλα μονοπώλια του κλάδου των μεταφορών και του τουρισμού λιμάνια, μαρίνες και μεγάλες εκτάσεις γύρω από αυτά, χωρίς καμία δέσμευση και πρόληψη για τους εργαζόμενους, τους κατοίκους των περιοχών και για το περιβάλλον.

Με άλλες ρυθμίσεις προχωρά η διευκόλυνση των μεγάλων τουριστικών επενδύσεων, μέσω της σύντμησης και απλοποίησης των αδειοδοτικών διαδικασιών, με ότι αυτό σημαίνει. Διευκολύνει τη διαδικασία συμβάσεων χρονομεριστικής μίσθωσης μεγάλων τουριστικών καταλυμάτων. Κάνει αλλαγές στην ειδική υπηρεσία προώθησης και αδειοδότησης τουριστικών επενδύσεων, που αποσκοπεί στη διευκόλυνση των τουριστικών επενδύσεων, με την ίδρυση αυτοτελούς πολεοδομικού γραφείου, που θα επιλαμβάνεται των οικοδομικών αδειών για τις μεγάλες ή σύνθετες τουριστικές επενδύσεις, με στόχο, βέβαια, την επίσπευση της διαδικασίας αδειοδότησης των τουριστικών επενδύσεων.

Όλες αυτές οι ρυθμίσεις καμία σχέση δεν έχουν με τις λαϊκές ανάγκες και την προστασία του περιβάλλοντος. Καμία σχέση δεν έχουν με τον εργασιακό μεσαίωνα που βιώνουν οι εργαζόμενοι στον τουρισμό, με ατελείωτες ώρες εργασίας και με συνθήκες διαμονής χειρότερες και από τη Μανωλάδα, με μισθούς που δεν επιτρέπουν την επιβίωση των οικογενειών τους. Επίσης, καμία σχέση δεν έχουν με το δικαίωμα στις διακοπές και στην αναψυχή του λαού, γιατί γίνονται όλο και πιο απλησίαστες για τις λαϊκές οικογένειες.

Οι ρυθμίσεις, επίσης, για τις ιαματικές πηγές στοχεύουν στην προσέλκυση επενδυτών, παραδίδοντας κάθε πηγή για επιχειρηματική εκμετάλλευση, στερώντας από τον λαό τις θεραπευτικές του ανάγκες ή κάνοντάς τις πολύ ακριβές.

Διευκολύνει την ιδιωτικοποίηση των Λιμανιών Ηγουμενίτσας και Καβάλας, νομιμοποιώντας τις εγκαταστάσεις, τις εκτάσεις για να παραχωρηθούν χωρίς προβλήματα στους ομίλους.

Στο άρθρο 51, προβλέπει πλωτούς τερματικούς σταθμούς φυσικού αερίου και σε συνέχεια, με το άρθρο 54, νομιμοποιεί υφιστάμενες λιμενικές εγκαταστάσεις στα Ναυπηγεία Σκαραμαγκά. Προβλέπει πλωτά ναυπηγήματα προσωρινής αποθήκευσης LNG, επαναεροποίησης φυσικού αερίου και παραγωγής ηλεκτρικής ενέργειας. Είναι σχεδιασμοί και της νέας ιδιοκτησίας Σκαραμαγκά και άλλων βέβαια και διευκολύνεται η υλοποίησή τους. Φυσικά, δικαιολογημένα ανησυχούν οι κάτοικοι του Χαϊδαρίου, που είναι μέσα στην πόρτα τους.

**Το άρθρο 76 του νομοσχεδίου, αναφέρεται στον έλεγχο κομίστρου στην περιοχή της Θεσσαλονίκης στον ΟΑΣΘ, στα ΚΤΕΛ και μελλοντικά στο Μετρό Θεσσαλονίκης. Η Κυβέρνηση προχωρά στην παραπέρα πολυδιάσπαση και ιδιωτικοποίηση του συγκοινωνιακού έργου με εργολαβοποίηση των υπηρεσιών, ανοίγοντας πεδίο κερδοφορίας για ιδιωτικές εταιρείες ελέγχου κομίστρου που τις αναφέρει ως τρίτος φορέας, νομικό πρόσωπο στο οποίο θα αναθέτει ο οικείος συγκοινωνιακός φορέας τον έλεγχο κομίστρου.**

**Επίσης, οι πολύ μεγάλες ελλείψεις σε κρίσιμες ειδικότητες των οδηγών και τεχνιτών είναι ακόμα ένας από τους βασικούς παράγοντες της υποβάθμισης της ποιότητας των αστικών συγκοινωνιών και των κινδύνων για την ασφάλεια των επιβατών.**

**Στις ρυθμίσεις του Υπουργείου Πολιτισμού η Κυβέρνηση κάνει ένα «δωράκι» στους επιχειρηματίες, στα ιδρύματα, τους μεγάλους του πολιτισμού. Είπαμε πολλά και χθες. Δεν διστάζετε να προχωρήσετε σε νέα μέτρα, για να καταργήσετε και τα ελάχιστα δικαιώματα των καλλιτεχνών.**

**Με τα άρθρα 102, 105 και 118, θεσμοθετεί το μητρώο απασχολούμενων στον πολιτιστικό και δημιουργικό τομέα. Απόδειξη του τι εννοεί η Κυβέρνηση, όταν προτάσσει το καλό των καλλιτεχνών είναι το άρθρο 106, που εξαιρεί την πρόβα από την εργασία πλήρους απασχόλησης, δίνοντας έτσι το δικαίωμα η πρόβα να πληρώνεται με ατομικές συμβάσεις και όχι συλλογικές.**

**Με το άρθρο 3, ο εργοδότης θα μπορεί να απολύει τον εργαζόμενο, όποτε θέλει, ακόμη και στη μέση των προβών. Με λίγα λόγια, το νομοσχέδιο δεν καταπολεμά την αδήλωτη εργασία των καλλιτεχνών, αλλά τη νομιμοποιεί, όπως νομιμοποιεί και τη διαρκή διαθεσιμότητα και ανασφάλεια του εργαζόμενου.**

**Σοβαρό θέμα προκύπτει και με το άρθρο 110, το οποίο επιτρέπει την κατασκευή έργων σε δάση, δασικές και δημόσιες εκτάσεις, με το πρόσχημα της προστασίας λειτουργίας και ανάδειξης χώρων και εγκαταστάσεων πολιτιστικού χαρακτήρα.**

**Το άρθρο 126, αφορά στο πτυχίο των γεωπόνων, που θα πρέπει να έχουν επαγγελματικά δικαιώματα με το πτυχίο. Καμία σχέση δεν μπορεί να έχει το ΓΕΩΤΕΕ με αυτά. Είπαμε και χθες αρκετά, όπως είπαν και οι φορείς και νομίζω ότι η Κυβέρνηση πρέπει να κάνει πίσω σε αυτό το ζήτημα.**

**Το Κ.Κ.Ε. καλεί τους εργαζόμενους τους αυτοαπασχολούμενους, τους βιοπαλαιστές αγρότες και ιδιαίτερα, τη νεολαία να μην συμβιβαστεί με αυτή την πολιτική που «τσακίζει» τις ζωές τους. Έχουν συμφέρον να είναι αδύναμα όλα τα αστικά κόμματα, που θα συμμετέχουν στην επόμενη αντιλαϊκή κυβέρνηση, γιατί όλοι τους είναι δεσμευμένοι στην απελευθέρωση και ιδιωτικοποίηση κρίσιμων τομέων για την ανθρώπινη ζωή, όπως είναι η ενέργεια, οι μεταφορές, οι σιδηρόδρομοι.**

**Είναι δεσμευμένοι στα συμφέροντα των τραπεζών και των funds. Δρομολογείται μεγάλη «επίθεση» στα σπίτια, στην περιουσία του λαού με τους νόμους της Νέας Δημοκρατίας, του ΣΥΡΙΖΑ και του ΠΑΣΟΚ. Επτακόσιες χιλιάδες πλειστηριασμοί, όλοι αυτοί οι ιδιοκτήτες δεν μπόρεσαν να διακανονίσουν το δάνειό τους. Όλοι τους είναι δεσμευμένοι στους στόχους των επιχειρηματικών ομίλων για φθηνή εργατική δύναμη. Επιπλέον, φοροαπαλλαγές στις επιδοτήσεις. Είσαστε όλοι δεσμευμένοι στην καθήλωση του κατώτατου μισθού. Δεσμευμένοι στην εμπλοκή, στον ιμπεριαλιστικό πόλεμο στην Ουκρανία, στα σχέδια του ΝΑΤΟ, της Ευρωπαϊκής ένωσης και των ΗΠΑ.**

**Το Κ.Κ.Ε. δεν έχει δεσμεύσεις στο κεφάλαιο, στο κράτος επενδυτών. Η μόνη δέσμευση είναι απέναντι στις εργατικές λαϊκές οικογένειες και στον αγώνα τους για τις σύγχρονες ανάγκες τους. Το ισχυρό Κ.Κ.Ε., είναι το μόνο Κόμμα που ξέρει ότι είναι συνεπές σε αυτό που λέει με ανιδιοτέλεια υπερασπίζεται, δηλαδή, τα εργατικά λαϊκά συμφέροντα. Έχει πρόγραμμα με επεξεργασμένες θέσεις και για όλα πρωταγωνιστεί στους αγώνες. Ο λαός μπορεί να σώσει τον λαό με ισχυρό Κ.Κ.Ε..**

**Ψηφίζουμε κατά, όπως έχουμε πει και σε αυτό το νομοσχέδιο που ευνοεί τα επιχειρηματικά συμφέροντα.**

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής): Τον λόγο έχει ο κ. Βιλιάρδος.**

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης): Ευχαριστώ πολύ κύριε Πρόεδρε, καταρχήν ευχαριστώ τον συνάδελφο για την αναφορά του και σε μας, καθώς ήταν ευγενικό.**

**Κύριε Υπουργέ, καταρχήν, μας έκανε εντύπωση η αρνητική στάση, σχεδόν, όλων των φορέων, ενώ ορισμένοι από αυτούς απαίτησαν την απόσυρση κάποιων άρθρων του σχεδίου νόμου στα οποία αναφερθήκαμε εχθές.** Όσο για τα υπόλοιπα θέματα της ομιλίας σας, τα οποία δεν είχαν σχέση με το νομοσχέδιο, δεν θα τα σχολιάσουμε καθόλου. Δεν θέλουμε να υποβαθμίσουμε και άλλο τις συζητήσεις στη Βουλή. Είναι άδικο, πάντως, να σας δίνεται πάντα ο ρόλος αυτού «που βγάζει τα κάστανα από τη φωτιά», ενώ, πράγματι, θα έπρεπε να είχε κατατεθεί χωριστά το μέρος του νομοσχεδίου που αφορά στο «εγκληματικό» δυστύχημα των Τεμπών, αφού έτσι μαζί με θέματα τόσων Υπουργείων, φαίνεται καθαρά πως επιχειρείται συγκάλυψη.

Στα ερωτήματα που θέσαμε στον κ. Παπαδόπουλο, για τα σιδηροδρομικά θέματα, δεν πήραμε, απολύτως, καμία απάντηση. Εύλογα, βέβαια, αφού τα τρένα δεν είναι δική του ευθύνη, αλλά του κ. Καραγιάννη, που έχει, δυστυχώς, εξαφανισθεί και δεν εμφανίζεται, σχεδόν, πουθενά. Δεν πήραμε απάντηση, ούτε από τους σιδηροδρομικούς σε αυτά που τους ρωτήσαμε, ενώ μας έκανε εντύπωση γιατί φάνηκαν περίεργα φοβισμένοι, όπως ούτε από τον κ. Γεραπετρίτη σε προηγούμενη Επιτροπή. Το θέμα, πάντως, είναι πολύ σοβαρό, για να αντιμετωπίζεται με μια τόσο ύποπτη σιωπή, ενώ η συγκάλυψη είναι το χειρότερο, ελπίζοντας να μην γίνει αποδεκτή από τους Έλληνες στις εκλογές.

Συνεχίζοντας, επί των υπόλοιπων άρθρων, το άρθρο 51, δημιουργεί ερωτηματικά ως προς τον σκοπό του, αφού η αλλαγή γίνεται για να συμπεριληφθούν στο άρθρο 267, του ν.4555/2018 και οι πλωτές δεξαμενές στα πλωτά ναυπηγήματα. Το άρθρο αυτό περιγράφει τα περί της εργατικής νομοθεσίας του προσωπικού τους, σημειώνοντας ότι στο νομοσχέδιο του Κώδικα Ναυτικού Δικαίου του ν.5020/2023, που ήρθε πρόσφατα για ψήφιση, υπάρχει ασάφεια στο σημείο των μετατραπέντων πλοίων σε δεξαμενές.

Εν προκειμένω, μπορεί να συνεχίζουν να θεωρούνται πλοία, ενώ οι πλωτές δεξαμενές που είναι μόνιμες σε μία θέση θεωρούνται στατικό ναυπήγημα και εξαιρούνται της ναυτιλιακής νομοθεσίας για το εργατικό, αλλά και σε άλλες διατάξεις. Μήπως αυτός ο νέος νόμος προκάλεσε την παρούσα αλλαγή; Μπορείτε να μας το διευκρινίσετε; Εκτός αυτού, γιατί γίνεται εξάλειψη της αναφοράς σε χωρικά ύδατα; Γιατί να ισχύει ο ελληνικός νόμος εκτός χωρικών υδάτων; Μήπως για την περίπτωση που κάποια πλοία δεξαμενές ευρίσκονται σε άλλες χώρες; Σημειώνουμε ότι το FSRU Αλεξανδρούπολης θα είναι εντός χωρικών υδάτων, όπως διαβάσαμε, αν και αλλού αναφέρεται εκτός. Θα πρέπει εδώ να υπάρχει αποσαφήνιση.

Παρεμπιπτόντως, επειδή αναφέρθηκε ο Δήμαρχος Χαϊδαρίου στο θέμα του Σκαραμαγκά, εμείς είχαμε προβλέψει, κατά τη συζήτηση της εξαγοράς των Ναυπηγείων, ότι ο κ. Προκοπίου το ήθελε για παραγωγή ενέργειας και FSRU, το λέγαμε από την αρχή, ελπίζοντας να μην του επιτραπεί το «έγκλημα» της μη λειτουργίας του Σκαραμαγκά ως ναυπηγείου, γενικότερα ως βαριά βιομηχανία, αφού μπορεί να παράγει και άλλα μηχανήματα, όπως βαγόνια τρένων, λεωφορεία, κ.λπ..

Με το άρθρο 52, ουσιαστικά, παρατείνεται η έναρξη ισχύος του νέου καθεστώτος ασφάλισης αλλοδαπών ναυτικών σε επαγγελματικά πλοία αναψυχής κατά το ελληνικό δίκαιο από την 1/1/2024, άρα, με εισφορές σε ελληνικά ασφαλιστικά ταμεία, ενώ με την ισχύουσα μεταβατική διάταξη, έως τότε γίνεται υπό το καθεστώς της σημαίας του πλοίου. Ενδεχομένως, ο νόμος αποσκοπούσε στην απασχόληση Ελλήνων και ευρωπαίων. Παραπέμπεται ο συγκεκριμένος νόμος στις καλένδες;

Σημειώνεται ότι ο ν.4964/2022 δημοσιεύθηκε στις 30/7/2022. Επομένως, υπήρχε επαρκής χρόνος, πέντε μήνες περίπου, για την προσαρμογή στο νέο καθεστώς, οπότε η ετήσια παράταση, κατά την άποψή μας, είναι υπερβολική. Εάν δεν υπάρχει το όφελος των ασφαλιστικών εισφορών, μήπως θα πρέπει να αλλάξουν οι άλλες ατέλειες που προσφέρονται στα συγκεκριμένα πλοία; Σημειώνεται ότι με τον ν.4926/2022 έχει αρθεί το καμποτάζ σε αυτά για πρόσβαση στα νησιά από 21 έως 28 ημέρες.

Στο άρθρο 55, έχουμε επιφύλαξη για τη διετή παράταση που εισάγεται μέσω της τροποποίησης στο σημείο ι΄, περί καταληκτικής προθεσμίας υποβολής αιτήματος νομιμοποίησης των λιμενικών εγκαταστάσεων, στην παρ.11, για τις 31/12/2024. Η συγκεκριμένη καταληκτική προθεσμία τέθηκε τον Μάρτιο του 2020, δια της παρ.2, του άρθρου 59, του ν.4676/2020. Γιατί, λοιπόν, οι ενδιαφερόμενοι φορείς, ενώ είχαν, σχεδόν, τρία χρόνια στη διάθεσή τους για να προβούν στις νόμιμες ενέργειες, αδράνησαν τόσο χαρακτηριστικά; Πάντως, η ύπαρξη της εκκρεμότητας δεν αποθάρρυνε τους επενδυτές, όπως για την Αλεξανδρούπολη, την Ηγουμενίτσα, που συζητήθηκε προηγουμένως και για την Καβάλα. Πώς γνώριζαν, αλήθεια, πώς θα υπάρξει νομιμοποίηση;

Στο άρθρο 56, ο Λιμένας «Φιλίππου Β΄», ενδεχομένως, προορίζεται για «ξεπούλημα», αλλά απομένουν εκκρεμή ζητήματα, σχετικά με την εξομοίωση με χερσαία ζώνη του λιμένος μιας περιοχής, όπου ασκείται λιμενική δραστηριότητα εντός του συγκεκριμένου λιμένα βέβαια. Η επιφύλαξη μας έχει σχέση με την προβλεπόμενη παρέκκλιση από τη διαδικασία του άρθρου 21, του ν.2971/2001, που δεν υπάρχει λόγος να τον αναφέρουμε. Γιατί η παρέκκλιση; Πρόκειται ξαφνικά για θέμα πίεσης χρόνου ή παράκαμψης της νομοθεσίας, με βάση τι θέλει ο επενδυτής;

Στα μέτρα για τους νεκρούς και τους τραυματίες των Τεμπών και των οικογενειών τους αναφερθήκαμε επιγραμματικά στην πρώτη συνεδρίαση. Ενώ είναι μεν ελλιπή, όπως τεκμηριώσαμε, φυσικά, θα τα ψηφίσουμε, αν και μάλλον μόνο αυτά.

Σε σχέση με την απαλλαγή από τον φόρο κληρονομιάς του άρθρου 59, προτείνουμε να αναγράφει, ότι τα κληροδοτήματα είναι ελεύθερα βαρών και υποθηκών, ως διευκρίνιση, αφού, ούτως η άλλως, διαγράφονται, τουλάχιστον, τα χρέη προς το δημόσιο και στα ταμεία. Μόνο τα «κοράκια» και οι τράπεζες δεν το κάνουν, αφού γι’ αυτούς φαίνεται ότι το μόνο που μετράει είναι τα χρήματα, καθόλου οι ανθρώπινες ζωές. Για το ποσοστό μόνιμης αναπηρίας 67 % του άρθρου 62, προτείνουμε να μειωθεί στο 50%, όπως είναι, επίσης, και στο άρθρο 58.

Για τις δαπάνες νοσηλείας και αποκατάστασης των τραυματιών του άρθρου, όπως, επίσης, της ψυχολογικής υποστήριξης των άρθρων 63 και 64, θα πρέπει να προβλέπεται ρητά ότι καλύπτουν και τυχόν, ήδη, διενεργηθείσες δαπάνες, όχι μόνο από την ημερομηνία ισχύος του παρόντος. Παρεμπιπτόντως, εάν οι δαπάνες αυτές έχουν, ήδη, πληρωθεί, δεν το ξέρουμε, τις κάλυψε, τις πλήρωσε η Πολιτεία ή η HELLENIC TRAIN; Θα μας ενδιέφερε να το γνωρίζουμε.

Στις ρυθμίσεις για την Τριτοβάθμια Εκπαίδευση του άρθρου 65, προτείνουμε να προστεθεί κάτι για την οικονομική ενίσχυση ή στέγαση των φοιτητών εκείνων που σπουδάζουν σε άλλη πόλη από αυτή της μόνιμης κατοικίας τους. Είναι, απόλυτα, εφικτό για την Πολιτεία, δεν έχει κανένα πρόβλημα.

Τέλος, οφείλουμε να επαναλάβουμε, ότι δεν περιλαμβάνεται η διαγραφή των χρεών σε τράπεζες και «κοράκια», όπως είχε διαρρεύσει η Κυβέρνηση στα μέσα μαζικής ενημέρωσης, ούτε καν η ανάληψή τους από το κράτος, όπως συνέβη με τις οφειλές στα ασφαλιστικά ταμεία. Πρόκειται για κάτι, εντελώς, απαράδεκτο και ασυγχώρητο, σημειώνοντας πώς υπάρχουν περιπτώσεις, όπου σύμφωνα με ενημέρωσή μας οι εισπρακτικές πήραν τηλέφωνο στο σπίτι θύματος. Είναι ντροπή. Πώς είναι δυνατόν να μιλάει η Κυβέρνηση για ψυχολογική υποστήριξη; Αυτή είναι η λύση που επελέγη; Θα πρέπει, τουλάχιστον, να θεσμοθετηθεί η προστασία τους από τηλεφωνήματα εισπρακτικών, όπως ίσχυε την περίοδο της πανδημίας.

Στο άρθρο 68, όπως και στο επόμενο, γίνεται αυστηροποίηση των ποινών για κλοπή και αποδοχή κλοπιμαίων, που αποτελούν μέρος της συγκοινωνιακής υποδομής. Όσον αφορά την κλεπταποδοχή είναι η ενδεδειγμένη μέθοδος, είναι σωστή, όπως, επίσης, για την αρχαιοκαπηλία. Το θέμα, όμως, είναι κατά πόσον θα εφαρμοστούν οι ποινές και η αστυνόμευση, ενώ έχουμε δύο ερωτήσεις. Πρώτον, αναφέρεται ότι η ποινή αφορά καταστροφική βλάβη, μετακίνηση ή αφαίρεση εξοπλισμού λειτουργίας κίνησης, ηλεκτροδότησης ή ασφαλείας εγκαταστάσεων ή συγκοινωνιακών μέσων, στα άρθρα 68 και 69. Πώς γνωρίζει ένας αναλφάβητος ή βασικής εκπαίδευσης, τι αποτελεί μηχανισμό ασφαλείας; Ακόμη και αν το γνωρίζει δεν μπορεί να επικαλεστεί άγνοια;

Δεύτερον, πώς μπορεί ένας κλεπταποδόχος των άρθρων 70 και 71 να γνωρίζει, ότι ένα καλώδιο που του έφεραν προέρχεται από έναν μηχανισμό ασφαλείας συγκοινωνιών και όχι από κάποια άλλη εγκατάσταση; Το λέμε, γιατί με βάση τα ανωτέρω δεν θα μπορούσαν να διαφύγουν των ευθυνών ή των μέγιστων ποινών; Τέλος, θα μπορούσε να προβλέπεται ότι η εκτέλεση των επιβαλλομένων ποινών δεν μπορεί να ανασταλεί ή να μετατραπεί σε καμία περίπτωση.

Περαιτέρω, οι ρυθμίσεις στο Κεφάλαιο Α΄ για τη στελέχωση της ΥΠΑ και της ΑΠΑ απαντούν, πραγματικά, σε ανησυχίες των φορέων, τις οποίες έχουμε εκφράσει και εμείς πριν το δυστύχημα. Έπρεπε, αλήθεια, να γίνει δυστύχημα και να πλησιάζουν οι εκλογές, για να ευαισθητοποιηθεί η Κυβέρνηση; Υπενθυμίζουμε εδώ, επειδή είναι της μόδας να ισχυρίζονται οι ιθύνοντες πώς δεν ήξεραν και φταίνε άλλοι, ότι είχαμε εγείρει θέμα ασφαλείας, κατά τη συζήτηση του νομοσχεδίου της ΑΠΑ του ν.4757/2020, ως προς το ποιος ελέγχει την ασφάλεια, αφού δεν θα είναι στα αεροδρόμια συνεχώς, αλλά στην Αθήνα, ενώ θα γίνεται μεταγενέστερη διερεύνηση των καταγγελιών. Είχαμε πει τότε και ένα συγκεκριμένο παράδειγμα που πράγματι έγιναν έτσι.

Επίσης, το νομοσχέδιο για τα αεροπορικά και σιδηροδρομικά ατυχήματα στον ν.5014/2023, όπου σημειώσαμε τότε, ότι θα πρέπει να βρίσκεται αερολιμενικός σε όλα τα αεροδρόμια, ειδικά στα μεγάλα ιδιωτικά. Υπενθυμίζουμε ότι στο άρθρο 38, για την ΑΠΑ στον ν.4757/2020, είχαμε επισημάνει πώς δημιουργεί πεδίο ανευθυνότητας η εξής αναφορά του. Όπως αναφέρει, «ο Διοικητής, τα μέλη του Εκτελεστικού Συμβουλίου, οι Επιθεωρητές και οι υπόλοιποι υπάλληλοι εν ενεργεία και διατελέσαντες, που ασκούν καθήκοντα εποπτείας και επιθεώρησης, δεν εξετάζονται, δεν διώκονται και δεν ενάγονται για αιτιολογημένη γνώμη ή εισήγηση ή πρόταση που διατύπωσαν ή για πράξεις ή παραλείψεις που ενήργησαν κατά την άσκηση των καθηκόντων τους που απορρέουν από τον παρόντα». Εξαιρούνται των ανωτέρω η περίπτωση δόλου, η παραβίαση του απορρήτου των πληροφοριών και στοιχείων που περιήλθαν σε γνώση τους, κατά την άσκηση των καθηκόντων τους και η παράβαση του καθήκοντος εχεμύθειας που ορίζεται από το άρθρο 28. Αυτή, ακριβώς, είναι η παράγραφος. Δηλαδή, εάν ω μη γένοιτο υπάρξει ατύχημα, θα μπορούσαν να επικαλεστούν ο Διοικητής και οι υπάλληλοι της ΑΠΑ το ότι δεν έλαβαν μέτρα όχι από δόλο αλλά από άγνοια, όπως ο κ. Πρωθυπουργός ή από ανικανότητα, όπως ο Σταθμάρχης ή ότι φταίνε οι άλλοι, όπως η ΡΑΣ, οπότε να μην έχουν καθόλου ευθύνες;

Στο άρθρο 72, είναι απαράδεκτη η ολιγωρία στην πλήρωση των θέσεων της ΥΠΑ που έπρεπε να είχε γίνει έως το τέλος του ΄22, ενώ παρατείνεται έως το τέλος του ΄23. Γιατί συμβαίνει αυτό;

Στο άρθρο 73, το θέμα είναι πόσες υπερωριακής ώρες θα χρειαστούν και αν είναι εφικτό. Δηλαδή, εάν υπάρχει προσωπικό γι’ αυτό ή πρέπει να προστεθούν και άλλοι, αφού η ΑΠΑ, κατά τον κ. Καμηλάκη, είναι υποστελεχωμένη, κάτι που τεκμηρίωσε, συγκρίνοντας τις αντίστοιχες υπηρεσίες στην Πορτογαλία και στην Ιρλανδία που απασχολούν πολύ περισσότερους, όπως άλλωστε υποστελεχωμένη ήταν και η ΡΑΣ.

Στο άρθρο 74, μάλλον, δεν φτάνει η εκτός έδρας μετακίνηση προσωπικού της ΥΠΑ. Οπότε, χρειάζεται περαιτέρω στελέχωση.

Στο άρθρο 75, δεν προβλέπεται πουθενά η επιλογή των υποψηφίων με κάποια σειρά προτεραιότητας, σημειώνοντας πώς στο παρελθόν υπήρξαν διαμαρτυρίες για τη διαδικασία προσλήψεων.

Στο άρθρο 78, δεν φτάνουν σίγουρα τα 50 άτομα που προσλαμβάνονται με το παρόν και με κριτήριο το ότι ο ΟΣΕ, μαζί με την Hellenic Train, έχουν, περίπου, τους μισούς υπαλλήλους του παλαιού ΟΣΕ, αν και έχει μειωθεί, βέβαια, το δίκτυο και δεν σημαίνει ότι δεν πρέπει να το λάβουμε υπόψη. Σημειώνεται, επίσης, ότι δεν εφαρμόζεται η διαδικασία υποβολής ενστάσεων κατά των προσωρινών πινάκων κατάταξης των υποψηφίων, κάτι που μπορεί μεν να επιβάλλεται από το επείγον των συνθηκών, αλλά δεν παύει να δημιουργεί «σκιές», σε σχέση με την όλη διαδικασία.

Στο άρθρο 83, στα κίνητρα θα έπρεπε να προβλέπεται η εγχώρια συμμετοχή στην προστιθέμενη αξία κατασκευής των λεωφορείων. Το λέμε συνεχώς. Πρέπει να έχουμε και εγχώρια κατασκευή, για να ενισχύσουμε την παραγωγή μας, αφού, δυστυχώς, η ΕΛΒΟ που τα κατασκεύαζε στο παρελθόν, είναι ανενεργή. Παρόμοια πρόβλεψη έχει και ο νέος νόμος AIRA των Ηνωμένων Πολιτειών, ενώ είναι καλά να μαθαίνουμε από τους άλλους και πόσο μάλλον από τέτοιες χώρες.

Συνεχίζοντας στα θέματα των καλλιτεχνών, έχουν αναφερθεί οι ίδιοι, κατά την ακρόαση των φορέων, ενώ το μόνο που μπορούμε να προσθέσουμε είναι πώς έχουν δίκιο σε πάρα πολλά σημεία.

Στο άρθρο 113, είμαστε αντίθετοι, όταν ψηφίστηκε με τη μετατροπή των πέντε μουσείων σε Νομικά Πρόσωπα Δημοσίου Δικαίου, κάτι που είχαμε τεκμηριώσει το γιατί, τότε. Οπότε, δεν θα ασχοληθούμε με τους απαράδεκτους διορισμούς που η κυβέρνηση θέλει να διενεργήσει με συνοπτικές διαδικασίες, αν είναι δυνατόν, έως τις 15 Απριλίου.

Το άρθρο 122, αποτελεί προφανώς «φωτογραφική» ρύθμιση τακτοποίησης «δικών μας παιδιών» σε Νομικά Πρόσωπα Δημοσίου Δικαίου και λοιπών φορέων που εποπτεύονται από το Υπουργείο Ψηφιακής Διακυβέρνησης, το οποίο δεν ασχολήθηκε καν με την ψηφιακή των τρένων. Ενδεχομένως δε, αυτά τα Νομικά Πρόσωπα Δημοσίου Δικαίου να έχουν αποδοχές που να ορίζονται με κοινή υπουργική απόφαση, κατά παρέκκλιση, όπως στις Ανεξάρτητες Αρχές. Δεν παρέχεται πάντως κόστος ή κάποια άλλη αναφορά από το Γενικό Λογιστήριο, ενώ θα υπάρχουν σίγουρα απολογιστικά στοιχεία για την περίοδο από τις 21/07/2022 έως σήμερα, τα οποία θα έπρεπε να είχαν κατατεθεί για να έχουμε γνώση.

Το άρθρο 126, αποκαθιστά πρόβλημα που έχει διαπιστωθεί, εδώ και καιρό, σχετικά με την άδεια άσκησης επαγγέλματος του γεωπόνου, δασολόγου και ιχθυολόγου νέων Τμημάτων Ανωτάτων Εκπαιδευτικών Ιδρυμάτων. Ελπίζουμε, βέβαια, να υπάρχει πρωτογενής τομέας, έτσι όπως το διαχειρίζεται η Κυβέρνηση, για να απασχοληθούν αυτοί οι νέοι γεωπόνοι και να μην γίνεται μόνο για λόγους διορισμού. Δεν έχουμε αντίρρηση, πάντως, να περιληφθεί ονομαστική αναφορά στο Τμήμα του Πανεπιστημίου Ιωαννίνων στην Άρτα. Όπως καταλαβαίνουμε η ένσταση που υπάρχει είναι για την αποφυγή οποιωνδήποτε παρεξηγήσεων. Η Δυτική Ελλάδα, ειδικά η Ήπειρος, αν μη τι άλλο, χρειάζεται την προσοχή μας για την ανάπτυξή της.

Κλείνοντας, με το άρθρο 128, τα drones έχουν, πλέον, μπει για τα καλά στη ζωή μας, όπως φαίνεται και από τον πόλεμο στην Ουκρανία, αλλά όχι μόνο από αυτόν. Μπορούν να προσφέρουν έναν μεγάλο αριθμό λύσεων σε πολλές βιομηχανίες -δεν είναι μόνο για τον πόλεμο- στην άμυνα, στην αστυνόμευση και στην πυρόσβεση, ελπίζοντας να χρησιμοποιηθούν αποτελεσματικά στην αντιπυρική περίοδο. Έχουμε αναφερθεί σε αυτά από τις πρώτες ημέρες μας στη Βουλή, πάντοτε μας ενδιέφερε η εγχώρια παραγωγή και σε αυτή πρέπει να στηριχθεί η χώρα, ενώ η Ελλάδα πρέπει να δημιουργήσει οπωσδήποτε μία τέτοια εγχώρια παραγωγή.

Εντούτοις, οφείλουμε να επιφυλαχθούμε, για το κατά πόσο υπάρχει αποτελεσματική χρήση τους, επειδή ούτε εδώ παρέχεται κόστος από το Γενικό Λογιστήριο και όπως γνωρίζουμε όλοι, όταν δεν παρέχεται κόστος, δεν πρόκειται να εφαρμοστεί τίποτα.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριε Υπουργέ, θα σας ρωτήσω για πολλοστή φορά αυτές τις ημέρες, για ποιον λόγο είστε εδώ; Πραγματικά, τι ρόλο έχει ο Υπουργός Ανάπτυξης, σε νομοσχέδιο που υποτίθεται ότι το κύριο θέμα του είναι τα μέτρα στήριξης των συγγενών θυμάτων των πληγέντων του σιδηροδρομικού δυστυχήματος των Τεμπών. Αν, δηλαδή, η Κυβέρνηση, ως κύριο θέμα εδώ πέρα έχει τα μέτρα στήριξης, θα έφερνε τον Υπουργό Ανάπτυξης; Έχετε αρμοδιότητα γι’ αυτά τα μέτρα; Θα ήθελα να μας πείτε, ποιο από τα 13 άρθρα αυτά είναι δική σας αρμοδιότητας; 13 άρθρα στα 132 έχετε μόνο για τα θύματα των Τεμπών, 13 άρθρα, με προβλέψεις που είναι εντελώς ελλιπείς και θα οδηγήσουν σε επιπλέον πόνο και βασανισμό αυτών των ανθρώπων.

Πάμε, λοιπόν, σε αυτά τα άρθρα, γιατί για το ΜέΡΑ25 το υπόλοιπο νομοσχέδιο θα έπρεπε να αποσυρθεί. Πάμε σε αυτά τα άρθρα, τα οποία από στοιχειώδη ντροπή για τις ευθύνες σας για το «έγκλημα» των Τεμπών, θα έπρεπε να έρθουν μόνα τους σε νομοσχέδιο. Θα έπρεπε να είναι μόνο ένα νομοσχέδιο που να μιλάει μόνο για τα μέτρα στήριξης στα θύματα. Εσείς μας φέρατε κάποια μέτρα στήριξης για τα θύματα των Τεμπών και τους συγγενείς και τους πολυτραυματίες, ως αφορμή, ως πρόφαση, ως προκάλυμμα, για να κρύψετε μια σειρά από εξυπηρετήσεις σε «ολιγάρχες». Εκεί, βέβαια, μπορούμε να πούμε, ότι έχετε κάποια άρθρα δικά σας, κύριε Υπουργέ, αν και τα περισσότερα πάλι είναι άλλων Υπουργείων. Είναι προφανές, ότι η επιλογή από την Κυβέρνηση να έρθει αυτό το νομοσχέδιο με το Υπουργείο Ανάπτυξης και τον κ. Γεωργιάδη εδώ, είναι για να μην γίνει συζήτηση. Είναι, ακριβώς, επειδή όταν αναλαμβάνει κάτι ο κ. Γεωργιάδης, η συζήτηση εκτρέπεται σε άλλα θέματα και ποτέ δεν γίνεται συζήτηση, επί της ουσίας, είναι για να διαλυθεί η κοινοβουλευτική διαδικασία. Γι’ αυτό επέλεξε η Κυβέρνηση να φέρει άσχετους Υπουργούς στο νομοσχέδιο με τίτλο «Μέτρα στήριξης των συγγενών θυμάτων και των πληγέντων σιδηροδρομικού δυστυχήματος στα Τέμπη».

Σε ότι αφορά στα μέτρα στήριξης, βάζετε όρους και προϋποθέσεις σε αυτούς τους ανθρώπους, που με δυσκολία θα ορθοποδήσουν ξανά και για τη στήριξή σας σε αυτούς τους ανθρώπους, που έχετε ευθύνη για την κατάστασή τους σήμερα, βάζετε όρους να μην είναι κάτω από το 50% η αναπηρία. Δηλαδή, όλα τα θύματα, τα οποία έχουν λιγότερη αναπηρία από 50%, έχουν 49%, έχουν 45%, έχουν 40%, για εσάς δεν χρειάζονται στήριξη. Έτσι δεν είναι; Αν κάποιος καταφέρει, μετά από μεγάλη δυσκολία και προσωπικό αγώνα να μειώσει την αναπηρία του, κάτω του 50%, δεν χρειάζεται να καλύπτεται από τα μέτρα στήριξης, έτσι δεν είναι; Αν κάποιος είναι πολυτραυματίας, με ορθοπεδικά προβλήματα που δεν δίνουν ποσοστό αναπηρίας, δεν χρειάζεται να καλύπτεται από τα μέτρα στήριξής σας.

Έτσι δεν είναι;

Τώρα μιλάω, βέβαια, σε έναν Υπουργό, ο οποίος δεν κατέχει το θέμα, γιατί είναι από άλλο Υπουργείο. Γιατί η Κυβέρνηση δεν έστειλε Υπουργό που να σχετίζεται με τα μέτρα στήριξης των θυμάτων των Τεμπών. Έστειλε εδώ η Κυβέρνηση τον Υπουργό Ανάπτυξης για τα μέτρα στήριξης των θυμάτων των Τεμπών.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ποιος Υπουργός πιστεύετε ότι έχει αρμοδιότητα; Ποιον θέλατε εδώ;

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Θα έπρεπε να είναι εδώ πέρα ο Υπουργός Εργασίας, ο Υπουργός Υγείας, άνθρωποι που σχετίζονται με την αποκατάσταση και την εργασιακή και την οικονομικά, οπότε και ο Υπουργός Οικονομικών.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, θέλετε τρεις διαφορετικούς Υπουργούς.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ο Υπουργός Ανάπτυξης αντικαθιστά Υπουργό Υγείας, Εργασίας και Οικονομικών;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Συγνώμη, για τη διακοπή, αλλά κάνετε τόση ώρα λογύδριο, ότι πρέπει να είναι άλλος ο Υπουργός για να καταλήξετε ότι θέλετε, τουλάχιστον, τρεις; Έχω ξαναμιλήσει για τον «χαώδη» εγκέφαλό σας, δεν θέλω να κάνουμε δεύτερο ημίχρονο.

**ΗΛΙΑΣ - ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Τέτοια λέτε, μόνο τέτοια λέτε. Μόνο προσωπικές επιθέσεις. Εγώ σας μιλάω πολιτικά, αλλά εσείς πάτε πάντα στην προσωπική προσβολή. Έτσι πολιτεύεστε, κύριε Γεωργιάδη, κάνοντας προσωπικές επιθέσεις. Έτσι πολιτεύεστε. Εδώ, όμως, μιλάμε για τα θύματα των Τεμπών. Θα ήθελα περισσότερο σεβασμό και κατά τη διάρκεια της συζήτησης και στον τρόπο που απαντάτε. Σας είπα ότι αποκλείετε ανθρώπους που έχουν αναπηρία, κάτω του 50% και μου κάνετε προσωπική επίθεση. Αυτό είναι η απάντησή σας. Η αναλγησία σας.

Είπαμε, επίσης, για τους πολυτραυματίες με ορθοπεδικά προβλήματα, που δεν έχουν κανένα ποσοστό αναπηρίας και τους οποίους τους εξαιρείτε. Ανθρώπους με μετατραυματικό σοκ και αυτούς τους εξαιρείτε. Τους φροντιστές και αυτούς τους εξαιρείτε. Οι φροντιστές, οι οποίοι θα πρέπει να εγκαταλείψουν τη ζωή τους, για να αφιερωθούν σε έναν πολυτραυματία. Τίποτα γι’ αυτούς. Σας καλώ ξανά να αποσύρετε τις υπόλοιπες διατάξεις και να φέρετε τις διατάξεις για τα μέτρα στήριξης για τους συγγενείς και τα θύματα, τους πολυτραυματίες από το «έγκλημα» στα Τέμπη αποκλειστικά σε αυτό το νομοσχέδιο. Να γίνει, εξ αρχής, συζήτηση ουσιαστική, να αφαιρέσετε τους όρους και προϋποθέσεις και να ασχοληθούμε με το λιγότερο που δικαιούνται οι συγγενείς των 57 νέων ανθρώπων και των εργαζομένων, οι πολυτραυματίες και οποιοσδήποτε άλλος βρέθηκε και γλίτωσε από αυτό το τρένο. Δεν θέλουμε κανέναν όρο και καμία προϋπόθεση, γιατί δεν θέλουμε αυτοί οι άνθρωποι να έχουν να σκεφτούν τίποτ’ άλλο, παρά τον «Γολγοθά» που έχουν για την αποκατάσταση της υγείας τους. Δεν πρέπει να σκέφτονται, ούτε το κόστος, ούτε το αν θα μπορούν να βγάζουν τα προς το ζην ή αν θα βρουν τις αντίστοιχες θεραπείες. Θέλουμε όλα αυτά να τα έχει λύσει η Πολιτεία, γιατί αυτό που είχε ευθύνη να λύσει η Πολιτεία, δηλαδή, την ασφάλειά τους, δεν έκανε το παραμικρό.

Αντί γι’ αυτό φέρνετε περαιτέρω ιδιωτικοποιήσεις. Αν η απαξίωση και η ιδιωτικοποίηση ήταν η «καρδιά» του εγκλήματος στα Τέμπη, φέρνετε και άλλες ιδιωτικοποιήσεις. Φέρατε στο νερό, φέρατε στα απορρίμματα και μας φέρνετε εδώ και άλλες με χιλιάδες τρόπους, όπως θα περιγράψουμε άμεσα και έμμεσα κατ’ άρθρο.

Με αφορμή, με πρόφαση και με προκάλυμμα τα μέτρα στήριξης για συγγενείς και θύματα του «εγκλήματος» στα Τέμπη, μάς φέρνετε άρθρο που λέει, ότι για τη δίκαιη μετάβαση, όταν μπαίνει μία περιοχή σε καθεστώς δίκαιης αναπτυξιακής μετάβασης, θα παίρνουν χρηματοδότηση δύο επιχειρήσεις: οι μικρές, πολύ μικρές και μεσαίες επιχειρήσεις, που είναι και τοπικές, κατά κύριο λόγο, και οι μεγάλες επιχειρήσεις. Όχι ότι θα ξέφευγαν, εδώ δίνετε όλο το ΕΣΠΑ και όλο το Ταμείο Ανάκαμψης στις πολύ μεγάλες επιχειρήσεις, στους «ολιγάρχες» που λέει το ΜέΡΑ25. Βάζετε και αυτούς εδώ μέσα. Δηλαδή, ο κόσμος φεύγει από το σπίτι του στην Πτολεμαΐδα, στην Κοζάνη, στο Αμύνταιο, στη Μεγαλόπολη -πρόσφατα γνώρισα γυναίκα που είχε έρθει στο Περιστέρι να ζήσει, γιατί δεν έχει δουλειά στην Πτολεμαΐδα- και εσείς δίνετε τα ελάχιστα χρήματα που έχετε προβλέψει στις μεγάλες επιχειρήσεις.

Βέβαια, βάζετε όρους και προϋποθέσεις. Για να δούμε πόσο διαφορετικοί είναι οι όροι με αυτούς που βάζετε στα θύματα του «εγκλήματος» στα Τέμπη. Είναι πολύ διαφορετικοί, γιατί είναι, εντελώς, μη μετρήσιμοι και αόριστοι. Ένας όρος είναι να είναι απαραίτητες αυτές οι επενδύσεις για την υλοποίηση του Εθνικού σχεδίου Δίκαιης Αναπτυξιακής Μετάβασης. Το τι είναι απαραίτητο, βέβαια, είναι απόφαση Υπουργού. Να συμβάλουν, επίσης, στη μετάβαση προς μία κλιματικά ουδέτερη οικονομία και συναφών περιβαλλοντικών στόχων. Εδώ θα επαναλάβω, ότι στην περίπτωση του κ. Προκοπίου, που μπροστά σας ανακοίνωνε ότι θέλει να κάνει τη μονάδα καύσης φυσικού αερίου, εσείς μάς είπατε ότι δεν έχετε κανένα επίσημο αίτημα. Δίπλα σας ήταν, όμως, στη συνέντευξη Τύπου, αν δεν κάνω λάθος. Θέλει να κάνει μονάδα καύσης φυσικού αερίου και μας λέει ότι θα είναι κλιματικά ουδέτερο αυτό, γιατί θα παίρνει τα αέρια και θα τα κάνει άλλα προϊόντα, πράγματα που, προφανώς, είναι αδύνατο να εφαρμοστούν στην πράξη ή τουλάχιστον εγώ δεν γνωρίζω να έχουν εφαρμοστεί κάπου αλλού. Θα ήθελα, πραγματικά, να μάθω πού είναι αυτό το άλλο παράδειγμα, το αντίστοιχο. Με τέτοιους τρόπους αποφασίζετε τι είναι κλιματικά ουδέτερο και τι όχι. Το κλιματικά ουδέτερο είναι κάτι που δεν παράγει ρύπους, στην πράξη. Αυτό είναι το μόνο αυθεντικά κλιματικά ουδέτερο.

Βέβαια, ενώ μιλάμε για το «έγκλημα» στα Τέμπη, ένα «έγκλημα» ακραίας υποβάθμισης για την ιδιωτικοποίηση, που οδηγεί σε περαιτέρω υποβάθμιση, έχετε χωρίσει τις ευθύνες σε δύο και τρεις φορείς και δεν είχατε προσλάβει όλο αυτό το διάστημα σταθμάρχες, ενώ έχετε προσλάβει 7.000 αστυνομικούς, για να χτυπάνε τα παιδιά που διασώθηκαν από τα τρένα, όταν κατέβηκαν στην πορεία. Όπως η Κατερίνα που δέχθηκε δύο φορές ακραία αστυνομική βία, επειδή κατέβηκε στην πορεία να διαμαρτυρηθεί γι’ αυτό που της συνέβη στα Τέμπη. Προσλάβατε 7.000 αστυνομικούς. Δεν είχατε χρήματα, για να προσλάβετε σταθμάρχες. Όμως μάς φέρνετε στο νομοσχέδιο για τα θύματα των Τεμπών την ίδρυση μιας νέας υπηρεσίας στην Ελληνική Αστυνομία. Και άλλες, δηλαδή, προσλήψεις. Ιδρύετε -λέτε- την Υπηρεσία Εναέριων Μέσων της Ελληνικής Αστυνομίας, με δυνατότητα να συνάψει συμβάσεις ανάθεσης με δημόσιους και ιδιωτικούς φορείς. Γι’ αυτό έχετε χρήματα, δηλαδή;

Περίμενα τον Υφυπουργό Μεταφορών, δύο βδομάδες να έρθει να απαντήσει στην Ερώτηση που καταθέσαμε μετά το δυστύχημα στα Τέμπη για την ανασφάλεια των αεροπορικών μεταφορών. Ήρθε μόνο, όταν είχε να ανακοινώσει, επιτέλους, προσλήψεις. Προσλήψεις 130 ατόμων σε διάφορες ειδικότητες. Έχετε προσλάβει 7.000 αστυνομικούς και κάνετε καινούργιο Σώμα με 130 που δεν θα φθάσουν. Δεν έχετε συναντήσει ακόμα τους αερολιμενικούς. Υπάρχουν αεροδρόμια χωρίς τους υπεύθυνους. Υπάρχουν αεροδρόμια που κλείνουν, γιατί έχετε στις τηλεπικοινωνίες έναν εργαζόμενο μόνο του για 24ωρη βάρδια χειμώνα, καλοκαίρι, άνοιξη, φθινόπωρο και όταν αρρωσταίνει κλείνει το αεροδρόμιο. Έκλεισε το Αεροδρόμιο της Σύρου τον Νοέμβρη, που είναι ο κόμβος των αερομεταφορών του ΕΚΑΒ. Το αεροδρόμιο της Καστοριάς, του Καστελόριζου, κ.α..

Βέβαια, στα μέτρα, για να μην ξαναγίνει τέτοιο «έγκλημα», εσείς ενδιαφέρεστε μόνο να «κυνηγήσετε» αυτούς που κλέβουν σιδηροδρομικό υλικό. Να τους κυνηγήσετε. Είμαστε μαζί σας. Πιάστε τους, όμως. Πιάστε αυτούς που νέμονται ως κλεπταποδόχοι το υλικό. Όχι μόνο τους γυρολόγους. Πιάστε αυτούς που νέμονται ως κλεπταποδόχοι το υλικό. Γιατί δεν τους πιάνετε τόσο καιρό; Για να δούμε πόσο ψηλά φτάνει αυτό το κύκλωμα. Βέβαια, οι σιδηροδρομικοί μάς είπαν, ότι αυτό δεν σχετίζεται αυτό με το «έγκλημα» στα Τέμπη. Το μόνο μέτρο που φέρατε, για να μην ξαναγίνει το «έγκλημα» στα Τέμπη, είναι κάτι που δεν σχετίζεται με το συγκεκριμένο «έγκλημα» στα Τέμπη. Κάντε το, αλλά πιάστε τους, επιτέλους, για να δούμε ποιοι είναι οι επικεφαλής αυτών των κυκλωμάτων.

Στο Υπουργείο Πολιτισμού έρχονται οι άνθρωποι και μας καταγγέλλουν, ότι διαλύετε τα εργασιακά τους δικαιώματα. Ήρθε ο Υφυπουργός και μας είπε, «μα τι λέτε, εμείς κάναμε τόσο εξαιρετικά πράγματα και πρώτη φορά αναγνωρίσαμε πρόβες», κ.λπ.. Θα διαβάσω την ανακοίνωση των εργαζομένων, για να επανέλθουμε στην αλήθεια. «Εν κρυπτώ και χωρίς διαβούλευση από το Υπουργείο Πολιτισμού έρχονται νομοθετικές ρυθμίσεις που, όχι μόνο δεν δημιουργούν προστατευτικό πλαίσιο, αλλά δυσχεραίνουν ακόμα περισσότερο τις εργασιακές σχέσεις.

Με το άρθρο 106, με τον ψευδεπίγραφο τίτλο, «Καταπολέμηση της αδήλωτης και ανασφάλιστης πρόβας», διαπιστώνουμε το εξής. Δεν έχουν κάνει δεκτά τα αιτήματά μας και δεν συνδέουν την πρόβα με την παράσταση, αφού δεν την προϋποθέτει και μάλιστα την διαχωρίζει ως άλλου είδους εργασία από την κύρια εργασία της παράστασης. Έτσι, προβλέπει ατομικές συμβάσεις εργασίας με τα ελαχίστως νομίμως προβλεπόμενα για τις πρόβες και μερική απασχόληση, βάσει χρόνου απασχόλησης και φυσικά όχι πλήρη εργασία ασφάλιση, όπως διαχρονικά ζητάμε. Δεν περιλαμβάνει, συνολικά, το τεχνικό και βοηθητικό προσωπικό, κατευθύνοντας τους, για ακόμη μια φορά, στο τιμολόγιο παροχής υπηρεσιών και στον τίτλο κτήσης. Δεν θεωρούνται εργαζόμενοι που θα πρέπει να είναι δηλωμένοι, κατά τη διάρκεια της πρόβας, σαν να βρίσκονται τυχαία ή εκτάκτως στην πρόβα.

Στην παρ.2, προβλέπει τον τίτλο κτήσης, τα μπλοκάκια και τα εργόσημα, ακόμη και την αορίστου χρόνου σύμβαση, αφού θεωρεί την αμοιβή της πρόβας, ως αντάλλαγμα για παροχή εργασίας, ανεξάρτητα από το είδος της σύμβασης εργασίας και δεν μιλάει πουθενά, φυσικά, για εξαρτημένη εργασία ορισμένου χρόνου, που, επίσης, είναι πάγιο αίτημά μας, αλλά και βασικό νομολογιακό μας κεκτημένο.

Στην παρ.3, καταστρατηγεί ακόμη και τον ίδιο τον Αστικό Κώδικα, αφού ανεξάρτητα από το είδος της σύμβασης εργασίας, άρα, ακόμη και για ορισμένου χρόνου συμβάσεις, καταργεί τη συνδρομή του σπουδαίου λόγου για την καταγγελία σύμβασης, που σημαίνει ότι ένας εργαζόμενος απολύεται οποιαδήποτε στιγμή και με το έτσι θέλω.

Στην παρ.5, εισάγει την κάρτα εργασίας που δεν συνάδει με τα καλλιτεχνικά επαγγέλματα που έχουμε, ήδη, απορρίψει με επιστολές και ανακοινώσεις μας».

Και συνεχίζουν οι εργαζόμενοι, γιατί είναι πάρα πολλά τα αιτήματα. Καλούμε το Υπουργείο να απαντήσει συγκεκριμένα, -το καθ’ ύλην αρμόδιο Υπουργείο, όχι ο Υπουργός Ανάπτυξης, σε ότι αφορά στις καταγγελίες των εργαζομένων και να μην στέλνει την «μπάλα στην εξέδρα», μιλώντας για τις κατακτήσεις των εργαζομένων που δεν τις διαπραγματεύτηκε η Κυβέρνηση με τους εργαζόμενους, δεν ήταν παρόντες, δεν είναι αυτές που ζητάνε και προτείνουν. Ίσα - ίσα μας λένε, ότι ανατρέπουν κεκτημένα που υπάρχουν και στη συλλογική σύμβαση εργασίας που είναι υπό διαπραγμάτευση.

Επίσης, οι αρχαιολόγοι μάς λένε τι δεν κάνατε γι’ αυτούς και απαγορεύουν να το κάνετε στο όνομά τους, την κατασκευή χώρου μόνιμης προστασίας και ανάδειξης αρχαιοτήτων με επεμβάσεις σε δάση, δασικές και δημόσιες εκτάσεις για την κατασκευή έργων απαραίτητων για την προστασία, λειτουργία και ανάδειξη χώρων και την εγκατάσταση πολιτιστικού χαρακτήρα. Αναρωτιόμαστε, αν είναι δημόσια ή ιδιωτικά. Αλλά, τι να λέμε, όταν εσείς πάτε να ιδιωτικοποιήσετε τα μουσεία. Επειδή καταλαβαίνετε, ότι είναι «φάουλ» όλο αυτό που πάτε να κάνετε, επιστρέφετε στη δημόσια χρηματοδότηση τα μουσεία. Όμως, όπως καταγγέλλουν οι αρχαιολόγοι, οσονούπω φέρνετε τις ιδιωτικές διοικήσεις των μουσείων. Επί 150 χρόνια συστάθηκαν αυτά τα μουσεία από εργαζομένους του δημοσίου κι εσείς θα βάλετε επικεφαλής ιδιώτες και αναρωτιόμαστε και με ποια αμοιβή.

Επίσης, υπάρχει και το τεράστιο θέμα των Γεωπονικών Πανεπιστημίων, με 17 Πανεπιστήμια χωρίς δικαιώματα. Το έμαθαν, όταν συνάντησαν έναν άλλον πάλι Υπουργό, τον κ. Γεωργαντά, που τους είπε, ότι δεν θα μπορούν να έχουν επαγγελματικά δικαιώματα. Ο κόσμος αυτός είναι στον «δρόμο» και ζητάει τα αυτονόητα. Ρωτάνε για ποιον λόγο τους διαχωρίζετε από τα άλλα Γεωπονικά Πανεπιστήμια. Γιατί, όταν στα κολέγια, κάνατε ό,τι θέλουν, ό,τι σας ζητάνε, με τη δικαιολογία ότι σας το ζήτησαν, έρχονται οι άνθρωποι και σας ζητάνε δικαιώματα και δεν τους δίνετε.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** (Ομιλία εκτός μικροφώνου) Αυτό ρυθμίζουμε.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ναι. Πείτε το στουςφοιτητές των Γεωπονικών Σχολών που είναι στον «δρόμο». Ναι, ναι. Πείτε το.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ομιλία εκτός μικροφώνου.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Όπως περιμέναν να καταργηθεί, επιτέλους, οι άνθρωποι του πολιτισμού το άρθρο για τα Κολέγια, το άρθρο που τους αφήνει χωρίς δικαιώματα. Σας κατήγγειλε ο κ. Κεχαγιόγλου της ΠΟΘΑ, ότι ακόμα δεν καταργήσατε αυτόν τον νόμο.

Επίσης, για τα ταξί, ο κ. Λυμπερόπουλος καταγγέλλει, ότι αντί να συναντήσει ο Υπουργός τους οδηγούς ταξί, συναντά τους οδηγούς της Uber. Σας διάβασα χθες τα αιτήματα των οδηγών ταξί. Είναι ένα κίνημα που, πραγματικά, αξίζει να το μιμηθούν και άλλα κινήματα, γιατί ασχολείται με τα κλαδικά του αιτήματα, αλλά ζητά πράγματα που αφορούν τον κάθε πολίτη, που ο κάθε πολίτης αντιμετωπίζει αυτή την ακραία «λεηλασία», εδώ και αρκετά χρόνια, που κλιμακώθηκε, όμως, αυτά τα τελευταία τέσσερα χρόνια της Κυβέρνησης Μητσοτάκη.

Ενωμένοι θα ανατρέψουμε αυτές τις πολιτικές της Κυβέρνησής σας, όπως και οποιαδήποτε άλλη τις επαναλάβει. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γιόγιακας Βασίλειος, Γκίκας Στέφανος, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Φάμελλος Σωκράτης, Πάνας Απόστολος, Πουλάς Ανδρέας, Κατσώτης Χρήστος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Σε συνέχεια της προηγούμενης χθεσινής συζήτησης γι’ αυτό το νομοσχέδιο, που κατά τη γνώμη μας δεν θα έπρεπε να υπάρχει, γιατί άνθρωποι έχασαν άδικα τη ζωή τους, επειδή απλά ταξίδεψαν στον κεντρικό σιδηροδρομικό άξονα της χώρας, με τις αβλεψίες και την απαξίωση του σιδηροδρόμου από την Κυβέρνηση.

Θα επικεντρωθώ σήμερα, κυρίως, στις διατάξεις που αφορούν στις μεταφορές. Δεν υπάρχει, βεβαίως, εδώ ο αρμόδιος Υπουργός, πρέπει να το τονίσω και αυτό, αλλά είναι πολύ σοβαρά θέματα. Γενικώς, οι μεταφορές απαξιώνονται. Ας πάμε, όμως, στην ασφάλεια των μεταφορών. Έρχεται, λοιπόν, σήμερα ένα νομοσχέδιο, με τον τρόπο που ακριβώς μας έχει συνηθίσει η Κυβέρνηση τα τελευταία τέσσερα χρόνια, δηλαδή, βάζοντας, πάνω απ’ όλα, την επικοινωνία, πλέον και με προεκλογικό χαρακτήρα. Έτσι έχουμε ένα συνονθύλευμα από ετερόκλητες ρυθμίσεις, άσχετες μεταξύ τους, από διαφορετικά Υπουργεία και έχοντας, βέβαια, πάντα μπροστά το θέμα των Τεμπών.

Θα ξεκινήσω με τα αεροπορικά ζητήματα, γιατί νομίζω πώς με αφορμή το νομοσχέδιο, είναι ώρα να μιλήσουμε γι’ αυτά ή μάλλον κύριοι Υπουργοί να ξαναμιλήσουμε, γιατί τα τελευταία τρία χρόνια ο ΣΥΡΙΖΑ και εγώ προσωπικά, αλλά και όλα τα Κόμματα της Αντιπολίτευσης, δεν έχουμε σταματήσει να εγκαλούμε την Κυβέρνηση για τις «εγκληματικές» πολιτικές της και σε αυτόν τον τομέα. Φυσικά, ο γενναία παραιτηθείς Υπουργός Μεταφορών, ο κ. Καραμανλής, όπως και στην περίπτωση των τρένων, όταν του επισημαίναμε τους κινδύνους που ελλοχεύουν οι εν λόγω πολιτικές για την ασφάλεια των επιβατών, πάλι μας «κουνούσε το δάχτυλο» και μας απαντούσε, ότι είναι ντροπή να μιλάμε για ασφάλεια στα ελληνικά αεροδρόμια. Επειδή, όμως, γνωρίζουμε, ότι μιλάμε για «κούφιες» διαβεβαιώσεις εκ μέρους του πρώην Υπουργού και επειδή από τις διατάξεις του νομοσχεδίου, βλέπω ότι η Κυβέρνηση δεν φαίνεται να διδάχθηκε τίποτα από το δυστύχημα στα Τέμπη και συνεχίζει τις ίδιες τις πολιτικές, λυπάμαι, αλλά θα ξαναμιλήσουμε για την ασφάλεια στα ελληνικά αεροδρόμια.

Ξεκινώ από το άρθρο 72, όπου για την κάλυψη των θέσεων τακτικού προσωπικού στο κλάδο Ελεγκτών Εναέριας Κυκλοφορίας, δεν θα δημοσιευθεί νέα προκήρυξη, αλλά η επιλογή θα γίνει από τον πίνακα επιλαχόντων του διαγωνισμού του ΑΣΕΠ του 2015. Το όριο ηλικίας στο συγκεκριμένο διαγωνισμό -υπενθυμίζω- ήταν τα 30 έτη. Σήμερα, θα είναι 38 ετών, Δηλαδή, είστε τέσσερα χρόνια κυβέρνηση, γιατί δεν κάνετε έναν διαγωνισμό και τώρα στο τέλος της θητεία σας επιλέγετε επιλαχόντες του 2015;

Συνεχίζω με το άρθρο 73, που θα μπορούσε να είναι μία εξαιρετική ευκαιρία να διορθώσετε το απαράδεκτο λάθος που θέτει σε κίνδυνο την ασφάλεια των επιβατών, δηλαδή, το ότι καταργήσατε τις τοπικές αεροπορικές αρχές στα αεροδρόμια και δημιουργήσατε μια προβληματική «αθηνοκεντρική» ΑΠΑ. Με τον ν.4757/2020, δεν μπορούν, πλέον, να διενεργηθούν επιτόπιοι έλεγχοι ασφάλειας safety and security σε αεροπορικές εταιρείες, σε εταιρίες επίγειας εξυπηρέτησης, παραχωρησιούχους, Fraport, Swissport, κ.λπ.. Σε πληρώματα και σωστικά μέσα αεροσκαφών να γίνει αλκοομέτρηση, διενέργεια αυτοψίας και προανάκριση σε περίπτωση αεροπορικού συμβάντος ή ατυχήματος σε ελεγχόμενους χώρους αερολιμένων σε αεροσκάφη ή λοιπές αεροπορικές εγκαταστάσεις.

Τι κάνετε, όμως, εσείς; Αντί να επαναφέρετε τις τοπικές αεροπορικές αρχές και τους αερολιμενικούς στην ΑΠΑ, που αποτελούν το κατεξοχήν επιλεγμένο και καταρτισμένο προσωπικό, ορίζετε ότι οι κενές οργανικές θέσεις της ΑΠΑ θα καλυφθούν με μετατάξεις από προσωπικό που υπηρετεί σε φορείς της Γενικής Κυβέρνησης.

Έχουμε, λοιπόν, είκοσι πέντε μετατάξεις προσωπικού, άσχετου με την ασφάλεια των πτήσεων προεκλογικά, σε συνέχεια άλλων 25, με το ν.4757/2020. Το 40%, δηλαδή, του προσωπικού της ΑΠΑ δε θα διαθέτει την απαραίτητη εξειδίκευση.

Σε ότι αφορά στην πρόβλεψη για 24ωρη λειτουργία της ΑΠΑ, είχε επισημανθεί από τους αερολιμενικούς, κατά τη συζήτηση πάλι του ίδιου νόμου, χρειάστηκαν τρία χρόνια για να καταλάβετε το πώς θα στελεχωθούν οι βάρδιες; Χωρίς τοπικές αρχές στα αεροδρόμια, πώς θα γίνει ο οποιοσδήποτε έλεγχος, παραδείγματος χάρη, μία Κυριακή βράδυ στη Ρόδο;

Τέλος, από τον τίτλο και μόνο του άρθρου 74, «ενίσχυση περιφερειακών αερολιμένων με προσωπικό επιχειρησιακών κλάδων», εμείς περιμένουμε προσλήψεις. Αντί γι’ αυτό, όμως, αυξάνονται οι ημέρες μετακίνησης από 120 σε 180. Αναρωτιόμαστε ποιος θα κάνει τη δουλειά που απαιτείται στις θέσεις που θα μένουν κενές και γιατί επιλέγονται τόσο πρόχειρες λύσεις.

Στο σημείο αυτό, όμως, θέλω να υπενθυμίσω, ότι κατά την ψήφιση του περιβόητου ν.4757/2020, για την ΑΠΑ, ζητούσαμε από τον κ. Καραμανλή να μας εξηγήσει, με βάση ποιες μελέτες προέκυψε ο μαγικός αριθμός των 172 εργαζομένων της Αρχής. Τελικά, όπως προκύπτει, η μελέτη που υποστήριζε ο πρώην Υπουργός, ότι κατέθεσε στα Πρακτικά, ήταν απλά ένας πίνακας, συνοδευόμενος από ένα πρόχειρο κείμενο, χωρίς πηγές, ένα «γονατογράφημα», όπως αρέσκεται να λέει ο ίδιος. Ακόμα, όμως, και από αυτή την τρόπος του λέγειν μελέτη, τα στοιχεία είναι αποκαλυπτικά. Παρουσιάζονται αριθμητικά στοιχεία μόνο για την Πορτογαλία, όπου με 11 αεροδρόμια υπηρετούν 250 εργαζόμενοι και για την Ιρλανδία, όπου με 8 αεροδρόμια διαθέτει 685 εργαζομένους. Πώς προκύπτει, λοιπόν, ότι στη νησιωτική Ελλάδα, των 40 αεροδρομίων, είναι αρκετοί 172 υπάλληλοι και μάλιστα, μόνο στην Αθήνα, ενώ σήμερα, μετά από τρία χρόνια, δεν υπάρχουν ούτε 100.

Γι’ αυτό απέτυχε παταγωδώς ο συγκεκριμένος νόμος, γιατί αφού καταργήσατε τις αεροπορικές αρχές από τα αεροδρόμια, οι αιτήσεις μετά ήταν πολύ λίγες. Τελικά, μετατάχθηκαν από την ΥΠΑ στην ΑΠΑ, μόλις, οι μισοί απ’ όσους προβλέπονταν, 75 από τους 150, όταν με τον προηγούμενο νόμο του ΣΥΡΙΖΑ, τον ν.4427/2016, είχαν εκδηλώσει ενδιαφέρον περισσότερα από 300 άτομα.

Συνεχίζω με το άρθρο 75, που αφορά στο Σωματείο Ηλεκτροδηγών Τραμ Αττικής, που τονίζει την έλλειψη προσωπικού. Εδώ έχουμε επέκταση της γραμμής του Τραμ προς Πειραιά, χωρίς να προσληφθεί κανένας.

Ακόμα, όμως, και στον ΟΣΕ, που προβλέπεται η πλήρωση κενών θέσεων, μέσω του άρθρου 78, ακούσαμε κατά την ακρόαση των φορέων τον Πρόεδρο των Μηχανοδηγών να έχει τις ενστάσεις του για τη διαδικασία, τονίζοντας, για παράδειγμα, ότι δεν υπάρχουν σταθμάρχες και κλειδούχοι με εμπειρία στην αγορά, όπως λέει η πρόσκληση. Επίσης, ότι διαφωνεί με το πώς προβλέπεται ότι θα εξετάζεται η καταλληλότητα των υπαλλήλων, ενώ ανέφερε ότι πρέπει να τεθεί, ως όριο ηλικίας, τα 30 έτη.

Σε σχέση με τις ρυθμίσεις για τις επιβατικές μεταφορές, με τα άρθρα 80 έως 84, βλέπουμε και πάλι αποσπασματικές ρυθμίσεις για τον τάδε ή τον δείνα κλάδο, χωρίς να υπάρχει μία ολοκληρωμένη στρατηγική. Αυτό σας το έχω ξαναπεί. Δεν γίνεται έτσι πολιτική στις μεταφορές, κάνοντας «χατίρια» μια στα ΚΤΕΛ, μια στα ταξί, μια στα τουριστικά, μια στα εννιαθέσια και φέρνετε, ουσιαστικά, τον έναν κλάδο απέναντι στον άλλον. Το είχα καταλάβει, το είχα ζήσει και από τη θητεία μου ως Γενική Γραμματέας Μεταφορών, είναι πολύ σοβαρό πράγμα οι μεταφορές, ρυθμίζουν μία ολόκληρη αγορά και πρέπει να ρυθμίζονται με δίκαιο τρόπο. Θέλει περισσότερη προσοχή.

Το άρθρο 94, έρχεται να αντικρούσει τους «πανηγυρισμούς» της Κυβέρνησης για το πόσο καλά τα έχει πάει και στα ΣΒΑΚ, τα Σχέδια Βιώσιμης Αστικής Κινητικότητας, το οποίο ήταν ένα έργο της Κυβέρνησης ΣΥΡΙΖΑ, που είμαστε πολύ περήφανοι γι’ αυτό και είχε προχωρήσει πολύ καλά. Προβλέπεται, λοιπόν, παράταση στις προθεσμίες για έναρξη κατάθεσης ΣΒΑΚ για τους Δημάρχους που ακόμη δεν τα έχουν ξεκινήσει. Παράταση, όμως, και για την Κυβέρνηση, που ακόμα δεν έχει προχωρήσει στην έκδοση της ΚΥΑ για τη δημιουργία της ηλεκτρονικής πλατφόρμας.

Ολοκληρώνω, κύριε Πρόεδρε με τα θέματα του Υπουργείου Υποδομών και Μεταφορών, με ένα σύντομο σχόλιο για τις άδειες οδήγησης και τα άρθρα 95 με 99. Από τις προτεινόμενες ρυθμίσεις, που, μεταξύ άλλων, κάνουν διορθώσεις στο ν. 4850/2021, νόμου της Νέας Δημοκρατίας, είναι ξεκάθαρο, ότι ενώ η Κυβέρνηση έσπευσε οι άδειες οδήγησης να είναι από τα πρώτα της νομοθετήματα, τον Αύγουστο 2019, να ακυρώσει τον νόμο του ΣΥΡΙΖΑ και να φέρει, όπως έλεγε τότε, έναν νέο νόμο μέσα σε έξι μήνες. Τελικά, έχουν περάσει τέσσερα χρόνια και δεν έχει εφαρμοστεί τίποτα, σε σχέση με τις εξετάσεις των υποψηφίων οδηγών αυτοκινήτων.

Εδώ πρέπει, βέβαια, να υπενθυμίσω, ότι εκτός από τα δυστυχήματα στα τρένα και τα αεροπορικά, η οδική ασφάλεια και τα ατυχήματα στους δρόμους, συνεχώς, αυξάνονται και ένα σημαντικό κομμάτι είναι και η κτήση της άδειας οδήγησης των υποψήφιων οδηγών.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα δώσουμε τώρα τον λόγο στον κ. Υπουργό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, αν είναι να κλείσει ο κύριος Υπουργός, θα ήθελα να κάνω δύο παρεμβάσεις που νομίζω ότι θα είναι χρήσιμες να τις λάβει υπόψη του.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Το είχαμε θέσει και στην, κατ’ άρθρον, συζήτηση χθες, αναφορικά με την προσπάθεια της Πολιτείας και της Κυβέρνησης, εν προκειμένω, αποτίοντας ελάχιστο φόρο τιμής απέναντι στις οικογένειες των θυμάτων για τις διατάξεις που αφορούν σε 21 άρθρα και πιο συγκεκριμένα στο άρθρο 60 και στο άρθρο 66.

Αναφέραμε χθες, ότι υφίσταται μία αναγκαιότητα να επεκταθεί στο σύνολο συμπεριληπτικά του φορολογικού έτους 2023, εν συνόλω, δηλαδή, η διάταξη που αφορά στη διαγραφή ατομικών οφειλών προς την εφορία των πληγέντων και των συγγενών τους. Είπαμε ότι το άρθρο, κατά την άποψή μας, θα έπρεπε να είναι περισσότερο «γενναιόδωρο» και να καλύπτει το σύνολο του έτους. Υπήρχε μία θετική διάθεση εχθές, περιμένουμε να δούμε τι θα συμβεί εις τρόπον, ώστε να αλλάξει ενδεχομένως σε νομοτεχνικό επίπεδο η διάταξη. Στο άρθρο 60, λοιπόν, επέκταση για το σύνολο του έτους.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Πολύ σωστή πρόταση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Το δεύτερο δε, αφορά στο άρθρο 66, δηλαδή, την υποστήριξη της Πολιτείας απέναντι στα θύματα, σε επίπεδο δικαστικό.

Αναφέρονται μέσα στη διάταξη ποινικές και αστικές αξιώσεις των θυμάτων, αλλά δεν αναφέρονται τα διοικητικά δικαστήρια και αυτό είναι κάτι κρίσιμο. Νομίζω ότι πρέπει να συμπεριληφθεί στη διάταξη και το ζήτημα των διοικητικών δικαστηρίων, δεδομένου ότι άπτεται του ευρύτερου δημόσιου τομέα. Δηλαδή, οτιδήποτε και αν συμβεί με αναφορά στο δημόσιο, θα πάει σε επίπεδο διοικητικών δικαστηρίων. Χρειάζεται να ενταχθεί. Δεν το λέμε τυχαία. Νομίζω ότι πρέπει να γίνει.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Λέτε να έχει μία αναδρομικότητα, δηλαδή, ότι έχει γίνει μέχρι τώρα και οι αποφάσεις που θα βγουν στο μέλλον, είτε διοικητικές είτε δικαστικές, οτιδήποτε να καλύπτει και την περίοδο αυτή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Και οι αποφάσεις που θα βγουν στο μέλλον και τα διοικητικά.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Συμφωνώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Επίσης, για τις Γεωπονικές Σχολές νομίζουμε, ότι αν ενταχθεί ένα πλαίσιο, βεβαίως, να υπάρχει η έγκριση του ΓΕΩΤΕΕ, αλλά να υπάρχει ένα διάστημα 60 ημερών, ώστε να μπορέσει να απαντήσει θετικά ή να έχει μία γνωμοδότηση το ΓΕΩΤΕΕ, θα ήταν σωστό. Δεν το αγνοούμε, αλλά βάζουμε και έναν χρονικό ορίζοντα. Θα υπεισέλθουμε σε μία νομοτεχνική παρέμβαση επ’ αυτού, έστω και σε επίπεδο Ολομέλειας. Απλά ήθελα να δω, κατ’ αρχάς, τις διαθέσεις της πλειοψηφίας και επίσης, μία ονομαστική αναφορά των ιδρυμάτων. Είναι συγκεκριμένα τα ακαδημαϊκά ιδρύματα της χώρας, τα οποία φιλοξενούν και έχουν τέτοιες σχολές. Θα μπορούσε να ήταν ακόμα πιο στοχευμένο.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Αν μου επιτρέπετε μία παρατήρηση για το τελευταίο. Για το ΓΕΩΤΕΕ, επειδή, αυτή τη στιγμή, δεν έχει διοίκηση έχουμε ζητήσει τη γνώμη. Αυτή δεν είναι δεσμευτική. Εγώ δεν θα είχα αντίρρηση να βγει και εντελώς αυτό από τη φάση της δυνατότητας οι άνθρωποι να έχουν τα δικαιώματα. Από εκεί και πέρα, όπως και εμείς οι μηχανικοί πάμε μετά στο ΤΕΕ και μας αποδίδονται τα δικαιώματα, να υπάρξει μία οργανωμένη διαδικασία, μέσω του ΓΕΩΤΕΕ, αλλιώς να γίνει, ότι γίνεται σε όλους, δηλαδή, απευθείας απονομή δικαιωμάτων. Δεν πρέπει και δεν θέλουμε, σε καμία περίπτωση, η απόφαση που θα βγάλουμε να δημιουργήσει σχολές δύο «ταχυτήτων».

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Σε αυτή την κατεύθυνση το είπα.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Σε αυτό συμφωνούμε όλοι γι’ αυτό και το σχολιάζω.

Συμφωνώ, επίσης,με τις παρατηρήσεις και για τους συγγενείς των θυμάτων. Απλά, θέλω να πω, ότι μπορεί να βγει, εντελώς, το ΓΕΩΤΕΕ, με σύμφωνη γνώμη όλων και μετά να αναλαμβάνει το ΓΕΩΤΕΕ για την απόδοσή των δικαιωμάτων. Οπότε, θα μιλήσουμε και με τον κ. Υπουργό, για να δούμε τις νομοτεχνικές που θα φέρει στην Ολομέλεια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λοιπόν, αυτά θα τα δούμε αύριο στην Ολομέλεια. Τα σημείωσα. Επί της αρχής, μου φαίνονται καλές οι παρατηρήσεις, θέλω να είμαι ειλικρινής, ακούγονται γόνιμες. Θα δούμε αύριο, αν μπορούμε και προλαβαίνουμε να τις περάσουμε.

Στον κ. Αρσένη να πω, για να μην δημιουργούνται παρεξηγήσεις χωρίς λόγο. Δεν του επιτίθεμαι, επί προσωπικού, στον κ. Αρσένη. Αμύνομαι, επί προσωπικού, στον κ. Αρσένη. Και προχθές και προ ολίγου. κάνατε το ίδιο πράγμα, επί πέντε λεπτά, αναφερθήκατε στο ότι ο λόγος που είμαι παρών, είναι για να μην γίνει συζήτηση, γιατί αν είμαι εγώ παρών, δεν γίνεται συζήτηση. **Με συγχωρείτε, αλλά αυτό είναι μία, απολύτως, προσωπική αναφορά από μέρους σας προς το μέρος μου. Έχω συνηθίσει, δεν είμαι «Γκάντι», είμαι άλλης λογικής. Αν μου φέρεσαι ευγενικά, θα σου φέρομαι ευγενικά. Αν πας να μου κάνεις επίθεση, θα σου κάνω κι εγώ μεγαλύτερη και θα σας «ρίξω φάπα». Απλά πράγματα. Τώρα με εσάς η σχέση μας τέτοια είναι της «φάπας». Τι να κάνουμε τώρα; Αν γίνετε κι εσείς ευγενής, θα είμαι εγώ ευγενής. Τόσο απλά.**

**Άρα, για να επανέλθω, κάνατε πάλι ένα ολόκληρο σόου, όπως προχθές που γίνατε ρεζίλι, γιατί ήρθα εγώ, ενώ το επαναλάβατε και σήμερα. Στην πραγματικότητα, έχουμε εξηγήσει, στην αφετηρία του νομοσχεδίου, ότι αυτό είναι ένα «ερανιστικό» νομοσχέδιο, που έχει διατάξεις πολλών διαφορετικών Υπουργών. Συνήθης κοινοβουλευτική διαδικασία, την έχουν ακολουθήσει όλες οι κυβερνήσεις. Πάντα, όταν υπάρχει ένα κυβερνητικό νομοσχέδιο κάποιος Υπουργός αναλαμβάνει να παίξει τον ρόλο του Εισηγητού. Θα μπορούσα να ήμουν εγώ, θα μπορούσε να είναι κάποιος άλλος συνάδελφός μου. Έτυχε ο κλήρος σε μένα. Μπορεί να μην με συμπαθείτε -έχετε αυτό το αναφαίρετο δικαίωμά μην παρεξηγηθώ, δεν χρειάζεται να έχουμε όλοι συμπάθεια εδώ μέσα μεταξύ μας και είναι απόλυτο δικαίωμά σας να μην με συμπαθείτε- αλλά δεν μπορείτε να μην αναγνωρίζετε τις κοινοβουλευτικές διαδικασίες.**

**Επί της ουσίας, η αλήθεια είναι, ότι ως Υπουργός Ανάπτυξης έχω και πολλές αρμοδιότητες, διότι, πλην των άρθρων που είναι αποκλειστικής δικής μου αρμοδιότητας, τα οποία αναφέρατε, σχεδόν, σε όλα τα υπόλοιπα άρθρα, έχω συναρμοδιότητα. Ίσως, δεν γνωρίζετε, ότι είναι ελάχιστα τα θέματα, στα οποία δεν έχει συναρμοδιότητα ο Υπουργός Ανάπτυξης. Ελάχιστα. Στα μέτρα για τους συγγενείς των θυμάτων των Τεμπών, δεν έχω αρμοδιότητα μόνο στοn διορισμό στο δημόσιο, σε όλα τα άλλα συνυπογράφω. Τόσο απλά.**

**Άρα, έχω συναρμοδιότητα. Άρα, αυτό που λέτε είναι λάθος.**

**Στο επόμενο επιχείρημα, ότι δεν έπρεπε να ήμουν εγώ, αλλά έπρεπε να ήταν τρεις Υπουργοί, απαντήσατε μόνος σας. Όλοι, όμως, οι Υπουργοί που αναφέρατε και όλοι οι συναρμόδιοι Υπουργοί, που έχουν άρθρα στο παρόν νομοσχέδιο, έχω πει ότι θα έρθουν μέχρι την ολοκλήρωση της διαδικασίας. Ήδη, έχουν έρθει ορισμένοι και αύριο θα έρθουν στην Ολομέλεια και όσοι δεν έχουν εμφανιστεί μέχρι τώρα. Έτσι θα έχετε τις πλήρεις απαντήσεις από τον κάθε Υπουργό ξεχωριστά. Άρα, προς τι η όλη φασαρία;**

**Στο επιχείρημα ότι έπρεπε να έχουμε ένα ξεχωριστό νομοσχέδιο μόνο για τα μέτρα των θυμάτων των Τεμπών είναι λάθος, διότι δεν μπορείς να κάνεις ένα νομοσχέδιο με οκτώ άρθρα. Δεν γίνεται αυτό στη Βουλή, το ξέρετε. Είναι βέβαιο, ότι θα υπήρχαν και άλλα άρθρα σε ένα τέτοιο νομοσχέδιο. Ο λόγος που προτάχθηκε στον συγκεκριμένο τίτλο, το είπα από την αρχή, ήταν εκ λόγων σεβασμού, όχι για άλλον λόγο. Προτάσσουμε στον τίτλο πάντα αυτό που θεωρούμε από ένα «ερανιστικό» νομοσχέδιο το πιο σημαντικό. Εδώ το πιο σημαντικό θεωρούμε την προσπάθεια του κράτους να βοηθήσει αυτούς τους ανθρώπους.**

**Ξεκαθαρίσαμε, το είπα και στην πρώτη ομιλία μου, ότι ποτέ δεν ισχυριστήκαμε εμείς, πόσο μάλλον εγώ, ότι αυτό πρόκειται να θεραπεύσει την απώλεια των ανθρώπων τους. Αν είναι δυνατόν. Οι άνθρωποι αυτοί έχουν μία απώλεια που δεν αναπληρούται με κανέναν τρόπο, όσα μέτρα και να πάρει η Κυβέρνηση.**

**Παρά ταύτα, εφόσον τον χρόνο δεν μπορούμε να τον γυρίσουμε πίσω, τους ανθρώπους αυτούς δεν μπορούμε να τους φέρουμε πίσω και το μόνο που μπορούμε να κάνουμε είναι να πάρουμε μέτρα, εκ των υστέρων, ανακουφιστικού χαρακτήρα, αυτό κάνουμε. Επαναλαμβάνω, μόνο ανακουφιστικού χαρακτήρα κι προς Θεού «θεραπείας» της απώλειας. Αυτό κάνουμε, λοιπόν, στο παρόν νομοσχέδιο για τους λόγους που προανέφερα. Άρα, το να λέτε διαρκώς το ίδιο και το ίδιο «γιατί έφεραν εσάς», τόσες φορές από ένα σημείο και μετά ναι, γίνεται πάρα πολύ προσωπικό. Άμα, γίνεται προσωπικό από εσάς, θα γίνεται προσωπικό και από εμένα.**

**Πάμε τώρα στον κ. Μαμουλάκη, ο οποίος έθεσε και το θέμα των υπαλλήλων της ΜΟΔ, όπως και ο κ. Πάνας από το ΚΙΝΑΛ.. Θέλω λίγο να είμαι, απολύτως, σαφής σε αυτό. Καταρχάς, να ξεκαθαρίσω, ότι το αίτημα είναι δίκαιο και προσωπικά, ως αρμόδιος Υπουργός για τη ΜΟΔ, το υποστηρίζω απολύτως. Θεωρώ ότι οι υπάλληλοι της ΜΟΔ έχουν δουλέψει και δουλεύουν πολύ. Στην τρέχουσα περίοδο δουλεύουν ακόμη περισσότερο, διότι έχει συμπέσει να έχουμε, ταυτόχρονα, το τρέχον ΕΣΠΑ, αυτό που τελειώνει στο 31/12/2023, το ΕΣΠΑ 2014-20, το νέο ΕΣΠΑ που έχει, ήδη, ξεκινήσει και τα πρώτα προγράμματα είναι στον «αέρα», το πρόγραμμα, δηλαδή, 2021-2027 και το Ταμείο Ανάκαμψης «Ελλάδα 2.0». Άρα, για πρώτη φορά, έχουμε τρία διαφορετικά ευρωπαϊκά χρηματοδοτικά εργαλεία, των οποίων η απορρόφηση των πόρων εξαρτάται, κατά κύριο λόγο, από την εργασία των ανθρώπων του ΕΣΠΑ, συνεπώς και της ΜΟΔ.**

Άρα, λοιπόν, υπό την έννοια αυτή είναι, απολύτως, ορθό και δίκαιο το αίτημα που έχουν. Υπάρχει, όμως, μία ιδιομορφία. Αν το κράτος και η Κυβέρνηση αποφασίσουν να ασχοληθούν και να λήξει, ειδικά για τη ΜΟΔ, ένα πρόβλημα που έρχεται από το παρελθόν ή εάν θα πρέπει να αναμένουμε μία συνολική διευθέτηση τέτοιου είδους μισθολογικών ανισοτήτων και σε άλλες υπηρεσίες του δημοσίου. Και αυτό είναι το σημείο, στο οποίο έχουμε βρεθεί αυτή τη στιγμή.

Είπα, κύριε Μαμουλάκη, ότι εγώ ως αρμόδιος Υπουργός Ανάπτυξης θεωρώ το αίτημά τους, απολύτως, δίκαιο. Έχω ετοιμάσει, μάλιστα, και σχετική διάταξη, όμως, για να εισέλθει και να ψηφισθεί χρειάζεται υπογραφή και από συναρμόδιους Υπουργούς. Δεν φθάνει η δική μου υπογραφή, εγώ την έχω βάλει την υπογραφή μου, το ξεκαθαρίζω. Το θεωρώ δίκαιο.

Ποια είναι η ένσταση; Η ένσταση είναι, όχι ότι υπάρχει διαφωνία από κάποιον συναρμόδιο Υπουργό, όλοι θεωρούν δίκαιο το αίτημα αυτό, αλλά το αν θα πρέπει να τεθεί ξεχωριστά και μόνο του ή αν θα πρέπει να τεθεί, σε ένα πλαίσιο συνολικής διευθέτησης παρόμοιων μισθολογικών ανισοτήτων σε άλλες περιοχές του δημοσίου. Αυτό είναι το ζητούμενο έως τώρα.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Και κινδυνεύουμε στην κριτική για τα «δικά μας παιδιά», κύριε Υπουργέ, διότι ότι έχει γίνει προς αυτή την κατεύθυνση, εκεί οδηγείται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κινδυνεύουμε φυσικά να δεχθούμε μία κριτική προεκλογικά να λήξουμε ένα θέμα που αφορά σε κάποιο τμήμα του δημοσίου. Αν πάμε συνολικά πάλι, θα κατηγορηθούμε ότι το κάνουμε για προεκλογικό λόγο.

Άρα, λοιπόν, υπάρχει αυτός ο δισταγμός. Θα σας πω την τελική απόφαση της Κυβέρνησης μέχρι αύριο στην Ολομέλεια. Δεν έχω αποστεί της προσπάθειας, γιατί επαναλαμβάνω, θεωρώ το αίτημα προσωπικά δίκαιο.

Προσπαθώ, λοιπόν, να εξηγήσω το πού βρισκόμαστε. Είπα το αίτημα το θεωρώ δίκαιο, το έχω υπογράψει. Οι άνθρωποι αυτοί εργάζονται, πράγματι πολύ και περισσότερο από το παρελθόν, και μία τέτοιου τύπου αποκατάσταση μιας αδικίας, που έρχεται από το παρελθόν, σίγουρα είναι ένα πράγμα που θα έπρεπε να συμβεί. Δεν θέλω να κάνω πολιτική αντιπαράθεση πάνω σε αυτό, γιατί το αίτημα αυτό ήταν υπόσχεση και της προηγούμενης Κυβερνήσεως στους υπαλλήλους της ΜΟΔ, η οποία, επίσης, προηγούμενη Κυβέρνηση δεν πρόλαβε να νομοθετήσει, μέχρι τις εθνικές εκλογές του Ιουλίου του 2019 και ένα από τα μόνιμα τους παράπονα είναι ότι μας το είχε υποσχεθεί και ο κ. Δραγασάκης και τελικά αυτό ουδέποτε υλοποιήθηκε. Άρα, θέλω να πω, ότι δεν είναι τόσο απλά τα ζητήματα αυτά για το δημόσιο. Δεν το λέω κατά του κ. Δραγασάκη, διότι σας λέω, ότι έχω βρεθεί στην ίδια θέση ακριβώς. Άρα, δεν το λέω με την έννοια της κριτικής, λέω ότι το δημόσιο έχει κάποιες δικές του εσωτερικές δυνάμεις. Μέχρι αύριο, όμως, θα έχω την τελική απάντηση για το ποια θα είναι η απόφαση της Κυβερνήσεως, όχι η δική μου, επί αυτού του ζητήματος.

Τώρα έρχομαι σε αυτά που εμένα δεν μου προκαλούν χαρά. Θέλω να είμαι ειλικρινής, αλλά που, δυστυχώς, όπως έχουν έλθει τα πράγματα δεν μπορώ και να μην έλθω σε αυτά, εφόσον κύριε Μαμουλάκη, δυστυχώς, επαναλάβατε την επίθεση κατά του κ. Παπαθανάση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (Ομιλεί εκτός μικροφώνου): Ερωτήσεις έθεσα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα κάνω και εγώ ερωτήσεις. Πρώτα απ’ όλα, εφόσον έχω εσάς απέναντί μου, για να μην φανεί ότι υπεκφεύγω, κάτι διάβασα σήμερα, μπορεί να είναι λάθος, το ξαναλέω, δεν το γνωρίζω καθόλου. Το διάβασα, όμως, και ό,τι υπάρχει στον δημόσιο διάλογο, εδώ που φθάσαμε και είμαστε σε προεκλογική περίοδο, καλό είναι να λύνεται.

Διαβάζω, λοιπόν, σήμερα από τη στήλη «Power Game». Λέει ότι «τώρα που είναι της μόδας το ρεπορτάζ για τις πανάκριβες βίλες στα νησιά, είπα και εγώ με τη σειρά μου να αναδείξω μία τέτοια βίλα. Πρόκειται για ένα ακίνητο που ανήκει στον Βουλευτή του ΣΥΡΙΖΑ, ονόματι Μαμουλάκη και αφορά επένδυση στον Εύδηλο Ικαρίας». Έχετε, πράγματι;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (Ομιλεί εκτός μικροφώνου): Δεν υπάρχει καμία βίλα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα σας δώσω τον λόγο να απαντήσετε. Ξεκαθαρίζω ότι δεν το γνωρίζω καθόλου, αλλά αφού τώρα λέγονται όλα, αφού θέλουμε διαφάνεια, ας τα τελειώσουμε. Έτσι δεν είναι;

«Δεν σας κρύβω», συνεχίζει το δημοσίευμα, «ότι αγνοώ τον πολιτικό άνδρα, αυτό σημαίνει ότι δεν έχω κάτι προσωπικό μαζί του. Ωστόσο, έπεσε στα χέρια μου το θέμα και μιας και είναι της μοδός είπα να το αναδείξω. Από τα όσα βρήκα, λοιπόν, ψάχνοντας τη συγκεκριμένη υπόθεση διαπίστωσα, ότι είναι μία επένδυση, την οποία ο Βουλευτής έκανε σε ένα ακίνητο που ιδιοκτήτρια εμφανίζεται η μητέρα του, υπάρχει μία Ο.Ε. και έχει μπει στον αναπτυξιακό νόμο απ’ όπου αιτείται να πάρει επιχορήγηση 300.000 ευρώ».

Ισχύουν όλα αυτά;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (Ομιλεί εκτός μικροφώνου) Βεβαίως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πολύ ωραία. Να ξεκαθαρίσω,ότι δεν θεωρώ τίποτα παράνομο απ’ όλα αυτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας): (**Ομιλεί εκτός μικροφώνου) Αφορά το 2018 που δεν είχα εκλεγεί καν Βουλευτής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν θεωρώ τίποτα ότι είναι παράνομο. Ο μόνος λόγος που το αναφέρω είναι, ότι, παραδείγματος χάρη, για τον κ. Μαραβέγια, τον Βουλευτή της Νέας Δημοκρατίας, όταν έκανε αίτηση υπαγωγής στον αναπτυξιακό νόμο, σύσσωμος ο ΣΥΡΙΖΑ, προεξάρχοντος του γνωστού Πολάκη, έθεσε ένα ζήτημα περί νόμιμου και ηθικού, κύριε Πρόεδρε. Αν είναι νόμιμο, είναι, αν είναι ηθικό ένας Βουλευτής να λαμβάνει επιχορήγηση από τον αναπτυξιακό νόμο. Το θυμάστε φαντάζομαι.

Άρα, λοιπόν, εγώ να ξεκαθαρίσω, όπως έκανα και στην περίπτωση Μαραβέγια το ίδιο, ότι η γνώμη μου είναι πώς η εκλογή στη Βουλή δεν παύει, ούτε την οικογενειακή, ούτε την προσωπική σου ζωή, γιατί στη Βουλή μπορεί να είσαι μία θητεία, μετά να μην είσαι. Δεν σταματάει η ζωή σου, επειδή έγινες βουλευτής. Εάν κάτι είναι νόμιμο για οποιονδήποτε άλλον συμπολίτη μου, θεωρώ ότι είναι νόμιμο και για έναν Βουλευτή. Αυτή είναι η γνώμη μου.

Παρά ταύτα, υπενθυμίζω ότι ο συνάδελφος μου, Βουλευτής Μαραβέγιας, δεν αντιμετωπίστηκε κατ’ αυτόν τον τρόπο, αλλά δόθηκε «βορά στα σκυλιά» να «φαγωθεί» αυτός και η γυναίκα του, γιατί τόλμησαν να αιτηθούν να μπουν στον αναπτυξιακό νόμο. Αυτό έγινε. Μόνο επειδή αιτήθηκαν να μπουν. Δεν πήραν χρήματα, δεν προχώρησαν στο σχέδιο, αλλά επειδή τόλμησαν να μπουν.

Άρα, έχει τον λόγο στον κ. Μαμουλάκη, για να μετά πάμε στο θέμα Ραγκούση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Αρχίζω λέγοντας, γι’ αυτό δεν είμαστε όλοι ίδιοι και θα αποδείξω τη διαφορά. Σας ευχαριστώ για την ερώτηση, γιατί είναι καλό να υπάρχει στον δημόσιο διάλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλόπιστα το είπα, δεν κατηγόρησα. Ίσα ίσα, που είπα, ότι το θεωρώ, απολύτως νόμιμο, το ξεκαθαρίζω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Είχα απαντήσει άμεσα στο συγκεκριμένο σχόλιο, πριν από ενάμιση-δύο χρόνια από το site που αναφέρατε. Η Ικαρία είναι τόπος καταγωγής μου. Το οικόπεδο ήταν της γιαγιάς μου, η αδερφή μου είναι Καθηγήτρια Αρχιτεκτονικής, εκπόνησε μία μελέτη το 2017, αν δεν κάνω λάθος, αδειοδοτήθηκε το 2018, δεν ήμουν καν μέλος του Ελληνικού Κοινοβουλίου, έγινε μία πρόταση. Δεν υπάρχει στον αναπτυξιακό νόμο. Προσέξτε δεν είναι στον αναπτυξιακό νόμο, είναι σε πρόγραμμα LEADER, είναι για περιοχές παραμεθορίου, κ.λπ.. Είναι μία υγιέστατη επένδυση μιας εταιρείας, στην οποία συμμετέχω, χωρίς κανέναν δανεισμό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πόση επιχορήγηση πήρατε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Λιγότερο από το ποσό που είπατε. Μέχρι τώρα έχουμε πάρει 200.000 ευρώ, ενώ το επενδυτικό σχέδιο είναι ύψους 700.000 ευρώ. Όλα με ίδιους πόρους, χωρίς δανειοδοτήσεις, χωρίς ληξιπρόθεσμες υποχρεώσεις, χωρίς διαμαρτυρόμενα δάνεια και το κυριότερο, χωρίς έγκριση που εργαλειοποιείται μετά.

Δείτε ποια είναι η ειδοποιός διαφορά με τον κ. Μαραβέγια και σας ευχαριστώ για την ερώτηση. Είναι πολύ χαρακτηριστικό το παράδειγμα, καθώς δείχνει τους δύο κόσμους. Υγιής επιχειρηματική δραστηριότητα, επενδύεις με ίδιους πόρους στον τόπο καταγωγής σου και βέβαια δεν υπάρχει καμία βίλα, είναι τέσσερις πολύ μικρές κατοικίες, διψήφιου αριθμού επιφανείας έκαστη, για τέτοιο πράγμα μιλάμε, σε ένα οικόπεδο μέσα σε έναν οικισμό, στον Εύδηλο Ικαρίας πράγματι. Και σας σας εξήγησα και χρονικά τους τρόπους με τους οποίους έγινε.

Ο κ. Μαραβέγιας, όμως, έκανε κάτι άλλο. Κατ’ αρχάς, αιτήθηκε πολλά εκατομμυρία ευρώ που ήταν η συνολική επενδυτική πρόταση και το κυριότερο, χωρίς συμμετοχή ιδίων κεφαλαίων. Ποια ήταν η εταιρεία του, κύριε Γεωργιάδη; Τι ποσό είχε το μετοχικό του κεφάλαιο;

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Για να ενταχθείς στον αναπτυξιακό νόμο θέλεις συγκεκριμένα στοιχεία, τα ξέρετε πολύ καλά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Συγνώμη ερωτήθηκα κάτι προσωπικό, αν μου επιτρέπεται να ολοκληρώσω. Μπορώ να απαντήσω, γιατί πρέπει.

Επαναλαμβάνω, ευχαριστώ για την ερώτηση, γιατί είναι σημαντικό να διευκρινίζονται τα ζητήματα, για να αναδεικνύεται και η ειδοποιός διαφορά. Άλλο είναι, λοιπόν, μία υγιής επιχειρηματικότητα, που κατά την άποψή μου είναι η επιτομή της υγιούς επιχειρηματικότητας αυτό και με μία οικογενειακή αναφορά, λόγω της καταγωγής και άλλο είναι να εργαλοιοπούνται εντάξεις σε αναπτυξιακά προγράμματα με μηδέν ή ελάχιστο μετοχικό κεφάλαιο, για να δημιουργηθούν υπεραξίες μετά. Αυτό νομίζω ήταν πολύ απλό.

Απαντώ ξεκάθαρα, θα μπορούσα να συνεχίσω σε μία κλιμάκωση, δεν θα το κάνω. Θέλω να μείνουμε σε αυτό. Πραγματικά, αν έχετε κάποια απορία, επί της προτάσεως, θα ήθελα να την ακούσω.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κύριε Υπουργέ, αν μου επιτρέπετε, γιατί τοποθετήθηκα και εγώ επί των θεμάτων αυτών στην εισήγησή μου. Πραγματικά, κι εγώ θεωρώ, απολύτως, θεμιτό αυτό που διαβάστηκε και στο οποίο ο συνάδελφος συμμετέχει. Δεν κατάλαβα από τα λεγόμενά του, ποια είναι η ειδοποιός διαφορά και αν το ποσό είναι το θέμα, γιατί ο κ. Μαραβέγιας δεν έχει φτάσει καν στο σημείο να εκταμιεύσει, κύριε Μαμουλάκη. Εντάχθηκε και θα μπορούσε να εκταμιεύσει, αλλά δεν το έκανε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Έκανε την αίτηση ως εν ενεργεία Βουλευτής του Ελληνικού Κοινοβουλίου; Ερώτηση. Τώρα, όμως, την ένταξη την πήρε και ήταν εν ενεργεία.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Το 2018, ξέρατε πολύ καλά, ότι το 2019 είχατε πολλές πιθανότητες να είσαστε Βουλευτής. Οπότε, αυτό δεν είναι κάτι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Το 2018, ήξερα ότι θα γίνω Βουλευτής το 2019; Δεν έχω τέτοιες μαντικές ικανότητες.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Είναι πάντως, Υπουργέ, αυτό ακριβώς που έθιξα. Αυτή τη στιγμή, είμαστε από τη μεριά του κ. Μαμουλάκη και αυτό εξηγούμε. Είναι αυτό ακριβώς που έθιξα, ότι δεν μπορεί να «σέρνεται» ο πολιτικός διάλογος από τέτοιου είδους «λάσπη» για πράγματα που είναι, απολύτως, νόμιμα. Συνεχώς, ο ΣΥΡΙΖΑ, όπως τώρα ο συνάδελφος, έρχονται ως ηθικοί δικαστές να πουν τι είναι σωστό και τι δεν είναι, όταν ο νόμος ορίζει τι πρέπει να γίνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έρχομαι εδώ, να τα πάρω με μία ψυχραιμία με τη σειρά, γιατί θα έρθουμε στο θέμα Ραγκούση, που έχει έρθει στην επικαιρότητα, γιατί καλό είναι να καταλάβει ο ΣΥΡΙΖΑ, ότι αν η πολιτική ζωή του τόπου και η προεκλογική περίοδος αναλωθεί στη «λάσπη» του Βαξεβάνη και του Documento, η χώρα θα χάσει. Όχι η Ν.Δ., αλλά η χώρα και η Dημοκρατία.

Ποια είναι η ειδοποιός διαφορά, μεταξύ υμών και του κ. Μαραβέγια, κατά τη γνώμη σας. Εσείς κάνατε την αίτηση το 2018, όταν δεν ήσασταν Βουλευτής, η αίτηση εγκρίθηκε, αφού ήσασταν Βουλευτής και η εκταμίευση έγινε, αφού ήσασταν Βουλευτής. Όταν έγινε η αίτηση δεν ήσασταν Βουλευτής, αλλά ήταν Κυβέρνηση ο ΣΥΡΙΖΑ και ήσασταν ανώτερο κομματικό στέλεχος του ΣΥΡΙΖΑ.

Δεύτερον, ποια είναι η ειδοποιός διαφορά, όπως είπατε; Ότι το κάνετε μόνο με ίδια κεφάλαια και χωρίς τραπεζικό δανεισμό. Δηλαδή, είστε πλούσιος, ενώ ο Μαραβέγιας φτωχός. Όταν κάτι κάνεις με 700.000 με ίδια κεφάλαια είσαι πλούσιος, έχεις 700.000 και ήταν δικά σας, μην κοροϊδευόμαστε τώρα, η Ο.Ε. δική σας είναι. Ξαναλέω, εγώ δεν έχω πρόβλημα με τους πλουσίους, καλά κάνετε και είστε πλούσιος. Έχετε να ξοδέψετε 700.000 ευρώ, για να κάνετε τουριστικές κατοικίες στον τόπο καταγωγής της μητρός σας, συνεπώς για να επενδύσεις, πρέπει να έχεις ίδια κεφάλαια. Να πω, επίσης, ότι υγιής επιχειρηματικότητα είναι και ο τραπεζικός δανεισμός, δεν είναι ο τραπεζικός δανεισμός μη υγιής.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (Ομιλεί εκτός μικροφώνου) Καθ’ ολοκληρίαν, δεν είναι υγιής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, πρώτη διαφορά. Κάνατε αίτηση, επί ΣΥΡΙΖΑ και εκταμιεύετε, επί Νέας Δημοκρατίας, ενώ πια είστε Βουλευτής. Εάν θεωρείτε, πράγματι, ότι είναι ανήθικο ο Βουλευτής να παίρνει επιδότηση από το κράτος έπρεπε να σταματήσετε το έργο. Έπρεπε να πείτε, «παιδιά συγγνώμη, δεν παίρνω λεφτά», δεν είχατε πάρει λεφτά πριν, «σταματάω το έργο δεν παίρνω λεφτά, γιατί είμαι Βουλευτής». Δεν το κάνατε και πήρατε τα λεφτά και καλά κάνετε και τα πήρατε.

Ποιο είναι το λάθος; Το λάθος είναι να «κουνάτε το δάχτυλο» στους άλλους στους πολιτικούς σας αντιπάλους. Αυτό είναι λάθος. Πήρατε τα λεφτά; Θα έρθω τώρα και στον Ραγκούση. Πήρατε τα λεφτά; Α, πήρατε τα λεφτά. Μην «κουνάτε το δάχτυλο». Νόμιμα τα πήρατε; Νόμιμα. Μην «κουνάτε το δάχτυλο». Το «δάχτυλο που το κουνάτε», είναι κάτι που θα σας γυρίσει «μπούμερανγκ». Άρα, επανέρχομαι. Εσείς πλούσιος, ο Μαραβέγιας φτωχός. Τι να κάνουμε; Έτυχε να είναι φτωχός.

Είπατε ψευδώς, ότι έκανε αίτηση μόνο με τραπεζικό δανεισμό. Αυτό δεν επιτρέπεται στον Αναπτυξιακό Νόμο. Ο Αναπτυξιακός Νόμος έχει συγκεκριμένα ποσοστά ιδίου κεφαλαίου και συγκεκριμένα ποσοστά τραπεζικού δανεισμού. Η μόνη σας πραγματική διαφορά, μεταξύ υμών και του Μαραβέγια, τον οποίο αφήσατε κι εσείς στα «σκυλιά» του Πολάκη, είναι ότι εσείς πήρατε λεφτά, ενώ ο Μαραβέγιας δεν πήρε λεφτά. Εσείς ειδικά που πήρατε λεφτά, έπρεπε πρώτος να υπερασπιστείτε τον Μαραβέγια. Εσείς. Ξέρετε για ποιον λόγο; Έπρεπε να δείξετε, ότι πιστεύετε ότι αυτό που κάνατε ήταν ηθικώς σωστό. Αυτή θα ήταν μια τίμια πολιτική συμπεριφορά σε έναν πολιτικό αντίπαλο. Όχι να βλέπετε τον πολιτικό σας αντίπαλο να τον «γδέρνει» ο Βαξεβάνης και ο Πολάκης, εσείς να παίρνετε τα 300 χιλιάρικα και «να το παίζετε παλαβοί». Αυτό δεν είναι σωστό. Άρα, λοιπόν, επανέρχομαι «όταν κουνάτε το δάχτυλο», να προσέχετε.

Πάμε τώρα στον Ραγκούση, που είναι πιο σοβαρό θέμα, γιατί το δικό σας δεν είναι τόσο σοβαρό. Απλώς, δείχνει την υποκρισία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Θα κλείσω με οφειλόμενη απάντηση και μετά θα συνεχίσετε να θέτετε τα άλλα ζητήματα.

Πριν τον ευχαρίστησα και συνεχίζω να ευχαριστώ τον κ. Γεωργιάδη, γι’ αυτή την ευκαιρία που δίνεται, γιατί πιστεύω ακράδαντα, ότι όχι απλά υπάρχει ειδοποιός διαφορά, αλλά είναι το χαρακτηριστικότερο παράδειγμα και τι εννοώ. Εδώ δεν μπορείς να «τσουβαλιάζεις» τα πάντα. Αυτή η ισοπεδωτική πολιτική είναι αυτή η πολιτική του ακραίου λαϊκισμού και της τοξικότητας. Εγώ μίλησα με στοιχεία. Αιτήθηκα κάτι, όταν δεν ήμουν μέλος του Ελληνικού Κοινοβουλίου, ο κ. Μαραβέγιας, ο κ. Χειμάρας, ο κ. Πάτσης και πολλοί άλλοι, ήταν εν ενεργεία. Αυτό είναι το παράδοξο με τη Ν.Δ. και την Κυβέρνηση Μητσοτάκη.

Αντιλαμβάνομαι τη δεινή θέση, στην οποία βρίσκεται η Κυβέρνηση με τα αλλεπάλληλα σκάνδαλα ή τέλος πάντων ζητήματα που ανακύπτουν στον δημόσιο βίο και οφείλουν να απαντήσουν. Ο κ. Παπαθανάσης, το είπα και πριν, είμαστε στην 4η συνεδρίαση και δεν έχει εμφανιστεί.

Εμείς θέσαμε ερωτήματα και ως ΣΥΡΙΖΑ - Προοδευτική Συμμαχία χθες, συγκεκριμένα. Ζητήσαμε απλά πράγματα, ξεκάθαρα, τα οποία δεν έρχονται στο Ελληνικό Κοινοβούλιο και συγχρόνως δε, δεν εμφανίζεται ο κ. Παπαθανάσης. Αν θεωρούν, ότι με έναν τέτοιο τρόπο αντιπερισπασμού θα αλλάξουν την ατζέντα, πλανώνται πλάνην οικτράν. Αυτή είναι η άποψή μας.

Στην προσωπική τώρα επίθεση, για να καλύψουμε τον Εύδηλο Ικαρίας τώρα.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Το θέμα ήταν ότι «κουνάτε το «δάχτυλο», δενήταν το θέμα της επένδυσης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Όχι, τα επενδυτικά, τα υγιή επενδυτικά σχήματα, τα οποία αφορούν και μάλιστα την οικογένειά μου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗ**Σ **(Υπουργός Ανάπτυξης και Επενδύσεων):** Οικογένεια έχουν και οι άλλοι. Και ο κ. Παπαθανάσης έχει οικογένεια και ο κ. Μαραβέγιας έχει οικογένεια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Αλλά ο τρόπος, με τον οποίο επενδύει ο καθείς, κρίνεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗ**Σ **(Υπουργός Ανάπτυξης και Επενδύσεων):** Θέσαμε το θέμα και το άκουσε ο κόσμος, θα παίξει στο διαδίκτυο, θα κρίνει ο κόσμος, δεν χρειάζεται**.**

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Εγώ δεν δανειοδοτήθηκα ούτε για ένα σεντ, εγώ δεν άφησα εκτεθειμένες υποχρεώσεις απέναντι σε χρηματοπιστωτικά ιδρύματα, τα οποία τα ανακεφαλαιοποίησαν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗ**Σ **(Υπουργός Ανάπτυξης και Επενδύσεων):** Είστε πλούσιος, συγχαρητήρια.Όσοι χρωστάνε σε τράπεζες είναι απατεώνες;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Γεωργιάδη, είστεο Αντιπρόεδρος του Κόμματος, που χρωστάει 400 εκατομμύρια, είστε ο Αντιπρόεδρος του Κόμματος, που το μισό Υπουργικό Συμβούλιο χρωστάει 12 εκατομμύρια και «κουνάτε το χέρι» σε μένα;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής**): Κύριε Μαμουλάκη, δεν σας κατηγόρησε ο κ. Υπουργός. Ο κ. Υπουργός είπε ότι πολύ σωστά επενδύσατε και πολύ σωστά δραστηριοποιείστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και πολύ σωστά είστε πλούσιος, καμία αντίρρηση, εγώ δεν έχω κάτι με τους πλουσίους. Καλά κάνατε, ο άλλος δεν είναι πλούσιος και πήρε δάνειο, εσύ έχεις λεφτά και το κάνεις μόνος σου, συγχαρητήρια.

Πάμε τώρα στον κ. Ραγκούση, επειδή ετέθη τώρα το θέμα από τον ΣΥΡΙΖΑ. Επαναλαμβάνω, η γνώμη μου είναι πώς, όταν «κάποιος κουνάει το δάχτυλο», κύριε Πρόεδρε και υποδύεται τον τιμητή, τον κήνσορα, στη Respublica, οφείλει ο ίδιος να είναι πάλλευκος. Πάμε να δούμε, λοιπόν, το θέμα Ραγκούση, το ασήμαντο, που νομίζω, ότι έχει πάρα πολύ μεγάλο ενδιαφέρον. Επειδή είπε για βίλες ο κ. Μαμουλάκης και ότι τα δικά του στην Ικαρία δεν είναι βίλες, πιθανόν δεν είναι. Αυτό σας φαίνεται βίλα; Να το δείξουμε λίγο στην κάμερα, σας φαίνεται βίλα αυτό;

Κύριε Πάνα, ήταν παλιός συνάδελφός σας στο ΠΑΣΟΚ ο κ. Ραγκούσης. Σας φαίνεται αυτό βίλα; Αυτή η ωραία βίλα, με την πισίνα μπροστά την ωραία, χτίστηκε με δάνειο της εργατικής εστίας, με δάνειο το οποίο δινόταν από την εργατική εστία με 40% «κούρεμα» για ευπαθείς κοινωνικές ομάδες. Ξαναλέω αυτή η βίλα που βλέπετε, χτίστηκε με δάνειο του Οργανισμού Εργατικής Κατοικίας, με «κούρεμα» 40%, που δινόταν για ευπαθείς κοινωνικές ομάδες και ενοικιάζεται την εβδομάδα, όπως παραδέχτηκε ο κ. Ραγκούσης, σήμερα στην τηλεόραση, 14.000 ευρώ την εβδομάδα. Τον μήνα 56.000 ευρώ, το τρίμηνο που είναι η σεζόν για να μην βάλω εξάμηνο, 180.000 ευρώ. Fully booked, δεν έχει μία μέρα κενή. Με δάνειο της Εργατικής Κατοικίας και με 40% «κούρεμα».

Είπε ο κ. Ραγκούσης σήμερα και το αμίμητο :«τα παιδιά μου τα βγάζω από τα δωμάτιά τους για να κοιμούνται οι ξένοι». Βέβαια, αν σου δίνουν 14.000 ευρώ τη βδομάδα, 56.000 ευρώ τον μήνα, φυσικά και τα βγάζεις τα παιδιά σου. Δεν πειράζει, θα το αντέξεις.

Τι θα μου πείτε, λοιπόν, τώρα εσείς του ΣΥΡΙΖΑ που «κουνάτε το δάχτυλο» για τον Παπαθανάση, ο οποίος τόλμησε να μεταβιβάσει το 50% της πατρικής του κατοικίας στα παιδιά του; «Έγκλημα» Παπαθανάση, μεταβίβασε το 50%, που το χρωστά και στην τράπεζα, στα παιδιά του. Το «δολίως» που λέτε, αυτό είναι που πλήρωσε, για να φύγει το «δολίως» και η τράπεζα συμφώνησε με τα λεφτά που πήρε, ότι δεν υπάρχει πια «δολίως», γιατί πήρε περισσότερα λεφτά.

Η καταδίκη σάς ενοχλεί; Γιατί το 13 - 0 του κ. Παππά, το προσπεράσατε χωρίς μεγάλη στεναχώρια. Το 13 - 0, στο Ανώτατο Δικαστήριο, του κ. Παππά δε σας πειράζει, αλλά σας πειράζει η πρωτόδικη απόφαση του κ. Παπαθανάση; Σοβαρά μιλάτε; Η πρωτόδικη απόφαση του κ. Παπαθανάση, την οποία πλήρωσε στην τράπεζα και έκλεισε την υπόθεση σάς πειράζει πολύ στο ΣΥΡΙΖΑ και «κουνάτε και τα δάχτυλα», αλλά το 13 - 0 για την ενοχή του κ. Παππά στο Ειδικό Δικαστήριο, δεν σας πειράζει; Καλά δεν ντρέπεστε τώρα;

Για πείτε μου τώρα, πόσο ηθικό βλέπει ο ΣΥΡΙΖΑ, ο Τομεάρχης Διαφάνειας του ΣΥΡΙΖΑ, ο Τομεάρχης Διαφάνειας, το τονίζω έχει σημασία αυτό, ο άνθρωπος που έχετε βάλει, για να ελέγχει την ηθική ακεραιότητα των υπολοίπων, να έχει χρησιμοποιήσει χαμηλότοκο επιδοτούμενο δάνειο, που δινόταν από τον Οργανισμό Εργατικής Κατοικίας, για εκείνους οι οποίοι ήταν κοινωνικά αναξιοπαθούντες, για να κάνει αυτή τη βίλα; Να πούμε, ότι αυτός ήταν ο χαρακτήρας αυτών των δανείων, φυσικά δεν έφταναν για όλους, τα έπαιρνες αν είχες «μπάρμπα στην Κορώνη» και οι περισσότεροι δεν πρόλαβαν να πάρουν τέτοια δάνεια. Ο κ. Ραγκούσης, κατάφερε, όμως, να πάρει αυτό το δάνειο την εποχή που είχε, ήδη, ένα μεγάλο αξίωμα, αυτού του Δημάρχου -υπενθυμίζω ότι ήταν Δήμαρχος Πάρου- για να χτίσει αυτή την ωραία βίλα και να την έχει να την χαίρεται καμία αντίρρηση, το ξεκαθαρίζω, αλλά, μην «κουνάτε το δάχτυλο», γιατί καμιά φορά δεν ξέρετε πού καταλήγει αυτό που το «κουνάτε».

«Μην κουνάτε το δάχτυλο», κύριε Μαμουλάκη. Να μας πείτε τώρα, λοιπόν, για τον κ. Ραγκούση και τη βίλα στην Πάρο και αν αυτό είναι ηθικό. Μπορεί να είναι νόμιμο, δεν το ξέρω κι αν είναι νόμιμο. Θέλω να είμαι ειλικρινής και η νομιμότητα εδώ ελέγχεται, διότι για να το πάρεις το δάνειο για κοινωνικούς λόγους, πρέπει να αποδείξεις ότι το δικαιούσαι. Άρα, δεν ξέρω αυτό πώς έγινε σε εκείνη τη φάση, αλλά αυτό ας το ελέγξει, όποιος θέλει να το ελέγξει. Εγώ δεν είμαι δικαστής και δεν μου αρέσει να το παίζω και Πολάκης και να ελέγχω τη νομιμότητα. Αυτό ας το κάνουν οι αρμόδιοι. Εγώ θα μείνω στο πολιτικώς ηθικό.

Ο ΣΥΡΙΖΑ το βλέπει πολιτικώς ηθικό αυτό; Αν το βλέπει πολιτικώς ηθικό, τότε, προφανώς, δεν τον πειράζει ο κ. Παπαθανάσης και ο κάθε Παπαθανάσης. Ένας άλλος φτωχός, που μεταβιβάζει στα παιδιά του το σπίτι που χρωστάει στη τράπεζα. Αν το βρίσκετε καλό για τον κ. Ραγκούση, που παίρνει 14.000 την εβδομάδα, καλώς τα παίρνει και να τα χαίρεται, αλλά μην μας το παίζετε και αναξιοπαθούντες. Γιατί με 14.000 ευρώ την εβδομάδα ενοίκιο, αναξιοπαθούντες και πολύ δεν είστε.

Άρα, λοιπόν, επαναλαμβάνω, ότι εγώ προτιμώ η πολιτική ζωή του τόπου να γίνεται με όρους πολιτικούς, να είναι όρους ιδεολογικούς, να γίνεται με όρους αξιοπρέπειας και πολιτικής διαφοράς, που προφανώς έχουμε. Καμία αντίρρηση. Εάν αυτό κάνουμε, μια χαρά, εγώ είμαι υπέρ. Εάν, όμως, ο ΣΥΡΙΖΑ αποφασίζει να πάμε στη «λάσπη», θα σας στεναχωρήσω, διότι, δυστυχώς, έχω έναν χαρακτήρα περίεργο. Μπαίνω και στη «λάσπη», άμα χρειαστεί.

Όπως, επίσης, μιας και είπατε για το «πόθεν έσχες» χθες, ότι πρέπει να τα ελέγξουμε όλα, το πρώτο που έχω να προτείνω, είναι να ελέγξουμε τα μισθωτήρια με τις αντικειμενικές αξίες της περιοχής, με παρεμφερείς γειτονικές κατοικίες του καθενός τι δηλώνει, για να δούμε, αν μπορεί να νοικιάσει άλλος Έλληνας στην Ελλάδα 500 ευρώ τον μήνα ενοίκιο στο Σούνιο πάνω στη θάλασσα, όπως ο κ. Τσίπρας. Εγώ ισχυρίζομαι, ως Υπουργός Ανάπτυξης και Επενδύσεων, ότι το έχω ψάξει ο ίδιος όλες τις γειτονικές κατοικίες του Σουνίου, αλλά κάτω από 3.500 ευρώ δεν έχω βρει καμία να ενοικιάζεται. Κατά έναν περίεργο τρόπο, τρεισήμισι χιλιάρικα από τη μία, τρεισήμισι χιλιάρικα από την άλλη, τρεισήμισι από το πλάι, όμως, στον κ. Τσίπρα 500 ευρώ.

Άρα, στο «πόθεν έσχες» να πάμε να ελέγξουμε και τις γειτονικές κατοικίες και πόσο ενοίκιο έχει εκεί που νοικιάζει ο καθένας μας και να δούμε αν τα έχει κρύψει και αν τα έχει κρύψει και κάνει και φοροδιαφυγή, να πάει και φυλακή, γιατί αν ο άλλος νοικιάζει στην ίδια περιοχή με τρεισήμισι χιλιάρικα και ο κ. Τσίπρας νοικιάζει με 500, κάτι δεν πάει καλά. Το καταλαβαίνετε αυτό, αφού είστε τόσο ηθικοί εσείς. Δεν μπορεί να μην το βλέπετε, επειδή είναι ο Τσίπρας.

Αν θέλετε να πάμε, λοιπόν, την πολιτική ζωή έτσι, να την πάμε έτσι all the way, πείτε του κ. Τσίπρα, του κ. Πολάκη και του κ. Βαξεβάνη. Εγώ θα σας πρότεινα να σταματήσετε την τοξικότητα και τη «λάσπη», να μην ξαναπείτε το όνομα Παπαθανάση παρουσία μου και να πάμε να κάνουμε έναν πολιτισμένο διάλογο, γιατί σας εξήγησα για τον κ. Παπαθανάση.

Αν είστε καλόπιστος, τις εξηγήσεις σας τις πήρατε. Ο κ. Παπαθανάσης ετοιμάζει, ήδη, τα εξώδικα, για να ξέρετε, με όλη τη συμφωνία που ζητάτε με την τράπεζα, γιατί δεν έχει να φοβηθεί τίποτα. Ο κ. Ραγκούσης να δω πώς θα απαντήσει. Ο κ. Τσίπρας για τη βίλα που νοικιάζει 500 ευρώ στο Σούνιο πάνω στη θάλασσα. Επαναλαμβάνω στο Σούνιο, πάνω στη θάλασσα, με ιδιωτική παραλία, 500 ευρώ ενοίκιο. Δεν το πιστεύει, ούτε ο γιος μου που είναι 8 ετών. Εσείς που κάνετε αυτά, έρχεστε στη Βουλή και «κουνάτε το δάχτυλο». Καθίστε να δείτε τι θα γίνει εάν το συνεχίσετε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ**: Ευχαριστώ, κύριε Πρόεδρε.

Προφανώς, καταλαβαίνω ότι έχουμε διαφύγει από το περιεχόμενο του νομοσχεδίου, αλλά νομίζω ότι είναι μία πολιτική συζήτηση και πρέπει να συμμετέχω. Αν δείτε και τα ηλεκτρονικά «ίχνη», ήμουν στη συνεδρίαση από τις 10:15 και βγήκα, πριν από λίγο, για να έρθω μέσα, γιατί θεωρώ ότι πρέπει να είναι παρόν σε μία τέτοια συζήτηση, διότι κάποιοι έχουν φτάσει σε σημείο να αμφισβητούν και το αν παρακολουθούμε τις συνεδριάσεις. Δεν ξέρω αν έχουν συνηθίσει από το κόμμα τους. Εμείς δεν το κάνουμε αυτό.

Να πάμε, όμως, στην πολιτική ουσία. Κύριε Πρόεδρε, η χθεσινή ανακοίνωση των εκλογών έχει δημιουργήσει μία μεγάλη «ταραχή» στη Νέα Δημοκρατία και μία μεγάλη ανασφάλεια. Την είδαμε και χθες στη συνεδρίαση. Ο κ. Γεωργιάδης χθες απέδειξε τη μεγάλη ανησυχία που έχει η Νέα Δημοκρατία για τις εκλογές. Έφτασε σε σημείο να ρωτήσει έναν Βουλευτή της Αντιπολίτευσης, αν όταν γίνει Κυβέρνηση ο ΣΥΡΙΖΑ, θα τα βάλει με τα αυθαίρετα. Αυτό όπως του ξεκαθάρισα σημαίνει δύο πράγματα. Πρώτον, ότι βλέπουν μία κυβέρνηση με «κορμό» τον ΣΥΡΙΖΑ να έρχεται. Δεύτερον, ότι ο ίδιος είναι με τα αυθαίρετα, σε όλα τα επίπεδα της πολιτικής ζωής και της οικονομίας της χώρας. Γιατί, πράγματι, μόνο μία κυβέρνηση των αυθαιρέτων θα μπορούσε να μην προχωράει στην κατεδάφιση των τελεσίδικα κριθέντων κατεδαφιστέων ακινήτων που είναι στον αιγιαλό ή στο ρέμα και «πληγώνουν» την Πατρίδα μας και τον τουρισμό και το περιβάλλον και τους πολίτες. Αυτό, όμως, το ξέρουμε για τη Νέα Δημοκρατία. Όπως ξέρουμε και ότι ο ΣΥΡΙΖΑ τηρεί τους κανόνες του κράτους δικαίου και τους ευρωπαϊκούς κανόνες.

Αυτό που βλέπουμε να εξελίσσεται, όμως, είναι να γίνει μία προσπάθεια ανάσυρσης προσωπικών στοχεύσεων, αυτό που λέμε «λάσπη στον ανεμιστήρα», για να γλιτώσουν από τα βασικά πολιτικά επίδικα. Αναφέρθηκε, προηγουμένως, ο Υπουργός ότι «μπορεί να μπει και μέσα στη λάσπη αν χρειαστεί». Κύριε Γεωργιάδη, με πολιτικούς όρους, θεωρώ ότι δεν βγαίνετε καθόλου από αυτό το περιβάλλον. Δεν μπαίνετε απλά, κατά περίπτωση. Είναι ο χώρος που σας αρέσει να γίνεται η πολιτική. Εμείς, όμως, δεν θα σας κάνουμε τη χάρη, κύριε Γεωργιάδη, γιατί ξέρετε ότι δεν είμαστε ίδιοι και το ξέρετε και από την αγορά και από την επιστήμη και από την κοινωνία.

Εγώ, λοιπόν, θέλω να πω το εξής. Ο λόγος για τον οποίο ο ΣΥΡΙΖΑ αναδεικνύει σκάνδαλα, είναι γιατί αυτή η Κυβέρνηση χρησιμοποιεί την πολιτική από τη μία μεριά, για να ανανεώνει «καρέκλες», γιατί είναι «καριερίστες», είναι επαγγελματίες πολιτικοί και από την άλλη μεριά, για να ανανεώνει οικονομική εξουσία, εις βάρος των Ελλήνων, όμως, εις βάρος της οικονομίας.

Να σας πω ένα παράδειγμα. Ξέρετε τι είναι κλεψιά; Κλεψιά είναι ότι είμαστε μέχρι σήμερα η πιο ακριβή χώρα στο ρεύμα στη χονδρεμπορική της Ευρώπης. Και ξέρετε, γιατί είναι κλεψιά αυτό; Γιατί στα ταμεία κάποιων εταιρειών πηγαίνει το πιο ακριβό ρεύμα, η πιο ακριβή μεγαβατώρα και λείπει απ’ όλα τα νοικοκυριά όλα, απ’ όλες τις τσέπες, απ’ όλους τους επιχειρηματίες. Αυτή είναι η Νέα Δημοκρατία. Κλεψιά είναι το ότι τα δύο διυλιστήρια της χώρας έχουν τρία δισεκατομμύρια κέρδος για το 2022, αλλά η Κυβέρνηση δεν τα έχει φορολογήσει ακόμα. Ακόμα και αυτό το food pass, market pass, επίδομα σίτισης πληρώθηκε από τον Προϋπολογισμό. Αυτό είναι κλεψιά, κύριε Γεωργιάδη. Ναι, κύριε Γεωργιάδη, στηρίζετε την κλεψιά με πολιτικές επιλογές.

Το κακό ξέρετε ποιο είναι; Ότι ορισμένα στελέχη σας εκμεταλλεύονται τη θέση τους, για να «κλέβουν» με το παραπάνω. Τι σημαίνει «κλέβουν», όμως, με πολιτικούς όρους; Σημαίνει να έχετε έναν βουλευτή «κοράκι», τον κ. Πάτση. Να έχετε έναν βουλευτή που αιτείται ένταξη στον αναπτυξιακό νόμο, χωρίς να έχει τίποτα να εισφέρει σε αυτό, τον κ. Μαραβέγια. Να έχετε έναν βουλευτή, ο οποίος πηγαίνει σε δίκες εις βάρος δανειοληπτών, να έχετε έναν Υπουργό, για τον οποίον δεν τηρείται ο Πτωχευτικός Κώδικας και τον καταδικάζει, απ’ ότι φαίνεται, πρωτοδίκως η τράπεζα για «δόλια» συμπεριφορά, έναντι των δεσμεύσεών του, τον κ. Παπαθανάση. Ναι, αυτά είναι επιπλέον προσωπικά φαινόμενα, τα οποία αποσκοπούν στον προσωπικό πλουτισμό. Ναι, αυτή είναι η Νέα Δημοκρατία και αυτό μας προβληματίζει.

Κύριε Γεωργιάδη, προσωπικά, με προβληματίζει περισσότερο το ότι έχετε αφαιρέσει από τις τσέπες όλων των επιχειρηματιών και των νοικοκυριών της χώρας 6 δισεκατομμύρια το 2022, τρεισήμισι για το ρεύμα και δυόμιση στα διυλιστήρια. Με προβληματίζει περισσότερο, γιατί λείπουν από την οικονομική ζωή της χώρας και γιατί δεν μπορεί η Πατρίδα μας να έχει την ακριβότερη μεγαβατώρα, όπως λέει η Eurostat ή τη δεύτερη ακριβότερη για τους επαγγελματίες μετά τις επιδοτήσεις που είναι κι αυτά δικά μας λεφτά. Τα αφαιρείτε εσείς, κύριε Γεωργιάδη, από τις τσέπες των ελληνικών επιχειρήσεων, που μπορεί να παίρνουν τίμια ένα δάνειο ή μια επιχορήγηση και «λασπώνετε» όλους όσους ασκούν επιχειρηματική δραστηριότητα, λέγοντας ότι είναι κακό να πάρει κάποιος και αμφισβητήσιμο μία επιδότηση ή ένα δάνειο. Όχι. Εμείς θέλουμε μία Πατρίδα, που να είναι καλό να παίρνουν όλοι, άλλα τίμια, επιδοτήσεις. Όχι να παίρνουν επιδότηση και δάνειο, γιατί είναι «κολλητοί» βουλευτή της Νέας Δημοκρατίας ή Υπουργού, γιατί αυτό είναι το πρόβλημα που δημιουργείται στην Ελλάδα. Η αδικία και η κλεψιά είναι αυτή.

Και πρέπει να σας πω και κάτι για τη λεγόμενη βίλα στο Σούνιο. Κύριε Γεωργιάδη, υπήρξαν, ήδη, δικαστικές αποφάσεις και χρειάστηκε κάποια μέσα ενημέρωσης να ζητήσουν συγνώμη, γιατί έλεγαν για τη βίλα του ενός εκατομμυρίου και διάφορα «παραμύθια», τα οποία ήταν ψέματα και τελεσιδίκως με αποφάσεις της Δικαιοσύνης, αποδείχθηκαν. Δεν μπορείτε εσείς να πιάσετε στο στόμα σας τον Αλέξη Τσίπρα. Δεν μπορείτε, γιατί, όπως το παραδεχτήκατε «μπαίνετε και στη λάσπη». Ο Αλέξης Τσίπρας δεν «μπαίνει στη λάσπη», γιατί δεν είμαστε ίδιοι, κύριε Γεωργιάδη. Έχετε κάνει τα αδύνατα δυνατά να μας «τινάξετε», να μας «κρεμάσετε στα μανταλάκια», αλλά δεν έχετε βρει μεμπτό.

Και να σας πω κάτι; Μην επαναφέρετε την καταδίκη του Νίκου Παππά, γιατί εμείς είμαστε υπερήφανοι, γιατί ο Νίκος Παππάς, ήταν ο Υπουργός που έβγαλε, για πρώτη φορά, άδεια στους καναλάρχες, τους υποχρέωσε να πληρώσουν, γιατί με εσάς στην Κυβέρνηση δεν είχαν ποτέ πληρώσει και δεν είχαν πάρει ποτέ άδεια για ένα δημόσιο αγαθό. Εμείς «πλάτη» δεν θα βάλουμε σε καναλάρχες. Σας το λέμε, όσο κι αν κοστίζει πιθανά πολιτικά, γιατί έχουμε να απολογηθούμε σε μία κοινωνία που μας θέλει πάνω απ’ όλα να είμαστε τίμιοι. Σας ενημερώνω και σας προειδοποιώ. Και η κοινωνία που μπορεί να έχει ψηφίσει Νέα Δημοκρατία θέλει, πάνω απ’ όλα, από τους πολιτικούς να είναι τίμιοι. Και αν εσείς παραδέχεστε, ότι είστε με τα τελεσίδικα κριθέντα κατεδαφιστέα ή με τη «λάσπη», τότε, κύριε Γεωργιάδη, καταλαβαίνουμε το άγχος σας. Εσείς είστε έξω, πλέον, και από την αξιοπιστία και από την εμπιστοσύνη και από τη δικαιοσύνη. Εμείς το γνωρίζουμε. Δεν θα πέσουμε, λοιπόν, στη «λάσπη» σας. Δεν θα χαλάσουμε το δημοκρατικό κλίμα των εκλογών. Οι εκλογές θα γίνουν και ο κ. Μητσοτάκης θα μας χαιρετήσει. Θα είναι ένα «μαύρο» κεφάλαιο στην ιστορία της Ελλάδας. Μία Ελλάδα φτωχότερη, μία Ελλάδα πιο άδικη, μία Ελλάδα ανασφαλή. Όμως, η Δημοκρατία μας και οι πολιτικοί πρέπει να βγουν ενισχυμένοι από τις εκλογές. Συγχωρέστε με, αλλά με αυτά τα δύο εσείς δεν έχετε καμία σχέση.

Σας ευχαριστούμε, γιατί αντέξατε να μας ακούσετε, χωρίς να μπείτε σε μία ακόμα «θεατρική παράσταση» που δώσατε και πριν από λίγο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, χαίρομαι, γιατί μετά την προηγούμενή μου αγόρευση η συζήτηση στην Αίθουσα ξαναέγινε, αμιγώς, πολιτική και αυτό ακριβώς επιδίωκα, αγαπητέ κύριε συνάδελφε, κύριε Φάμελλε. Όλη η κριτική που ασκήσατε για τις μεγαβατώρες, την ακρίβεια και ό,τι είπατε άλλο, έχει πληθώρα πολιτικών απαντήσεων. Τις έχω δώσει, πάρα πολλές φορές, κι εγώ και ο αρμόδιος Υπουργός, ο κ. Σκρέκας και θα την κάνουμε τη συζήτηση αυτή, προφανώς, έως τις εκλογές, πολλές φορές. Και ναι, αγαπητέ κύριε Φάμελλε, στις 21 Μαΐου, θα «μετρηθούμε» και θα αφήσουμε το μεγάλο αφεντικό, τον ελληνικό λαό, να απαντήσει και θα ακούσουμε τι θα μας πει ο ελληνικός λαός. Εγώ, προσωπικά, εκτιμώ, ότι η Νέα Δημοκρατία θα είναι πρώτο κόμμα και με μεγάλη διαφορά, εσείς θα πείτε ότι θα είναι ο ΣΥΡΙΖΑ. Δεν θα αντιδικούμε σαν μικρά παιδιά στις προβλέψεις μας. Θα έχουμε εκλογές σε δύο μήνες και αυτό θα τελειώσει.

Πάμε, όμως, τώρα στο μείζον. Εγώ έθεσα ορισμένα ζητήματα για τον κ. Μαμουλάκη. Μου απάντησε, βέβαια, και σέβομαι την απάντηση του. Το είπα και από τον αρχή, ότι εγώ δεν θεωρώ τίποτα παράνομο σε ό,τι κάνατε. Απολύτως, νόμιμη, από την αρχή, η ενέργειά σας, απολύτως, νόμιμη, αλλά βαθιά υποκριτική, διότι ό,τι για εσάς είναι νόμιμο, για τον Μαραβέγια είναι παράνομο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Πού συνίσταται το παράνομο;

**ΣΠΥΡΙΔΩΝ (ΑΔΩΝΙΣ) ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα λοιπόν, μην πούμε πάλι τα ίδια, τα είπαμε πριν, μην χάνουμε χρόνο. Μου έκανε, όμως, μεγάλη εντύπωση, κύριε Φάμελλε, που ήρθατε προς υπεράσπιση και καλά κάνετε και αυτό το τιμώ. Εμένα μου αρέσει που ήρθατε, έτσι είναι η Βουλή και πολύ καλοδεχούμενος είστε. Εγώ παρά τα όσα λέτε εναντίον μου, μου αρέσουν οι άνθρωποι που έχουν το θάρρος της γνώμης τους, που έχουν το θάρρος και είναι «μαχητικοί» και είστε από αυτούς και εγώ το προτιμώ. Πάμε, όμως, στο προκείμενο.

Το θέμα της ημέρας είναι ο Ραγκούσης. Ο Υπουργός σας μίλησε για τον Ραγκούση. Για το θέμα Ραγκούση δεν είπατε τίποτα, μην τον αφήνετε τόσο ανυπεράσπιστο τον Τομεάρχης Διαφάνειας του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Θεωρώ ότι το θέμα του Αλέξη Τσίπρα που θέσατε ήταν πιο «λασπώδες». Για τον κ. Ραγκούση μία δήλωση θέλω δέκα δευτερόλεπτα.

Ο κ. Γεωργιάδης, σκοπίμως, παραπλανά, παρ΄ότι είναι γνωστό, ότι το δάνειο που πήρε ο κ. Ραγκούσης, που εκτιμώ ότι ήταν για τρίτεκνη οικογένεια, από ότι έχω πληροφορηθεί, είναι, απολύτως, νόμιμο και δεν έχει προκύψει κανένα ζήτημα με βάση όλους τους κανόνες του δικαίου που είχαν φτιάξει προηγούμενες κυβερνήσεις. Εκτιμώ, λοιπόν, ότι δεν υπάρχει κάτι μεμπτό.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** «Εκτιμάτε», είπατε. Εδώ σας μιλάμε με αποφάσεις δικαστηρίων και εσείς μας λέτε ότι «εκτιμάτε».

**ΣΩΚΡΑΤΗΣ ΦΑΜΕΛΛΟΣ:** Απ’ ότι έχω δει στη δημοσιότητα και επειδή δεν είναι παρών εδώ ο κ. Ραγκούσης, είπα ότι εκτιμώ. Είναι σκόπιμο, όμως, να «λασπώνει» ο κ. Γεωργιάδης, χωρίς ούτε ένα στοιχείο παράβασης και τον κ. Ραγκούση, διότι συζητάμε για τον κ. Παπαθανάση, τον κ. Πάτση, τον κ. Μαραβέγια, τον κ. Χειμάρα.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ενώ τον κ. Παπαθανάση με δικαστήρια μπορείτε να λέτε ότι θέλετε.

**ΣΩΚΡΑΤΗΣ ΦΑΜΕΛΛΟΣ:** Συζητάμε για τον κ. Παπαθανάση, για τον κ. Μαραβέγια, τον κ. Πάτση, τον κ. Χειμάρα, που παραιτήθηκαν οι δυο τελευταίοι, διότι υπάρχει απόφαση «δόλιας» συμπεριφοράς, κατά του δανειστή της τράπεζάς του κ. Παπαθανάση. Άρα, εδώ υπάρχει απόφαση, τα υπόλοιπα είναι «λόγια να αγαπιόμαστε» και «λάσπη».

Στη «λάσπη» σάς αφήνουμε. Δεν υπάρχει παράνομη πράξη του κ. Ραγκούση.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Οι «εκτιμήσεις» του κ. Φάμελλου είναι πολύ σημαντικές.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Υπουργέ, έχετε το λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω τον λόγο, παρακαλώ, να μην διακοπεί ξανά η ομιλία μου.

Λοιπόν, επανέρχομαι. Ο κ. Παπαθανάσης έδωσε, απολύτως, εξηγήσεις. Η τράπεζα έβγαλε επίσημη ανακοίνωση. Τον κ. Παπαθανάση τον κατηγόρησε ο ΣΥΡΙΖΑ, την Κυριακή το πρωί, με επίσημη ανακοίνωσή του, ότι έλαβε «κούρεμα» 97%. Η τράπεζα έβγαλε επίσημη ανακοίνωση, ότι αυτό είναι, απολύτως, ψέμα. Η αγωγή καταδολίευσης, στην οποία αναφερθήκατε που ήταν πρωτόδικη, άλλωστε -θα μπορούσε και στο Εφετείο να ανατραπεί-«θεραπεύτηκε» με τον συμβιβασμό και τα χρήματα που πλήρωσε ο κ. Παπαθανάσης. Απ’ ότι θυμάμαι, εσείς του ΣΥΡΙΖΑ, είστε πάντα κατά των τραπεζών, γιατί σε όλες τις περιπτώσεις πλειστηριασμών και εξώσεων που βλέπετε και πάτε οι ίδιοι να βοηθήσετε τον κόσμο, έχουν υπάρξει δικαστικές αποφάσεις παρόμοιες. Άρα, είστε βαθιά υποκριτές για άλλον ένα λόγο.

Άρα, τον Παπαθανάση τον «σκίζετε» πέμπτη μέρα και έρχεστε εδώ και τον κατηγορείτε, μόνο και μόνο για πολιτικούς λόγους, και αυτό είναι που ανέφερα για την υποκρισία σας.

Σε ότι αφορά στον κ. Ραγκούση τώρα, για να κλείσω με τον κ. Τσίπρα. Εγώ είπα, ότι δεν γνωρίζω αν είναι νόμιμο. Πιθανολογώ, ότι είναι νόμιμο, όπως είπα. Δεν το ξέρω, θα το ελέγξουν οι αρμόδιοι, γιατί από την άλλη πλευρά, το να παίρνεις δάνειο επιδοτούμενο εργατικής κατοικίας και να γίνεται βίλα, μου φαίνεται λίγο περίεργο, γιατί αυτά τα δάνεια γίνονται για κοινωνικούς λόγους. Είναι πολύ απλό. Κοινωνικός λόγος δεν είναι να κάνεις πισίνα, με συγχωρείτε. Η συζήτηση, όμως, περί νόμιμου και ηθικού είναι μία άλλη συζήτηση. Και του κ. Παπαθανάση όλα νόμιμα είναι, αλλά εσείς τον «σκίζετε» τόσες μέρες.

Άρα, λοιπόν, έρχεστε και λέτε εσείς, ότι δεν σας νοιάζει, αν είναι ηθικό το ότι ένας βουλευτής σας πήρε επιδοτούμενο δάνειο για κοινωνικούς λόγους και έκανε βίλα με πισίνα στην Πάρο, αρκεί να είναι νόμιμο. Αυτό είπατε, μόλις, προ ολίγου. Εφόσον είναι νόμιμο, καλώς το έκανε, είπατε. Άρα, ότι είναι νόμιμο είναι και ηθικό.

Ξαναλέω ότι το δάνειο της Εργατικής Κατοικίας είναι επιδοτούμενο, έχει 40% «κούρεμα» και δίνεται για κοινωνικούς λόγους. Πάρα πολλοί τρίτεκνοι δεν πρόλαβαν να πάρουν τέτοια δάνεια, γιατί εξαντλήθηκαν τα λεφτά. Ένας από αυτούς που πήρε τα λεφτά είναι ο συνάδελφός βουλευτής που έκανε βίλα στην Πάρο και την ενοικιάζει 14.000 ευρώ την εβδομάδα. Δεν μου φαίνεται για πολύ κοινωνικό αυτό και για πολύ αναξιοπαθούντα.

Θα πρότεινα να του πείτε, να πληρώσει τη διαφορά στο δάνειο, το 40%, να το πάρει κάποιος χριστιανός που δεν έχει λεφτά.

**ΣΩΚΡΑΤΗΣ ΦΑΜΕΛΛΟΣ:** Σας αφήνω στη «λάσπη».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κι εγώ σας αφήνω στη δικιά σας. Θα τα κρίνει όλα ο ελληνικός λαός, εκλογές έχουμε.

Πάμε στο θέμα του κ. Τσίπρα, που για μένα είναι ακόμα πιο ενδιαφέρον, γιατί ακόμη δεν έχετε καταλάβει τι σας είπα. Ο κ. Τσίπρας «καταδίκασε» έναν δημοσιογράφο που είπε ότι το πήρε και είναι δικό του και δεν είναι νοικιασμένο. Εγώ δεν είπα κάτι τέτοιο. Εγώ δέχομαι ως αληθή τη δήλωση του κ. Τσίπρα, ότι το σπίτι αυτό το έχει νοικιάσει. Εγώ δέχομαι ως αληθή τη δήλωσή του. Άλλο σας είπα. Ξέρετε κάποιον άλλον στην Ελλάδα που να έχει νοικιάσει βίλα στο Σούνιο ή σε άλλη παραλία, με ιδιωτική παραλία μπροστά, την οποία την ανέβασε και σε ένα βίντεο στο Tik Tok, πριν από έναν μήνα, εκεί που έκανε μπάνιο, και το οποίο σπίτι το νοικιάζει 500 ευρώ; Μπορείτε να μου δείξετε έναν στην Ελλάδα, δεύτερο, εκτός από τον κ. Τσίπρα, που έχει νοικιάσει τέτοιο σπίτι;

Επίσης, σας είπα, ότι έλεγξα ότι τα γύρω σπίτια, το φθηνότερο νοικιάζεται τρεισήμισι χιλιάρικα.

**ΣΩΚΡΑΤΗΣ ΦΑΜΕΛΛΟΣ:** Σοβαρά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μάλιστα.

Έχετε να μου δώσετε μία λογική εξήγηση, γιατί ειδικά αυτό το σπίτι νοικιάζεται στον κ. Τσίπρα με 500 ευρώ; Λοιπόν, άρα, μην κάνετε τον κουτό, γιατί κουτός δεν είστε. Είστε πάρα πολύ έξυπνος. Καταλαβαίνετε πολύ καλά, ότι άλλο τέτοιο σπίτι με 500 ευρώ στην Ελλάδα δεν υπάρχει. Άρα, εδώ κάτι «βρωμάει».

Τώρα, το αν εμείς μπορούμε να «αγγίξουμε» τον κ. Τσίπρα ή όχι είναι άλλο θέμα.

**ΣΩΚΡΑΤΗΣ ΦΑΜΕΛΛΟΣ:** «Αδιευκρίνιστες» καταθέσεις δεν έχει ο κ. Τσίπρας, κύριε Γεωργιάδη. «Αδιευκρίνιστες» καταθέσεις και φάκελο στο αρχείο δεν έχει ο κ. Τσίπρας. Εσείς, όμως, έχετε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα μου επιτρέψετε;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Φάμελλε, να ολοκληρώσουμε.

**ΣΩΚΡΑΤΗΣ ΦΑΜΕΛΛΟΣ:** Όλη η Ελλάδα ξέρει ότι εσείς «μπαίνετε στον βούρκο», όχι ο Αλέξης Τσίπρας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτα απ’ όλα, ο φάκελος στο αρχείο δεν κατάλαβα, τι είναι; Είναι κάποιου είδους κατηγορία;

Όποιος ελέγχεται και μπαίνει ο φάκελός του στο αρχείο, είναι κάποια κατηγορία; Για να καταλάβετε πόσο τοξικός είστε. Τοξικός με αυτό που είπατε. Ως προς τα «αδιευκρίνιστα», τα απάντησα χθες, δε χρειάζεται.

**ΣΩΚΡΑΤΗΣ ΦΑΜΕΛΛΟΣ:** (ομιλεί εκτός μικροφώνου)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ δέχομαι να ανακαλέσω, όσα είπα για τον κ. Τσίπρα, εάν μου φέρετε ένα άλλο παράδειγμα σπιτιού που να νοικιάζεται με 500 ευρώ στην περιοχή, επειδή θέλω κι εγώ να νοικιάσω μία βίλα στο Σούνιο με παραλία. Εγώ θα δώσω, μάλιστα, 600 ευρώ.

Λοιπόν, εγώ δέχομαι, κύριε Φάμελλε, να βάλουμε στοίχημα την έδρα μας, να παραιτηθεί ένας από τους δυο μας.

**ΣΩΚΡΑΤΗΣ ΦΑΜΕΛΛΟΣ:** Πάντως, κύριε Πρόεδρε, με φήμες δεν γίνεται πολιτική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ δέχομαι, αν μου βρει ο κ. Φάμελλος βίλα στο Σούνιο με 600 ευρώ, θα τη νοικιάσω και παραιτούμαι και από Βουλευτής. Πάμε το στοίχημα;

**ΣΩΚΡΑΤΗΣ ΦΑΜΕΛΛΟΣ:** Με φήμες και με ψέματα δεν γίνεται πολιτική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, καταλάβατε.

**ΣΩΚΡΑΤΗΣ ΦΑΜΕΛΛΟΣ:** Εγώ, κύριε Γεωργιάδη, θα σας πω κάτι. Αυτό που έχει αποδειχθεί εδώ μέσα …

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αφήστε τα λογύδρια, περί του Τσίπρα που δεν «αγγίζεται», η χώρα είναι μικρή.

**ΣΩΚΡΑΤΗΣ ΦΑΜΕΛΛΟΣ:** Δεν μπορείτε να τον «αγγίξετε» εσείς τον Αλέξη Τσίπρα. Είστε πολύ μικρός και στη «λάσπη», για να ακουμπήσετε τον Αλέξη Τσίπρα. Το παραδεχτήκατε, ότι είστε μέσα στη «λάσπη». Ο μόνος που έχει αποδειχθεί μπαταχτσής από τους πολιτικούς είναι ο Κυριάκος Μητσοτάκης. «Κήρυκας Χανίων», σας θυμίζει κάτι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα το πω για άλλη μια φορά, για να καταλάβετε. Τα έχετε πει χίλιες φορές.

**ΣΩΚΡΑΤΗΣ ΦΑΜΕΛΛΟΣ:** Ο κ. Μητσοτάκης είναι με πόρισμα της Βουλής «μπαταχτσής».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τα έχετε πει χίλιες φορές.

**ΣΩΚΡΑΤΗΣ ΦΑΜΕΛΛΟΣ:** Δεν πλήρωνε το δάνειό του για τον «Κήρυκα Χανίων». Ο κ. Μητσοτάκης, όχι ο Αλέξης Τσίπρας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω τον λόγο;

**ΣΩΚΡΑΤΗΣ ΦΑΜΕΛΛΟΣ:** Είστε πολύ μικρός πολιτικά και είστε αλλού, για να κρίνετε τον Αλέξη Τσίπρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, τι διαδικασία είναι αυτή;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Φάμελλε, παρακαλώ.

Ο κ. Γεωργιάδης, μπορεί να συνεχίσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επανέρχομαι, για να κλείσουμε.

Εγώ προτείνω στον ΣΥΡΙΖΑ, για τελευταία φορά, η αντιπαράθεσή μας προς τις εκλογές να γίνει με πολιτικούς όρους και να κρίνει ο ελληνικός λαός, με καθαρό μυαλό, ποιο πολιτικό σχέδιο προτιμά για τη χώρα. Αυτό θα είναι πολύ χρήσιμο για τον τόπο και θα δώσουμε την ευκαιρία στο μεγάλο αφεντικό, που είναι ο λαός, να αποφασίσει.

Σας παρακαλώ, για τελευταία φορά, μην έρθετε πάλι αύριο και μου πείτε για τον Παπαθανάση, ενώ έχω, ήδη, απαντήσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν θα έρθει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μην μου πείτε εμένα για τον Παπαθανάση και το κάνετε για έκτη μέρα, ενώ έχετε λάβει όλες τις απαντήσεις. Ξαναλέω, μην οδηγείτε την Ελλάδα στον «βούρκο» και στην τοξικότητα. Μην το κάνετε. Αυτό θα βλάψει πρώτα τη Δημοκρατία, την εμπιστοσύνη των πολιτικών στην πολιτική και στους πολιτικούς και στο τέλος, θα βλάψει και τον ΣΥΡΙΖΑ.

Αν έχετε λίγο μυαλό, κάντε μια πολιτισμένη, αν μπορείτε, πολιτική αντιπαράθεση και πάμε -δεν αναφέρομαι προσωπικά σε εσάς, αλλά για το κόμμα σας- στις εκλογές. Μην ακολουθείτε το Documento και τον Πολάκη στον «κατήφορο».

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Πάνα, παρακαλώ, θέλατε ένα σχόλιο.

**ΑΠΟΣΤΟΛΟΣ ΠΑΝΑΣ (Ειδικός Αγορητής Κινήματος Αλλαγής):** Το savoir vivre έχει και τα όριά του. Για μένα είναι, πραγματικά, αδιανόητο, ξέρετε πάρα πολύ καλά πώς λειτουργώ και στις Επιτροπές και τεχνικά και θεσμικά, σε ένα τέτοιο κομβικό και συμβολικό νομοσχέδιο που έχει τον συγκεκριμένο τίτλο, αυτή τη στιγμή, επί μισή ώρα, να συζητούν τα δύο μεγάλα κόμματα με αυτό τον τρόπο.

Αυτό είναι τοξικότητα στην πολιτική ζωή του τόπου. Αυτό πραγματικά επιδιώκουμε, εμείς ως ΠΑΣΟΚ, ως Κίνημα Αλλαγής να αλλάξει και πραγματικά «σηκώνουμε τα χέρια», γιατί τέτοια συζήτηση θα μπορούσε να γίνει στην Ολομέλεια, αν υπάρχουν κάποια ζητήματα. Εδώ, στην Επιτροπή, πρέπει να δοθούν απαντήσεις για συγκεκριμένα θέματα. Πραγματικά, μένω άναυδος και θεωρώ, ότι αν συνεχίσει αυτό το κλίμα, μέχρι τις εκλογές, δεν ξέρω πώς θα ξαναρθούμε το καλό, όσοι έρθουμε την επόμενη μέρα, για να συνεννοηθούμε για τη χώρα.

Να είστε καλά.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση, επί του σχεδίου νόμου του Υπουργείου Ανάπτυξης και Επενδύσεων, με τίτλο «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των Κομμάτων:

Ο Εισηγητής της Πλειοψηφίας, ο κ. Σενετάκης, έχει ψηφίσει υπέρ.

Ο Εισηγητής της Μειοψηφίας, ο κ. Μαμουλάκης, επιφυλάχθηκε.

Ο Ειδικός Αγορητής του Κινήματος Αλλαγής, ο κ. Πάνας, επιφυλάχθηκε.

Ο Ειδικός Αγορητής του Κ.Κ.Ε., ο κ. Κατσώτης, καταψήφισε.

Ο Ειδικός Αγορητής της Ελληνικής Λύσης, ο κ. Βιλιάρδος, επιφυλάχθηκε

και ο Ειδικός Αγορητής του ΜέΡΑ25, ο κ. Αρσένης, καταψήφισε.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 131 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο,συμπεριλαμβανομένων των παραρτημάτων αυτού, και ερωτάται η Επιτροπή εάν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία

Συνεπώς, το σχέδιο νόμου του Υπουργείου Ανάπτυξης και Επενδύσεων, με τίτλο «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κασσελάκης Ιωάννης, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γάκης Δημήτριος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Κατσώτης Χρήστος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 13.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**